অনুভৱৰ বৰষুণ: ডাক্তৰখানাত অলপ দিন.........\nডাক্তৰখানাত অলপ দিন.........\nপ্ৰায় এমাহ জোৰা ব্যস্ততা । সম্পৰ্কৰ ফালে চাবলৈ গলে চন্দনৰ ঘৰৰ ফালৰ পৰাই গৃহস্থৰ ঘৰৰ সৈতে আমাৰ এক মিতিৰৰ সম্পৰ্ক আছিল । সেই আহোমৰ দীঘলীয়া সম্বন্ধৰ জৰী ডাল । চন্দন হ’ল মোৰ মাজু খুৰীদেউৰ দদায়েকৰ পুতেকৰ পুতেক । অৰ্থাত মামাৰ ল’ৰা । আনহাতে গৃহস্থৰ ফালেদি চন্দন হ’ল তেওঁৰ পেহীয়েকৰ পুতেকৰ পুতেক । অৰ্থাত ককায়েকৰ ল’ৰা ( বয়সত ডাঙৰ বাবে ককাইদেউ বুলি কয় ) । পিছে মোমাইদেৱে দিল্লীত ভৰি থৈয়ে ক’লে নতুন সম্বন্ধ ল’বলৈ নাই দেই । যি যেনেকৈ আছে তেনেকৈয়ে থাকক । গতিকে চন্দনে মোক বাই আৰু গৃহস্থক দদাইদেউ বুলিয়েই মাতি থাকিল !\nচন্দনৰ বয়স ১৪ বছৰ । পিছে দেখাত সি একদম সৰু হৈ আছে । প্ৰায় দুমাহৰ আগত টনচিলৰ অসুখৰ বাবে শিৱসাগৰৰ এজন ডাক্তৰ দেখুৱাত তেওঁ দুবিধ মান ঔষধ দিলে যি কেইটাৰ তিনিটামান খাওঁতেই চন্দনৰ প্ৰস্ৰাৱৰ লগত তেজো যাবলৈ ধৰিলে । লগে লগে মোমাইদেউহঁতে শিৱসাগৰৰ বেলেগ এজন ডাক্তৰক দেখুৱাত তেওঁ কিছুমান পৰীক্ষা কৰিবলৈ দিলে । পৰীক্ষা বোৰৰ ৰিপ’ৰ্ট চাই ডাক্তৰে তেওঁলোকক অসম মেডিকেল কলেজলৈ যাবলৈ কলে । তাত তেওঁলোকে Nephrology ডাক্তৰ এজন দেখুৱাত তেওঁ কিছুমান পৰীক্ষা কৰিবলৈ দিলে । এইবাৰৰ পৰীক্ষাত Hemoglobin, Albumin, total protein ,Platelet count প্ৰস্ৰাৱত Protein আদিবোৰ অস্বাভাৱিক ৰূপত অহাত ডাক্তৰৰ কপালৰ গাঁঠি কোঁচ খালে । তেওঁ Kidney Biopsy ৰ বিষয়ে পৰিয়ালক অৱগত কৰিলে । লগতে “বিশেষ ৰোগৰ” আকাংখা কৰি চন্দনক গুৱাহাটী মেডিকেল কলেজৰ এজন ডাক্তৰক দেখাবলৈ কলে । গুৱাহাটীলৈ গ’ল । পিছে তাত কৰা পৰীক্ষাবোৰৰ কাগজবোৰত Albumin ৰ বাহিৰে কতো বিশেষ একো অস্বাভাৱিক নোলোৱাত তাৰ ডাক্তৰজনে ক’লে –‘ মেডিকেল কলেজত কৰা পৰীক্ষাবোৰৰ বিষয়ে মই নিশ্চিত হ’ব নোৱাৰো । আপোনালোক হেমট’ল’জীৰ আমুক (!) ডাক্তৰ গৰাকীক লগ কৰকচোন ।‘\nডাক্তৰে দুবিধ মান ঔষধ দিলে ।\nইতিমধ্যে চন্দনৰ চেহেৰা পাতি দেখি মোমাইদেউহঁতৰ মন টেঙাইছিল । তাতে ডাক্তৰে যিটোহে সন্দেহ কৰিছে তেওঁলোক লগা-লগ দিল্লীলৈ বুলি টিকট কাটিলে ।\nএই গোটেই কথাবোৰ মই পাছতহে গম পাইছিলোঁ । মই যেতিয়া মোমাইদেউ,নিচাদেউ আৰু চন্দনক ষ্টেচনৰ পৰা আনিবলৈ গৈছিলোঁ তেতিয়া মোমাইদেউক দেখি আচৰিত হৈছিলোঁ । সেয়া যেন জীৱিত শৰীৰ নহয় তেনে ভংগীৰেই মোমাইদেউ ৰৈ আছিল । আমাৰ ঘৰলৈ আহি ভাত পানী খাই মিটিং আৰম্ভ হ’ল –ক’ৰ ডাক্তৰক দেখুৱা যায় । ইতি পূৰ্বে অনুপমা বায়ে মোক থৈছিল যে গংগাৰামত বিৰাট ভাল । অলপ টকা খৰচ হ’ব পাৰে কিন্তু ভাল চিকিৎসা পাই । গৃহস্থ তেতিয়াও অফিচত গতিকে ময়ে লিড লৈ নেটত ডাক্তৰ খুচৰিবলৈ ধৰিলোঁ । শেষত এজন ডাক্তৰ ঠিক কৰিলোঁ – Dr Manish Malik । মোমাইদেউৰ শুভাকাংক্ষী সকলে আক’ তেওঁক এইমছলৈ যাবলৈ বাৰে বাৰে ফোনাই আছিল । কিন্তু শেষত আমাৰটোৱেই ৰজিল । মনিষ মালিকক দেখুৱাবলৈ । প্ৰথম দিনা আগৰ ৰিপ’টবোৰ চাই এসোপা পৰীক্ষা কৰিবলৈ দিলে । লগতে কিবা ঔষধ খাই থাকিলে সকলোবোৰ বন্ধ কৰি দিবলৈ কলে । তিনি দিনৰ পাছত অলপ ৰিপ’ট লৈ তেওঁৰ কাষলৈ গলো । ৰিপ’ট চাই তেওঁৰো কপাল কোঁচ খাই গ’ল । গোটেইবোৰ অস্বাভাৱিক । তেতিয়াও এটা ৰিপ’ট আহিবলৈ বাকী আছিল । মনিষ মালিকে এইবাৰ ক’লে-Kidney Biopsy কৰি লওঁ । যদি সেইটোৰো এনেকুৱা কিবাই আহে তেতিয়া চিকিৎসা কৰিও লাভ নাই । একেবাৰে হিন্দী ,ইংৰাজী বুজি নোপোৱা চন্দন,অলপ অলপ কৈ হিন্দী বুজি পোৱা মোমাইদেৱে ডাক্তৰৰ কথা একোৱেই বুজি নাপালে । মাথো কিবা এটা যে বেয়া ওলাইছে এই কথাটো হয়তো মোমাইদেউৰ মনে ধৰিছিল । কাৰণ তাৰ অলপ পাছতে প্ৰস্ৰাৱগাৰলৈ বুলি যাওঁ বুলি কৈ চিনাকী প্ৰস্ৰাৱগাৰটোৰ একেবাৰে সমুখতে কণা গৰু ঘুৰা দি মোমাইদেৱে ঘুৰি থাকিল । মই বাটটো পোনাই দিয়াতহে সোমাই গ’ল ।\nমোমাইদেৱে অলপ বয়সত বিয়া পাতিছিল । চন্দন মোমাইদেউহঁতৰ একমাত্ৰ সন্তান । এই সন্তানটোৱেই যদি নাথাকে তেওঁলোক কেনেকৈ থাকিব ! মানসিক ভাৱে আমাৰ ঘৰখনৰ ওপৰতো চাপ পৰিবলৈ ধৰিলে । বায়প’চিৰ বাবে চন্দনক হস্পিটেলত ভৰ্তি কৰিব লাগে । গংগাৰামত চিট পোৱাৰ সম্ভাৱনা নথকাৰ বাবে মনিষ মালিকে গংগাৰামৰেই অংশ চিটি হস্পিটেললৈ লিখি দিলে । তাতো সেই একেই । চিট নাপাওঁ হে নাপাওঁ । ডাক্তৰৰ ফোন,আমাৰ হস্পিটেলত দিনৰ দিনটো,এদিন ৰাতিও খাপ পিটি ৰৈ থকাৰ পাছত তিনি দিনৰ মূৰত এটা চিট পালোঁ । তাকো জোখতকৈ অলপ বেছি দামী চিট । যাওঁক টকানো কি, এই যায় এই আহিব । তাৰ পাছৰ ডাঙৰ সমস্যাটো হ’ল ঘৰত থকা মামীদেৱেক চন্দনৰ বিষয়ে কি কোৱা যায় ! বা মামাকে কি কম ?? কাৰণ মোমাইদেউ,মামীদেউহঁতে একো বুজি পোৱা নাই । লগত থকা নিচাদেউৰ সৈতে মোৰ আলোচনা হ’ল । (মোৰ গৃহস্থই নিজৰ অফিচৰ কামত একোকে সহায় কৰিব পৰা নাছিল । তাতে মই সকলোবোৰ চম্ভালি লোৱাত তেওঁৰ বৰ ডাঙৰ সকাহ পাইছিল ) আমাৰ কথা হ’ল যদি বাইয়প’চি কৰাৰ পাছত চন্দনৰ বেমাৰটো বেছি হৈ যায় তেতিয়া ! যদি অসমৰ ডাক্তৰে আকাংখা কৰাটোৱেই ওলাই তেতিয়া ! তাতে যি পৰিমাণে প্ৰটিন গৈ আছে ,হিম’গ্ল’বিন কমি গৈছে সেইবোৰেও আমাক চিন্তা পেলালে । আৰু টকা পইচাৰ কথাটো আছেই । গতিকে সাতে পাচে ভাবি আমি মানে নিচাদেউ আৰু মই এদিন আবেলি এটাত মোমাইদেউক কথাখিনি বুজাই কলো । আমাৰ কথা শুনি মোমাইদেৱে সৰু ল’ৰা এটাৰ দৰে হুক্-হুকাই কান্দি দিলে । বৰ অসহায় লাগিছিল সেই সময়ত । ৰাতিলৈ কঁপা কঁপা মাতেৰে মামীৰ ফোন । আহ ! মই বুজাব নোৱাৰো সেই সময়ত কেনে লাগিছিল । ফোনটো গৃহস্থৰ হাতলৈ দি দিলোঁ । তেওঁ মামীক ভৰসা দি কিবা কিবি কলে ।\nএইখিনিতে এটা কথা মই ক’বই লাগিব যে গংগাৰামৰ ডাক্তৰ ব্যৱহাৰৰ অতুলনীয় আছিল । প্ৰতিজন ডাক্তৰেই ৰোগীসকলৰ লগতে আশে পাশে থকা সকলোকে ইমান সুন্দৰ ব্যৱহাৰ কৰিছিল যে মই আচৰিত হৈ গৈছিলোঁ । চন্দনৰ বাবে মই চাৰিজন ভিন্ন বিভাগৰ Consultant ৰ লগত সমানে যোগাযোগ ৰাখি গৈছিলোঁ আৰু গোটেইকেইজনৰ কাষত মই তেওঁলোকৰ জীয়েকৰ দৰেই ব্যৱহাৰ পাইছিলোঁ । এইয়া কেৱল মোকে কৰিছিল যে তেনে নহয় প্ৰায় প্ৰতিজন ৰোগীকেই তেওঁলোকে তেনে ব্যৱহাৰ কৰে । এদিন দেখিলোঁ জোনৰ বয়সীয়া Consultant জন ৰোগী চোৱা কোঠাৰ ফালে আহিছে । তেওঁলৈ বুলি অপেক্ষা কৰি থকা ৰোগী সকলৰ মাজৰে এজনৰ ৰোগীৰ ছয় বছৰীয়ামানৰ কণমানীটোৱে তেওঁক দেখি দৌৰি গৈ তেওঁৰ পেণ্টটো খামোচি ধৰি মাকৰ ফালে চাই চিঞৰি কৈছে-“মাম্মী আংকল আ গয়া ।“ মাকে কণমানীটোক ধৰিবলৈ নাপালেই সি ডাক্তৰজনৰ পেণ্টটোত খামোচি ধৰিয়েই জঁপিয়াই জঁপিয়াই তেওঁৰ লগতে তেওঁৰ কোঠালৈ সোমাই গ’ল ।\nএদিন মনিষ মালিকৰ কোঠাত বহি থাকোঁতেই তেওঁলৈ ফোন এটা আহিছিল ,সিফালৰ পৰা ৰোগীজনে চাগৈ তেওঁৰ নাম কৈছিল পিছে মনিষ মালিকে তেওঁক চিনিব নোৱাৰি কেইবাৰো নামটো সুধিলে আৰু তাৰ পাছত তেওঁ পি.এ গৰাকীৰ কাষত গৈ নামটো সুধি আহি কৈছে-মই আপোনাৰ নামটো পাহৰি গৈছিলোঁ । I m extremely sorry !!\nExtremely Sorry !!!!!\nময়ো কেইবাবাৰো তেওঁলোকলৈ ফোন কৰিছোঁ ,প্ৰতিবাৰে তেওঁলোকে ফোন ধৰিছে । আনকি কেইবাবাৰো এনে হৈছে যে ৰিপ’ট পোৱা নাই তেওঁ নিজে লেবলৈ ফোন কৰি ৰিপ’টৰ আগজাননী আগতীয়াকৈ লৈ থৈছে ।\nযিকিনহওঁক চিটি হস্পিটেলত ভৰ্তি কৰাৰ দিনা ৰাতি ৮ মান বজাত চন্দনক তেজ দিয়াৰ পাল পৰিল । পেকচেল । গৃহস্থ তেতিয়াও এৰাব নোৱাৰা কামত ব্যস্ত ,গতিকে নিচাদেউৰ সৈতে ময়ে গংগাৰামলৈ গৈ তেজৰ বাবে কৈ আহিলোঁ । পাছত গৃহস্থৰ সৈতে তেজ আনি,ইটো সিটো কৰি থাকোঁতে ৰাতি ১২ বজাত হে ঘৰত সোমাবলৈ পালোঁ ।\nপিচদিনা পুৱা ৭ টাৰ পৰা খাপ পিতি পিতি অৱশেষত ৪ বজাত চন্দনক বায়প’চি কৰিবলৈ বুলি নিয়া হ’ল । মনিষ মালিক,এজন এচিষ্টেট ডাক্তৰ,দুগৰাকী সহায়িকাৰ সৈতে মই । মোক লগত লোৱা হ’ল এইবাবেই যে চন্দনে হিন্দী, ইংৰাজী বুজি নাপায় । গতিকে মই দো-ভাষী । কিডনী বায়প’চি কৰা সেই সময়কণত মনিষ মালিকে খুব জমালে ।\nবায়প’চি হোৱাৰ পাছত তেওঁ মোক দহাই দহাই কৈ গ’ল যে ৰাতি যদি কিবা অসুবিধা হয়,প্ৰস্ৰাৱত কেনেবাকৈ তেজ যায় তেওঁলৈ যেন ফোন কৰোঁ । তেওঁ যদি কেনেবাকৈ ফোন নধৰে তেতিয়া এচএমএচ এটা হলেও কৰিবলৈ কৈ গ’ল । পিছে ৰাতি একো নহ’ল । ডাক্তৰে পুৱাই চন্দনক ৰিলিজ দিলে । প্ৰয়োজনতকৈ এটা টকাও যাতে আমি খৰচ কৰিব লগা নহয় সেইটো মনিষ মালিকে বিৰাট গুৰুত্ব দিছিল ।\nইতিমধ্যে এটা গুৰুত্ব পূৰ্ণ ৰিপ’ট আহি পাইছিল । আচলতে মোৰ লেখাটো সেই ৰিপ’টটোৰ বাবেই । ৰিপ’টটো লৈ যাওঁতে মনিষ মালিকে ক’লে-মোৰ হাতত তাৰ কপি আহি পৰিছে । ইয়াৰ (Homozygous state ) Hb E/E আছে যিটো নৰ্থ ইষ্টৰ মানুহৰ গাত বিশেষকৈ দেখা পোৱা যায় । (বিশেষকৈ আমাৰ আহোম সকলৰ গাত ।) কিডনীত যদি একো হোৱা নাই তেতিয়াহ’লে বিশেষ একো চিন্তা কৰিব নালাগে । তেতিয়াই তেওঁৰ পৰামৰ্শতে মতে Medicineৰ Consultant -Air Vice Marshal(Retd.) Dr.R.K Ganjoo লগ কৰিলোঁ । তেওঁ আমাক অসমৰ বুলি জানি ক’লে অসম বৰ ধুনীয়া ঠাই । মই যোৰহাটলৈ গৈছোঁ নহয় ।\nDr Ganjoo ৱে আমাক চিন্তা নকৰিবলৈ ক’লে । বায়প’চি ৰিপ’ট অহাৰ পাছত তেওঁৰ ওচৰলৈ যাবলৈ কলে ।\nডাক্তৰ সকলৰ মাজত পুৰা যোগাযোগ হৈ আছিল । বায়প’চি ৰিপ’টত প্ৰথমে একো নোপোৱাত মানে মনিষ মালিকে ফোন কৰোঁতে একো পোৱা নাই বুলি কোৱাত আকৌ ভালকৈ কৰিবলৈ কলে । পিছে সেইবাৰো বিশেষ একো নাপালে । মই যেতিয়া ৰিপ’টটো লৈ মনিষ মালিকৰ কাষলৈ গৈছিলোঁ তেতিয়া তেওঁ আৰু এজন বিশেষজ্ঞক ফোন কৰি মাতি আনি কৈছিল –কি ইন্টাৰেষ্টিং কেচ চাওঁকচোন ।\nতাৰপাছত তেওঁ চন্দনলৈ বুলি ঔষধ লিখিলে । লগতে আৰু দুটা টেষ্ট কৰিবলৈ দিলে যি কেইটা কেৱল এইমছতহে হয় বুলি কলে ।\nএইবাৰ এইমছৰ সৈতে যুদ্ধ । যুদ্ধ বুলিয়েই ক’ব লাগি কিয়নো তিনিদিন পুৱা ৬ টাতে উঠি এমাইল মান দীঘল কীউত ৰৈ কাৰ্ড বনাই,আকৌ দেখুৱাবলৈ বুলি কীউ পাতি মই আৰু মোমাইদেউ ভাগৰি গৈছিলোঁ । ইতি পূৰ্বে লগত অহা নিচাদেউ চাকৰি ঝেমেলাৰ বাবে গুছি গৈছিল । ইফালে এইমছত আজি এটা ,কালি এটালৈ ৰেফাৰ কৰোঁতে আৰু তাৰ বাবে পুৱাই কীউত ৰওঁতে মোৰ মূৰ গৰম হৈ গৈছিল । শেষত তাৰ ডেকা ‘ঈশ্বৰ’ এজনক পালোঁগৈ । একেটা কেবিনতে দুজন ঈশ্বৰ । বাহিৰত কনমানী কোঠা এটিত জোখতকৈ বহুত বেছি মানুহ । তাৰে দুজন অসমৰ । ২৫ বছৰীয়া দেওৰেকৰ দুয়োটা কিডনী বেয়া হৈ যোৱাত প্ৰায় মোৰ বয়সীয়া বৌয়েকেই নিজৰ কিডনী দান কৰিবলৈ আহিছে । তাৰ বাবে প্ৰয়োজনীয় পৰীক্ষাৰ বাবে বহি আছে । ‘ঈশ্বৰৰ’ সৈতে সোনকালেই মানে প্ৰায় ৩ ঘণ্টামান পৰ দিয়াৰ পাছত সাক্ষাৎকাৰ পালোঁ । মোৰ ৰিপ’ট চাওঁক সলনি দুয়োজনে কথাতহে মচগুল । কাষতে আৰু এগৰাকী ৰোগী ভেবা লাগি বহি আছে । ৫ মিনিটমান কথা পতাৰ পাছত মোলৈ চালে । মই পৰীক্ষা দুটাৰ কথাহে কলোহে ঈশ্বৰ জনাই ক’লে এইটো পৰীক্ষা ইয়াতো নকৰে । কেতিয়াবা ৰিচাৰ্চৰ বাবে কোনোবাই মন গলে কৰে । তুমি আমুক তামুকত সুধি চোৱা ।\nবচ সিমানেই ! আমাৰ তিনিদিনৰ শ্ৰমক পানী কৰি ঈশ্বৰে সিমানেই কৈ আকৌ কথা পতাত লাগিল । আনকি আমাৰ বাকী ৰিপ’টবোৰত ভুমুকি মাৰিও নাচালে ।\nএইমছৰ পৰা ওলায়ে দীঘল দি নপৰাকৈয়ে মই সেৱা এটা কৰি আহিলোঁ যাতে জনমত এই খনৰ মুখীয়া হ’ব নালাগে ।\nআকৌ গংগাৰাম । মনিষ মালিকক কথাবোৰ জনালোঁ । তেওঁ কলে-হ’ব দিয়া । মুঠতে এমাহৰ পাছত চেক-আপৰ বাবে আহিবা । ই খুব সোনকালে ভাল হৈ যাব ।\nতাৰ মাজতে তেওঁলোকৰ পৰামৰ্শমতে আৰু এজন ডাক্তৰ Child Specialist Dr.V.K Khanna ৰ সৈতে Hb E/E ৰ বাবে কথা পাতিলোঁ । তেওঁ চন্দনৰ পিঠিত ঢকা এটা মাৰি ক’লে-ইয়াৰ বিয়াখন ময়ে পাতি দিম দেই ।\nতাৰ পাছতহে আমাক Hb E/E ৰ বিষয়ে বুজালে যে ইয়াৰ Hb E /E আছে Hb E/β –thalassemia নাই । গতিকে চিন্তা কৰিব নালাগে । কিন্তু ইয়াৰ বিয়াৰ সময়ত মোৰ ওচৰলৈ আহিব দেই ( মোৰ দৌতিৰ বয়সৰ ডাক্তৰ জনৰ কথা শুনি মই হাঁহিলোঁ ) ইয়াৰ কইনাৰ সেইটো পৰীক্ষা কৰিব লাগিব । যদিহে তাইৰো Hb E/....(মই অলপ অলপ পাহৰিছোঁ )থাকে তেতিয়া সিহঁতৰ ল’ৰা ছোৱালীলৈ বিপদ হ’ব । এতিয়া প্ৰথম কাম হ’ল চন্দনৰ মাক দেউতাক দুয়োজনেই এই পৰীক্ষাটো কৰক ।\nDr. V.K Khanna ই আমাক একেবাৰে মুকলি কৰি পঠালে ।\nএই বেমাৰটোৰ বিষয়ে মই অলপ অলপ হে শুনিছিলোঁ ,এতিয়া অলপ ভালকৈ জানিলোঁ যেতিয়া নিজৰ পৰিয়ালৰ বাকী সকলকো কথাবোৰ জনাইছোঁ ।\nঅৱশেষত আজি পুৱা এটা মুকলি মন লৈ মোমাইদেউ আৰু চন্দন অসমলৈ বুলি উভতিল । তেওঁলোক ৰেলত তুলিয়েই মই গংগাৰামলৈ পোনালোঁ । কাৰণ Dr.R.K.Ganjoo ৱে মোক বাৰে বাৰে কৈছিল মোক আকৌ এবাৰ লগ কৰি যাবা । তেওঁক লগ কৰিলোঁ । সেই একেই আন্তৰিকতাৰে কোনো ফীজ নোলোৱাকৈয়ে তেওঁ মোক কলে-সি খুব সোনকালে ভাল হৈ উঠিব ।\nচন্দন খুব সোনকালেই ভাল হৈ উঠক ময়ো তাকেই কামনা কৰোঁ ।\nPosted by মাধুৰীমা at 06:08\nঅ’ গৰখীয়া ,গৰু নাৰাখ কিয় ?


how-will-you-order-liquor-online-in-guwahati-assam-manju-b– News18 assam\nLiquor Home Delivery : ঘৰে ঘৰে পাব সুৰা, কিন্তু অনলাইনত কিদৰে ক্ৰয় কৰিব পাৰিব সুৰা?\nAmtronৰ সহায়ত আবকাৰী বিভাগে এটা মোবাইল Application প্ৰস্তুত কৰি আছে বুলি জানিব পৰা গৈছে। এই এপৰ জড়িয়তে গ্ৰাহকে ঘৰৰ পৰাই কিনিব পাৰিব সুৰা।\nৰাজ্য চৰকাৰে কোৰোণাৰ সংক্ৰমণ ৰোধৰ বাবে সুৰাৰ হোম ডেলিভাৰী কৰাত অনুমোদন জনাইছে বুধবাৰৰ কেবিনেট বৈঠকত। সেয়াই হ'লে সুৰাৰ বিপণীত শাৰী পাতি আৰু ভিৰ কৰি সুৰা কিনিব নালাগিব গ্ৰাহকে। ফলত কোৰোণাৰ সংক্ৰমণ হ্ৰাস পাব বুলি আশা কৰিছে চৰকাৰে।\nকিন্তু প্ৰশ্ন হৈছে অনলাইনত কিদৰে সুৰা কিনিব গ্ৰাহকে?\nইতিমধ্যে Amtronৰ সহায়ত আবকাৰী বিভাগে এটা মোবাইল Application প্ৰস্তুত কৰি আছে বুলি জানিব পৰা গৈছে। এই এপৰ জড়িয়তে গ্ৰাহকে ঘৰৰ পৰাই অন্য সামগ্ৰী কিনাৰ দৰেই এতিয়াৰে পৰা কিনিব পাৰিব সুৰা।\nসুৰা বিক্ৰীৰ ক্ষেত্ৰত থাকিব নিৰ্দিষ্ট নীতি-নিয়ম।\nকেৱল পঞ্জীয়নভুক্ত বিপণীয়েহে হয়তো পাব সুৰা যোগানৰ অনুমতি।\nকোনো তৃতীয় পক্ষ বা প্ৰতিষ্ঠানক অনলাইন সুৰা বিক্ৰীৰ অনুমতি দিয়াৰ সম্ভাৱনা নাই ।\nবিপণীয়ে নিজাববীয়াকৈ ব্যৱস্থা কৰিব লাগিব হোম ডেলিভাৰীৰ।\nঅনলাইনত সুৰা ক্ৰয়ৰ বাবে গ্ৰাহকে ভৰিব লাগিব পাৰে অতিৰিক্ত চাৰ্জ।\nএইসকলো দিশ সমাৰি অচিৰেই চৰকাৰে নিৰ্দেশনা জাৰি কৰিব।\nউল্লেখ্য যে এই সুবিধা পাব কেৱল গুৱাহাটী মহানগৰীৰ লোকেহে। প্ৰথম এমাহৰ বাবে কেৱল গুৱাহাটীত পৰীক্ষামূলকভাৱে কৰা হ'ব সুৰাৰ অনলাইন বিক্ৰী। তাৰ পাছত সকলো সুকলমে চলিলে অন্য জিলাতো এই সুবিধা প্ৰসাৰ কৰা হ'ব পাৰে। চৰকাৰী নটিফিকেচন ওলালেই অনলাই সুৰা বিক্ৰী আৰম্ভ হ'ব।


এতিয়াও স্মৃতিৰ পটত ভাহে আতাউৰ ৰহমান মানুহজন » Gana Adhikar\nHome মতামত এতিয়াও স্মৃতিৰ পটত ভাহে আতাউৰ ৰহমান মানুহজন\nচুটি-চাপৰ, মিঠাবৰণীয়া, শুধ বগা খদ্দৰৰ পাইজামা-পাঞ্জাবী চোলা পৰিহিত মানুহজনৰ নাম মই বহুদিনৰ আগতে শুনিছিলোঁ। কিন্তু মানুহজনক প্ৰথম লগ পাইছিলোঁ ১৯৭৬ চনৰ আগভাগত। তেতিয়া দেশত জৰুৰীকালীন অৱস্থা চলি আছিল। সেই সময়ত কংগ্ৰেছৰ জয়জয় ময়ময় অৱস্থা। যিসকলে জৰুৰীকালীন অৱস্থাৰ বিৰোধ কৰিছিল, কংগ্ৰেছৰ ভিতৰত গা কৰি উঠা স্বৈৰাচাৰী প্ৰৱণতা আৰু ইন্দিৰা-সঞ্জয় প্ৰশস্তিয়েই সাধাৰণ কংগ্ৰেছী নেতা-কৰ্মীৰ একমাত্ৰ ধ্যান, জ্ঞান আৰু ব্ৰত হৈ পৰা বাবে তীব্ৰ কংগ্ৰেছবিৰোধী হৈ পৰিছিল— সেইসকলৰ বৃহৎ সংখ্যকেই নিৰ্লিপ্ত হৈ পৰিছিল। দেশৰ অসংখ্য কংগ্ৰেছবিৰোধী নেতা তেতিয়া কাৰাবন্দী। অসম কংগ্ৰেছৰ আগশাৰীৰ কেইবাজনো নেতাক পৰিস্থিতিয়ে সৰ্বশৰীৰত কঁপনি উঠিবলৈ আৰম্ভ কৰে। দ্বিধা-দ্বন্দ্বৰ দ্বাৰা ভাৰাক্ৰান্ত আমাৰ বাবে সেই অস্থিৰ সময়ছোৱাতে আদৰ্শ আৰু স্বপ্নৰ ফেৰি কৰিবলৈ এগৰাকী প্ৰবীণ ৰাজনীতিক কিদৰে মোৰ প্ৰেৰণাৰ উৎস হৈ পৰিছিল— সেই কথা মই আজিও ভাবিলে আচৰিত হওঁ। সেই ৰাজনীতিকজনেই আছিল— আতাউৰ ৰহমান। ৰহমান চাহাব অসম বিধানসভাৰ উপাধ্যক্ষ আছিল, চৌধুৰী মন্ত্ৰীসভাৰ কৃষিমন্ত্ৰীও আছিল। মই লগ পাওঁতে তেখেত বিধায়ক আছিল। তেখেতৰ লগত মোৰ দীৰ্ঘদিনীয়া ৰাজনৈতিক সম্পৰ্ক থকাৰ পিছতো আমাৰ মাজত ৰাজনীতিৰ বিষয়ে আলোচনা প্ৰায়ে নহৈছিল, আলোচনা হৈছিল— সাহিত্যৰ কথা, সমাজৰ কথা, মানুহৰ কথা। মানুহজনে ৰাজনীতি কৰিছিল, সিও কংগ্ৰেছ ৰাজনীতি অথচ আচল মানুহজনক ৰাজনীতিৰ মাজত বিলীন কৰি দিবলৈ যেন টান পাইছিল। টান পোৱাৰে কথাও, কাৰণ তেখেত একাধাৰে আছিল— সাহিত্যিক, চিন্তাবিদ, শিক্ষাবিদ আৰু একপ্ৰকাৰ ভৱিষ্যদ্ৰষ্টাও।\nচিনাকি হোৱাৰ কিছুদিনৰ পিছতে ৰহমান চাহাবে মোক এদিন সুধিছিল—‘তোমাৰ জীৱনৰ উদ্দেশ্য কি? স্পষ্ট উত্তৰ দিবলৈ সেই সময়ত মোৰ অসুবিধা হৈছিল। নিজৰ ভৱিষ্যৎ সম্পৰ্কে মই নিজেই দ্বন্দ্বত ভুগিছিলোঁ। তেখেতে মোক ৰাজনীতিতকৈ লেখা-মেলা কৰিবলৈকেহে অধিক উৎসাহ দিছিল। তেখেতৰ পৰামৰ্শ মানি মই লেখা-মেলাত মনোনিৱেশ কৰিব নোৱাৰিলোঁ। এদিন সক্ৰিয় ৰাজনীতিৰ পৰা মই আঁতৰি আহিছিলোঁ। তেখেতে তেতিয়াই সেই সন্দেহ কৰিছিল। ইংৰাজী, অসমীয়া আৰু বঙালী তিনিওটা ভাষাতে সমানে দক্ষ আছিল আতাউৰ ৰহমান চাহাব। মই জীৱনত সৰ্বভাৰতীয় পৰ্যায়ত খ্যাতি লাভ কৰা অসংখ্য ৰাজনীতিকৰ লগত পৰিচিত হোৱাৰ লুযোগ লাভ কৰিছিলোঁ। দেশ-বিদেশৰ ৰাজনৈতিক উত্থান-পতনৰ ইতিহাস নখদৰ্পণত থকা, প্ৰকৃতাৰ্থত শিক্ষিত আতাউৰ ৰহমান সেইসকল বৰেণ্য ৰাজনীতিকৰ সমকক্ষ হোৱাৰ যোগ্যতাৰ অধিকাৰী আছিল। ইংৰাজী, অসমীয়া তেখেতে লিখিছিল ভাল, কিন্তু তেখেতে যে সমান দক্ষতাৰে ইংৰাজীত বক্তৃতাও দিব পাৰিছিল, সেই কথাৰ উমান পাইছিলোঁ মুম্বাই, কোচিন আদি ঠাইত একেলগে যোগদান কৰা কিছুমান সভা-সমিতিতহে। ইমান গভীৰ প্ৰত্যয়েৰে তেখেতে নিজৰ মত আৰু চিন্তা শুদ্ধ আৰু সাৱলীলভাষাৰে ব্যক্ত কৰিব পাৰিছিল তেনে গুণ খুব কমসংখ্যক ৰাজনীতিকৰহে আছিল। তাৰ পিছতো কংগ্ৰেছ ৰাজনীতিত ৰহমান অবিসম্বাদী হৈ উঠিব পৰা নাছিল। তেখেতে সংসদীয় ৰাজনীতি কৰা দিনত অসমৰ সংখ্যালঘু ৰাজনীতিক ফখৰুদ্দিন আলী আহমেদ আৰু মইনুল হক চৌধুৰী চাহাবৰ একপ্ৰকাৰ পকেটত সোমাই পৰিছিল বুলিয়ে ক’ব পাৰি। অধ্যায়নপুষ্ট মন, পৰিমাৰ্জিত ব্যক্তিত্ব আৰু নিজে যিখন সমাজৰ মাজত ডাঙৰ-দীঘল হৈছিল সেইখন সমাজক পাহৰিব নোৱাৰা ৰহমানে নিজে অকলে ক্ষমতাৰ ডেউকাত ভিৰ দি ওপৰলৈ উঠাৰ কথা কোনোদিনে ভবা নাছিল। চাৰিওফালৰ নিপীড়িত সমাজখনকো লগতে আগলৈ নিয়াৰ কথাও তেখেতে ভাবিছিল। মিছা কথা, ভুৱা প্ৰতিশ্ৰুতি আৰু কৌশলী ৰাজনীতিৰে জনসাধাৰণৰ চকুত চমক সৃষ্টি কৰা ৰাজনীতিৰ লগত তেখেত অভ্যস্ত নাছিল। বিবেক-বুদ্ধিৰ নিৰ্দেশ মানি চলি ভালপোৱা আতাউৰ ৰহমানে তোষামোদ কৰাৰ পৰা বিৰত আছিল। তোষামোদ আৰু স্বৈৰাচাৰবিৰোধী ৰহমানে সেয়ে ’৭৮ৰ কংগ্ৰেছ বিভাজনৰ পিছত কংগ্ৰেছ (এছ)ত ৰৈ গৈছিল। সঞ্জয় গান্ধী আৰু ইন্দি গান্ধীৰ স্বৈৰাচাৰী প্ৰৱণতাৰ বিৰুদ্ধে তেখেতে এখন পুস্তিকা প্ৰণয়ন কৰি মৰহুম ওমৰুদ্দিন চাহাব, ইদ্ৰিছ আলী আৰু মৌলানা আব্দুল জেলিল চাহাবৰ স্বাক্ষৰ লৈ বাছকান্দীৰ পীৰ মৌঃ আহমদ আলী চাহাবৰ অনুমোদন লৈ প্ৰকাশ কৰি কংগ্ৰেছীসকলৰ মাজত বিতৰণ কৰিছিল। সাধাৰণ সংখ্যালঘু ৰাইজক প্ৰতিষ্ঠিত ৰাজনৈতিক দলসমূহৰ পিছে পিছে ডলাৰ বগৰীৰ দৰে বাগৰি ফুৰা আৰু সেই অনগ্ৰসৰ জনসমষ্টিটোক ভোট-পণ্যৰ দৰে ব্যৱহাৰ কৰাৰো তেখেত বিৰোধী আছিল। যোগ্যতাৰ তুলনাত তথাকথিত ৰাজনৈতিক কৃতকাৰ্যত তেখেতে লাভ কৰিছিল কম।\nআতাউৰ ৰহমান আছিল প্ৰচাৰবিমুখ। বৰপেটাৰ ভিতৰুৱা সংখ্যালঘু অভিবাসী পৰিয়ালত এই ক্ষণজন্মা পুৰুষ এজনৰ যে বিগত শতিকাৰ দ্বিতীয়টো দশকতে জন্ম হৈছিল ভাবিলে আচৰিত হ’ব লাগে। তেখেতৰ প্ৰধান দোষ আছিল তেখেতৰ সমসাময়িক সংখ্যালঘু সমাজখনতকৈ তেখেতৰ চিন্তা-ভাবনা বহু আগবঢ়া আছিল সেইটো। দেশ বিভাজনৰ তিক্ততাই সৃষ্টি কৰা সাম্প্ৰদায়িক আৰু ধৰ্মীয় অসূয়া, অবিশ্বাসক আৱেগলৈ ৰূপান্তৰিত কৰাত সিদ্ধহস্ত ৰাজনীতিকসকলে এইজনগোষ্ঠীটোক ভোটভঁৰাল হিচাপে সদায় ব্যৱহাৰ কৰিবলৈ তেওঁলোকক অন্ধ আৰু আতংকগ্ৰস্ত কৰি ৰখাৰ পোষকতা কৰিছিল। ৰহমান সেই অৱহেলিত জনগোষ্ঠীটোৰবোধহয়। প্ৰথমগৰাকী বৌদ্বিক, শৈক্ষিক ক্ষেত্ৰত কালোত্তীৰ্ণ ব্যক্তি আছিল, যিগৰাকীয়ে আৱেগ নহয়, যুক্তিৰে আৰু ভৱিষ্যদৃষ্টিৰে সকলো কথা চিন্তা-ভাবনা কৰিছিল। আতাউৰ ৰহমান ধৰ্মমতত গোড়া নাছিল, কিন্তু ধৰ্মবিৰোধীও নাছিল। ধৰ্মৰ ক’লা চছ্‌মা পিন্ধাই অৱহেলিত সংখ্যালঘু জনগোষ্ঠীটোক অন্ধকাৰত ৰাখি যিসকল সংখ্যালঘু নেতাই ৰাজনীতি কৰিছিল, তেওঁলোকে ৰহমানক বিৰোধ কৰিছিল। সেই বিৰোধ ভয়ৰ পৰা সৃষ্টি হোৱা বুলি মই এতিয়াও ভাবোঁ। কাৰণ ৰহমান সৰ্বজন সমাদৃত হ’লে- এই জনগোষ্ঠীটোৱে সাহসেৰে আগবাঢ়ি আহি কেতিয়াবাই অসমৰ সামাজিক আৰু ৰাজহুৱা ক্ষেত্ৰত সফল বৰãনিৰে নিজকে প্ৰতিষ্ঠিত কৰিব পাৰিলেহেঁতেনহ্ল অসমৰ ধৰ্মীয় সংখ্যালঘুসকলৰ ভিতৰৰ সৰ্ববৃহৎ জনগোষ্ঠীটোৱে হ’ল — অভিবাসী মুছলমানসকল। বিদেশী, অনুপ্ৰৱেশকাৰী আদি শব্দই এই গোষ্ঠীটোক খেদি ফুৰিছিল। মৰহুম ফখৰুদ্দিন আলী আহমেদৰ দৰে ৰাজনীতিকে ভাৰতৰ ৰাষ্ট্ৰপতিৰ পদ পৰ্যন্ত উধাইছিল। তেখেতৰ ৰাজনৈতিক উত্থান সহজ কৰি তুলিছিল বৰপেটাবাসী ৰাইজৰ পৃষ্ঠপোষকতাতহে। প্ৰচুৰ সম্পত্তিৰ অধিকাৰী আলী আহমেদে প্ৰচুৰ ক্ষমতাৰ অধিকাৰীও হৈছিল। বৰপেটাত তেখেতসকলৰ উন্নয়ন আৰু চাকৰি দানৰ ক্ষেত্ৰই ৰাজনৈতিক লাভালাভৰ হিচাপৰ সীমা কেতিয়াও অতিক্ৰম কৰা নাছিল। কঁচুপাতৰ পানীৰ দৰে অস্থিৰ আৰু অস্থায়ী ভাগ্যৰ দাস সংখ্যালঘু ৰাইজক ক্ষমতাইহে ৰক্ষা কৰিব পাৰিব, তেনে এটা ভাবেৰে মোহাচ্ছন্ন কৰি ৰখা বাবে আতাউৰ ৰহমানৰ দৰে ‘ভূমি-পুত্ৰ’ৰ উত্থান আৰু ৰাজনৈতিক ব্যক্তিত্বৰ বিকশ ঘটিব দিয়াৰ ক্ষেত্ৰত কংগ্ৰেছৰ শীৰ্ষতম নেতৃত্বই সদায় কাৰ্পণ্য কৰি আহিছিল। সেইবাবে অভিবাসী ধৰ্মীয় সংখ্যালঘু জনগোষ্ঠীটোৰ মাজত কিছুমান ৰাজনৈতিক এজেন্টে ৰহমানৰ বিৰুদ্ধে সততে অপপ্ৰচাৰ চলাই সফল হৈছিল। যিটো সময়ত আতাউৰ ৰহমানৰ দৰে ধীশক্তিৰ অধিকাৰী ব্যক্তিৰ মাজেৰে সংখ্যালঘুই নিজৰ প্ৰতিবিম্ব প্ৰত্যক্ষ কৰি আগবাঢ়িব লাগিছিল, সেইটো সময়ত তেখেতক ‘বন্ধু’ বুলি ভবাৰ সৌজন্য প্ৰদৰ্শন নকৰাৰ ঘটনা প্ৰত্যক্ষ কৰি আমি নিজেই মৰ্মাহত হৈছিলোঁ।\nআতাউৰ ৰহমানে এখন সমৃদ্ধ, ঐক্যবদ্ধ আৰু একভাষী অসমৰ কল্পনা কৰিছিল। তেখেতে কে’বাখনো লেখত ল’বলগীয়া পুথি প্ৰণয়ন কৰি প্ৰকাশ কৰি উলিয়াইছিল। ‘অস্তিত্ব ৰক্ষাৰ’ আন্দোলনবিৰোধী স্থিতি ল’বলৈ সংখ্যালঘু ৰাইজক উচটনি দি ৰাজনীতি কৰিব খোজাসকলৰ পক্ষলৈ তেখেত গুচি যোৱা নাছিল। তেখেতে কৈছিল ‘এই ভাবে ৰাজনীতি হ’ব, কিন্তু মুছলমানসকলৰ সমস্যা কিন্তু সমাধান নহ’ব। সহঅৱস্থান আৰু উভয় ফৈদৰ অসমীয়াৰ মাজত সোমাই দিয়া অবিশ্বাসৰ বীজ উলিয়াই আনি চিৰদিনলৈ এই অসূয়াৰ অৱসান ঘটাব লাগিব।’ তাৰবাবে তেখেতে চেষ্টা কৰিছিল। গুৱাহাটীৰ বহুকেইজন আন্দোলনৰ তাত্ত্বিক নেতাক যুক্তিৰে বুজনি দিয়াৰ বাবে তেখেতে উদাৰ আৰু যুক্তিনিষ্ঠ মনলৈ আলোচনাত বহিছিল। বহুকেইখন আলোচনাত আমিও তেখেতৰ সংগী হৈছিেলাঁ। আমি তেখেতৰ লগত সংখ্যালঘু অধ্যুষিত দৰং, বৰপেটা, ধুবুৰী আৰু গোৱালপাৰা জিলাৰ বিস্তীৰ্ণ এলেকা ভ্ৰমণ কৰিছিলোঁ। এবাৰ লেংটিচিঙাৰ আৰক্ষীৰ গুলীত দুজন ব্যক্তিৰ মৃত্যুৰ পিছত উত্তেজিত ৰাইজৰ মুখামুখি হৈ তেখেতে অসমীয়াতে ভাষণ দিওঁতে ৰাইজৰ একাংশই ক্ষোভ আৰু ক্ৰোধত জ্বলিপকি অসমীয়াত নহয় বঙালীতে বক্তৃতা দিবলৈ আহবান জনাওঁতে ৰহমানে দুগুণ ক্ৰোধান্বিত হৈ কৈছিল- ‘তোমালোকে কাৰ উচটনিত এই ভুল কৰিব ওলাইছা ? ময়ো তোমালোকৰ মাজৰে এজন। আমি অসমীয়া। বঞ্চিত আৰু ষড়যন্ত্ৰৰ বলি হ’বলৈ ওলোৱা আমি এই দুৰ্যোগৰ দিনত উত্তেজিত হৈ ভুল কৰিলে নহ’ব, সাহসেৰে প্ৰতিৱেশীক সদ্ভাবেৰে বুজনি দি এদিন ষড়যন্ত্ৰকাৰীক এঘৰীয়া কৰাত আমি সফল হ’মেই।’ তেখেতে সেই সাহসী আৰু বুদ্ধিদীপ্ত যুঁজ চলাই থাকিবলৈ বৰ বেছিদিন বাচি নাথাকিল। আজিও সেই উত্তেজনাই সৃষ্টি কৰা ৰাজনীতি অব্যাহত আছে, পৰিস্থিতিৰ অধিক অৱনতি ঘটিছে, কিন্তু সমস্যা সমাধান নহ’ল, বৰং জটিলহে হ’ল।\nবৰপেটা জিলাৰ প্ৰায়þবোৰ শিক্ষানুষ্ঠান গঢ়াত তেখেতৰ অৱদান আছিল প্ৰচুৰ। মন্ত্ৰী আছিল, উপাধ্যক্ষ আছিল, বিধায়ক হৈছিল, অধ্যাপনা কৰিছিল, কিছুদিন বোধহয় ওকালতিও কৰিছিল, কংগ্ৰেছৰ প্ৰাদেশিক সভাপতি, সম্পাদকো হৈছিল। কিন্তু মৃত্যুৰ আগতে দৰিদ্ৰতাই ঘেৰি ধৰিছিল তেখেতক। গুৱাহাটীলৈ আহিলে শিখ মন্দিৰৰ ওচৰৰ মংগাৰামৰ বিস্কুটৰ দোকানৰ পৰা কঁটা বিস্কুট কিনি লৈ যায়। বৰপেটাৰ ঘৰলৈ গ’লে কঁটা বিস্কুট আৰু মুড়িৰে চাহ খাব দি প্ৰায়ে কৈছিল— ‘কি কৰিবা- গাই দুজনীৰ গাখীৰ অলপ বিক্ৰী কৰিয়ে চলি আছোঁ দিয়া। শৰৎ সিংহক কৈ অলপ মাননি দিয়াৰ ব্যৱস্থা কৰি দিবা নেকি? মোৰচোন লাজেই লাগে।’ এবাৰ হাৰ্টৰ অসুখত গুৱাহাটী মেডিকেল কলেজত চিকিৎসাধীন হৈ আছিল তেখেত। এদিন মোক ক’লে — ‘দুখনমান ৰুটি হ’লেই হৈ যায় মোৰ। তোমাৰ অসুবিধা হ’ব নেকি?’ তেতিয়া মোৰ এখন চাইকেল আছিল তাৰেই মই চিকিৎসালয়লৈ অহা-যোৱা কৰিছিলোঁ। অভাৱৰ কথা তেখেতে সকলোকে নকৈছিল। এবাৰ নে দুবাৰ গুৱাহাটীত তেখেত এশটকীয়া টানত পৰিছিল। কাকো ক’ব নোৱাৰাৰ কথাটো মোৰ লগত আলোচনা কৰিছিল। লেনদেনত তেখেত আছিল সাংঘাতিক নিয়মীয়া। এতিয়াৰ ৰাজনীতিৰ ‘তাউট’বোৰক দেখিলে ৰহমান চাহাবৰ কথা মনত পৰে। কি বিৰাট ব্যক্তিত্বৰ অধিকাৰী আছিল, বিদ্বান আছিল— অথচ পথচ্যুত নহৈছিল। অসম চৰকাৰৰ বহু শীৰ্ষ বিষয়াই তেখেতক ‘ছাৰ’ বুলি সম্বোধন কৰিছিল, অন্তৰৰ পৰা শ্ৰদ্ধাও কৰিছিল তেখেতক। তেখেতে কিবা অনুৰোধ কৰিলে— অনুৰোধ ৰক্ষাও কৰিছিল বিষয়াসকলে। কিন্তু সুবিধা। নলৈছিল। অবিচলভাবেই আদৰ্শক খামোচ মাৰি ধৰি জীৱন অতিবাহিত কৰিছিল তেখেতে।\nগুৰু-গম্ভীৰ মানুহজনৰ মুখেৰে ফুচুৰি কথা ওলাইছিল প্ৰচুৰ। প্ৰায় গধূলি তেখেতৰ দিছপুৰৰ বিধায়ক হোষ্টেলত প্ৰয়াত সেই সময়ৰ মন্ত্ৰী বিজয় শৰ্মা, বিজনীৰ প্ৰয়াত বিধায়ক গোলোক পাটগিৰী বহি আড্ডা দিছিল। তেখেতসকলে ‘জিলাপী ক্লাব’ বুলি এটা ক্লাব গঠন কৰিছিল। বিধানসভাৰ মজিয়াত কোনোবাই জিলাপীৰ দৰে পাকলগা কথা ক’লে নাইবা টান শব্দ ব্যৱহাৰ কৰিলে ক্লাবৰ সদস্যসকলক চাহ খুৱাব লাগে। এদন আমাৰ উপস্থিতিতে ডাঃ ৰবীন গোস্বামীয়ে ‘চাকচিক্য’ শব্দটো ক’লে— বিজয় শৰ্মাই টুকি ল’লে আৰু তাকে লৈ হুলস্থূল— চাহ খুৱাব লাগে। তেখেতসকলে ৰাজনীতিক ব্যৱসায় হিচাপে কোনোদিনে কল্পনা কৰা নাছিল। ৰাজধানী শ্বিলঙত থাকোঁতে বন্ধু এজনে জালুকবাৰী থানাৰ পিছফালৰ পিতনিখনত তিনি হেজাৰ নে চাৰি হেজাৰ টকাত এডৰা মাটি কিনি দিছিল। ’৭২ চনৰ পিছত তেখেত বিধায়ক হৈ থাকোতে এদিন মোক ক’লে— ‘জালুকবাৰীৰ থানাৰ পিছফালে মোৰ মাটি আছিল, মাটিখিনি হেৰাল, বিচাৰি উলিয়াই এজন গ্ৰাহক উলিয়াই দিবানে? চলিব নোৱাৰা হৈছোঁ।’ তেখেতৰ মৃত্যুৰ পিছত কি হ’ল গম নেপাওঁ।\nতোষামোদ কৰিব নোৱাৰিছিল, যিফালে ৰাইজ যায় সেইফালে দৌৰিব নোৱাৰিছিল, সুবিধা আৰু ক্ষমতাৰ স্বাৰ্থত প্ৰতিদিনে মোট সলাব নোৱাৰিছিল, অথচ ৰাজনীতি কৰিছিল— তেনে মানুহ অসমৰ অভিবাসী মুছলমানৰ মাজত এতিয়াও কিমানজন আছে সেই সম্পৰ্কে সন্দেহ আছে। আজি অভিবাসী মুছলমান সমাজত এচাম প্ৰগতিশীল তৰুণ ওলাইছে, যথেষ্টসংখ্যক চোকা বুদ্ধিৰ ছাত্ৰ ওলাইছে, চাকৰি-বাকৰিত অসংখ্য লোক প্ৰতিষ্ঠিত হৈছে, আতাউৰ ৰহমানৰ দিনত সিমানসংখ্যক। চিন্তা-ভাবনা কৰিব পৰা সাহসী আৰু হীনমন্যতা পৰিহাৰ কৰি চলিব পৰা লোক ওলোৱা নাছিল। গতিকে ৰহমানৰ চিন্তা-চৰ্চাই উদ্বেলিত কৰিব পৰা এচাম যোগ্য উত্তৰসূৰীৰ অভাৱ হয়তো আছিল। যাৰ বাবে উপৰুৱা কথা, চমৎকৃত কৰিব পৰা প্ৰতিশ্ৰুতি আৰু সদায় ভোটবেংক হিচাপে ব্যৱহাৰ কৰি থাকিবলৈ সম্প্ৰদায়টোক সদা-উত্তেজিত কৰি ৰাখিবলৈ চেষ্টা কৰা ৰাজনীতিকসকল সফল হৈছিল। উপযুক্ত পৰিৱেশনৰ অভাৱত বিৰল প্ৰতিভাধৰ হৈয়ো, মনে মিলা সহযোগীৰ সহযোগ নোপোৱা ববে ৰহমান চাহাবে দীৰ্ঘদনলৈ তেখেতক মনত ৰাখিব পৰাকৈ স্থায়ী প্ৰভাৱ ব্যাপক পৰিসৰত ৰাখি থৈ যাব নোৱাৰিলে। তেখেতে নিজকে অকল সংখ্যালঘু বুলি ভবা নাছিল।\nবৃহৎ অসমীয়া সমাজখনক লৈয়ে তেখেতৰ চিন্তা-ভাবনাৰ বিস্তৃতি ঘটিছিল। বহু বছৰ পিছত হ’লেও এই মহান জননেতা তথা বৰ্ণাঢ্য ব্যক্তিত্বৰ অধিকাৰী বহু দিশতে পাৰদৰ্শী ৰহমানক নতুনকৈ আৱিষ্কাৰ কৰাৰ চেষ্টা উদ্যোক্তাকলৰ প্ৰশংসনীয় চেষ্টা বুলি ক’বই লাগিব। এতিয়াও নানা বিভ্ৰান্তি আৰু চিন্তাৰ দৈন্যৰ দ্বাৰা আক্ৰান্ত সমাজখনক উদ্ধাৰ কৰাৰ বাবে আতাউৰ ৰহমানৰ স্মৃতি ৰোমন্থন প্ৰেৰণা হ’ব পাৰে। দৰিদ্ৰতা আৰু অন্ধকাৰৰ মাজত ইজ্জতৰ বাবে যুঁজিবলগীয়া সমাজখনৰ বাবে ৰহমানৰ স্মৃতি ৰোমন্থন আন্ধাৰৰ মাজতো পোহৰ বিচৰাৰ সাহসী প্ৰেৰণা হওক বুলি— ৰহমান চাহাবলৈ শ্ৰদ্ধা নিবেদিলোঁ।\nPrevious articleপ্ৰদূষণৰ বাবে ৰাজধানী দিল্লীত আংশিক লকডাউন: এসপ্তাহলৈ শিক্ষানুষ্ঠান বন্ধ, চৰকাৰী কৰ্মচাৰীক ঘৰৰ পৰাই কাম কৰাৰ নিৰ্দেশ মুখ্যমন্ত্ৰীৰ,দিল্লীৰ পৰিস্থিতি জৰুৰীকালীন : উচ্চতম ন্যায়ালয়ৰ\nNext articleআতাউৰ ৰহমান: এক বিৰল ব্যক্তিত্ব


গৰুখুঁটিৰ ঘটনাৰ প্ৰতিবাদত AIUDF এৰিলে নাওবৈচাৰ প্ৰাক্তন বিধায়ক মামুন ইমদাদুল হক চৌধুৰীয়ে... - NEWS8 NorthEast\nHome/অসমীয়া/অসম/গৰুখুঁটিৰ ঘটনাৰ প্ৰতিবাদত AIUDF এৰিলে নাওবৈচাৰ প্ৰাক্তন বিধায়ক মামুন ইমদাদুল হক চৌধুৰীয়ে…\nগৰুখুঁটিৰ ঘটনাৰ প্ৰতিবাদত AIUDF এৰিলে নাওবৈচাৰ প্ৰাক্তন বিধায়ক মামুন ইমদাদুল হক চৌধুৰীয়ে…\nগৰুখুঁটিৰ ঘটনাৰ প্ৰতিবাদ জনাই AIUDF এৰিলে দলটোৰ সাধাৰণ সম্পাদক মামুন ইমদাদুল হক চৌধুৰীয়ে।\nনাওবৈচা সমষ্টিৰ প্ৰাক্তন বিধায়ক আছিল মামুন ইমদাদুল হক চৌধুৰী।\n২০২১ বৰ্ষৰ বিধানসভা নিৰ্বাচনত তেওঁক AIUDFএ দিয়া নাছিল প্ৰাৰ্থিত্ব।\nপদত্যাগ পত্ৰত এ আই ইউ ডি এফৰ সভাপতি বদৰুদ্দিন আজমলক কঠোৰ সমালচনা প্ৰাক্তন বিধায়ক গৰাকীৰ।\nমুখ্যমন্ত্ৰী হিমন্ত বিশ্ব শৰ্মাক প্ৰশংসা কৰি দলৰ পৰা পদত্যাগ কৰিলে মামুন ইমদাদুলে।\nদলৰ সকলো পদবী আৰু প্ৰাথমিক সদস্য পদো ত্যাগ কৰে তেওঁ।\nএই সন্দৰ্ভত তেওঁ আজমললৈ এখন পত্ৰ লিখিছে-\nমাননীয় সভাপতি মহোদয়,\nআশাকৰো ভালে কুশলে আছে। অৱশ্যে, অহৰহ ‘বাতানুকুল’ পৰিৱেশত থকা হেতুকে কুশলে নথকাৰ নিশ্চয় কাৰণ নাই ! অৱশ্যে আমি সাধাৰণ মানুহ বোৰ বিগত কেইদিনমান ৰ অসমৰ পৰিৱেশ চাই মানসিক অশান্তি ত ভুগি আছো।\nনিজৰ যুৱ কালছোৱা – জীৱন গঢ়াৰ সময় ছোৱা দল গঢ়াত পাৰ কৰিছো। দলে মোৰ সৈতে যোৱা বিধান সভাৰ নিৰ্বাচন ত কি কৰিলে সেই সম্পৰ্কে সমগ্ৰ অসমবাসী অৱগত। প্ৰয়াস আছিল সংখ্যা গুৰুৰ সৈতে সংখ্যালঘু ৰ সন্মানজনক শান্তি পূৰ্ণ সহৱস্থানৰ আৰু সেই মতেই সকলো কৰাৰ বাবে নিজকে সমৰ্পণ কৰি দিছিলো। মোক সহযোগ কৰাৰ সলনি ৰাজনৈতিক ভাৱে হত্যা কৰা হ’ল।তথাপিও ধৈৰ্য্য ধৰি আছিলোঁ। কিয়নো, মোৰ দৰে সাধাৰণ মানুহ এজন বিধায়িনী ব্যৱস্থাত থকা নথকা লৈ কাৰো একো আহে নাযায়! কিন্তু, দুটামান দিন ধৰি উচ্ছেদ ক কেন্দ্ৰ কৰি সৃষ্টি হোৱা পৰিৱেশে মনটো বুজাব নোৱাৰা কৈ অশান্ত কৰি তুলিছে। উচ্ছেদ এক চৰকাৰী প্ৰক্ৰিয়া।তাত নিশ্চিত ভাৱে চৰকাৰৰ নীতি-নিয়ম আছে। আমি বিধায়ক হৈ থকা কালছোৱাত এই ছিপাঝাৰতেই উচ্ছেদ হৈছিল। উচ্ছেদ হৈছিল আমচাং, চ’তিয়া আদি অঞ্চলত। আমি প্ৰশাসন ৰ সৈতে বহি কোনো অপ্ৰীতিকৰ ঘটনা যাতে নহয় তাৰ বাবে প্ৰয়াস কৰিছিলো। সফলো হৈছিলো। চৰকাৰী ভুমি দখল যেনেকৈ আমি সমৰ্থন নকৰো ঠিক তেনেকৈ উচ্ছেদ ৰ নামত অমানৱীয় অত্যাচাৰো আমি সমৰ্থন কৰিব নোৱাৰো। কিন্তু, এইবাৰ দলে এনে কৰা দেখা নগ’ল।নিহত ব্যক্তি ৰ ওপৰত লাঠিৰ কোব ! মৃতদেহ ৰ ওপৰত অমানুষিক অত্যাচাৰ। এইবোৰ আমাৰ জীৱন কালত আমি দেখাতো বাদেই দিয়ক শুনাও নাই। কিন্তু, এইবাৰ এইবোৰ দেখা ৰ দুৰ্ভাগ্য হ’ল।মৃত দেহৰ ওপৰত কেমেৰামেনজনে মৰা প্ৰচণ্ড লাথটো মোৰ কলিজাত লাগিছে। কি আসুৰিক উল্লাস! আমি আশাকৰো এনে দুৰ্ঘটনাবোৰৰ যাতে কোনো কালেই পুনৰাবৃত্তি নহয়।\nএই সমগ্ৰ প্ৰক্ৰিয়াটোত দল এইবাৰ সাংঘাতিক ধৰণে নিৰৱ। আপোনাৰ তো দেখা- দেখিয়েই নাই। মাননীয় মুখ্যমন্ত্ৰী য়ে চৰকাৰ ৰ স্থিতি স্পষ্ট কৰাৰ সময় পায়। APCC ৰ সভাপতি য়ে তেওঁলোকৰ দলৰ স্থিতি স্পষ্ট কৰিবলৈ সময় পায়। প্ৰায় প্ৰতিটো দল- সংগঠনেই তেওঁলোকৰ নিজ নিজ স্থিতি প্ৰকাশ কৰিবলৈ সময় পায়। কিন্তু, আপুনি ইমানেই ব্যস্ত যে মানুহ ৰ এই বিপদ কালত আপোনাৰ স্থিতি কি সেই সম্পৰ্কে জনাবলৈ আপোনাৰ আহৰি নাই। সাধাৰণ মানুহৰ এই চৰম বিপদৰ মূহুৰ্তত দলৰ এনে ভাবিব নোৱাৰা নিৰৱতা মোৰ দৰে এজন সাধাৰণ মানুহৰ পক্ষে সহ্য কৰাৰ বাহিৰত। মোৰ অন্তৰাত্মাই আৰু এই দল কৰাৰ অনুমতি নিদিয়ে। চৰৰ মানুহ ক পাট্টা দিম বুলি কৈ দল কৰা আজি 15 বছৰ হ’ল ।মাটিৰ পাট্টা তো বাদেই দিয়ক। এতিয়া মানুহ ৰ জীৱন লৈ টনা -টনি। আমাৰ নিৰ্মোহ আত্মবিশ্লেষণ ৰ প্ৰয়োজন আছে – সভাপতি চাহাব! আকৌ কৈছো, নিৰ্মোহ আত্মবিশ্লেষণ ৰ প্ৰয়োজন। যিটো আপুনি কোনো দিনেই নকৰে। অন্ততঃ বিগত দেৰ দশকৰ অভিজ্ঞতাই আমাক তাকেই কয়।\nসেয়ে, এই পত্ৰৰ যোগেদি মই দলৰ সাধাৰণ সম্পাদক পদৰ লগতে প্ৰাথমিক সদস্য পদৰ পৰাও পদত্যাগ কৰিছো। আজিৰ পৰা আৰু দলৰ সৈতে মোৰ কোনো ধৰণৰ সম্পৰ্ক নাথাকিব।- ইতি।\nমহানগৰীত চাঞ্চল্যকৰ ঘটনা! কৰ্মস্থলীৰ প্ৰস্ৰাৱগাৰত উদ্ধাৰ বিদ্যুৎ বিকাশৰ মৃতদেহ...\nকংগ্ৰেছত মোক্ষম আঘাত! দলত্যাগ কৰিলে প্ৰাক্তন বিধায়ক ডাঃ দুৰ্লভ চমুৱাই...


বৃহস্পতি গ্ৰহ - অসমীয়া ৱিকিপিডিয়া\nচিত্ৰখন ডাঙৰকৈ দেখাৰ বাবে চিত্ৰত ক্লিক কৰক\n(৬.০৯° সূৰ্য ৰ বিষুবৰ লগত)\n(পৃথিৱীৰ ১১.২০৯ গুণ)\n(পৃথিৱীৰ ১০.৫১৭ গুণ)\n(পৃথিৱীৰ ১২০.৫ গুণ)\n(পৃথিৱীৰ ১৩২১.৩ গুণ)\n(পৃথিৱীৰ ৩১৭.৮ গুণ)\n১২.৬ কিমি/ছে = ৪৫,৩০০ কিমি/ঘণ্টা\n২৬৮.০৫° (১৭ ঘ ৫২ মি ১২ ছে)\n১১০ K ১৫২ K নাই\n২০–২০০ কিলোপাস্কেকেল (মেঘৰ আস্তৰ)\n০.১% পানী বাষ্প\n<০.০০০১০% হাইড্ৰজেন ছালফাইড\nবৃহস্পতি গ্ৰহ (ইংৰাজীত: Jupiter জুপিটৰ, আ-ধ্ব-ব: ˈdʒu:.pɪ.tə(ɹ)) সূৰ্যৰ পৰা দূৰত্বৰ দিশত এই গ্ৰহ পঞ্চম আৰু আকাৰ আয়তনৰ দিশত সৌৰজগতৰ বৃহত্তম গ্ৰহ। বৃহস্পতিগ্ৰহটোক বাদ দি সৌৰজগতৰ বাকী সকলো গ্ৰহৰ ভৰকে একেলগ কৰিলেও বৃহস্পতিৰ ভৰতকৈ আঢ়ৈ গুণ বেছি হ’ব। বৃহস্পতিসহ আৰু তিনিটা গ্ৰহ অৰ্থাৎ শনি, ইউৰেনাছ আৰু নেপচুনক একেলগে “গ্যাস দানৱ” বোলা হয়। এই চাৰিটাৰ অন্য এটি জনপ্ৰিয় নাম হৈছে জোভিয়ান গ্ৰহ। জোভিয়ান শব্দটি জুপিটাৰ শব্দৰ বিশেষণ ৰূপ। জুপিটাৰৰ গ্ৰীক প্ৰতিশব্দ হিচাপে ব্যৱহৃত হয় “জিউস”। এই জিউসৰ পৰাই জেনো- মূলটি উৎপত্তি হৈছে। এই মূল শব্দৰ দ্বাৰা অন্য বহুটো জুপিটাৰ তথা বৃহস্পতি গ্ৰহ সংশ্লিষ্ট শব্দৰ সৃষ্টি হৈছে। যেনে: জেনোগ্ৰাফিক। পৃথিৱীৰ পৰা চালে বৃহস্পতিৰ ২.৮ আপাত মান পোৱা যায়। এই গ্ৰহটো পৃথিৱীৰ আকাশত দৃশ্যমান তৃতীয় উজ্জ্বল জ্যোতিষ্ক। কেৱল চন্দ্ৰ আৰু শুক্ৰ গ্ৰহৰ উজ্জ্বলতাৰ এই গ্ৰহটোতকৈ বেছি। অৱশ্যে কক্ষপথৰ কিছু বিন্দুত মঙ্গল গ্ৰহৰ উজ্জ্বলতা বৃহস্পতিতকৈ বেছি হয়। প্ৰাচীনকালৰ পৰাই এই গ্ৰহটো জ্যোতিৰ্বিজ্ঞানী আৰু জ্যোতিষীসকলৰ বাবে পৰিচিত আছিল। বিভিন্ন সংস্কৃতিৰ প্ৰচুৰ পৌৰাণিক কাহিনী আৰু ধৰ্মীয় বিশ্বাস বৃহস্পতিক কেন্দ্ৰ কৰি বৰ্তমানেও চলি আছে। ৰোমানসকলে গ্ৰহটোৰ নাম পৌৰাণিক চৰিত্ৰ জুপিটাৰৰ নামত ৰাখিছিল। জুপিটাৰ ৰোমান পুৰাণৰ প্ৰধান দেৱতা। এই নামটো “প্ৰাক-ইন্দো-ইউৰোপীয় ধৰ্মৰ” ভোকেটিভ কাঠামোৰ পৰা আহিছে যাৰ অৰ্থ আকাশৰ পিতা।\nবৃহষ্পতিৰ ৬৩টা উপগ্ৰহ আছে। ইয়াৰ মাজৰ ৪৭টাৰ ব্যাস ১০ কিলোমিটাৰৰো কম আৰু ১৯৭৫ চনৰ পিছত আৱিষ্কাৰ কৰা হৈছে। বৃহস্পতিৰ সবাতোকৈ ডাঙৰ চাৰিটা উপগ্ৰহ হ’ল আয়ো, ইউৰোপা, গ্যানিমেড আৰু কেলিষ্টো, এইকেইটাক একেলগে গ্যালিলিঅ’ উপগ্ৰহ বোলা হয় কিয়নো এই গ্ৰহবোৰ গেলিলিঅ’ গেলিলিয়ে আৱিষ্কাৰ কৰিছিল। বৃহস্পতিৰ উপগ্ৰহসমূহৰ তালিকা:\nএস/২০০০ জে ১১ (S/2003 J 11)\nএস/২০০৩ জে ১২ (S/2003 J 12)\nএস/২০০৩ জে ৩ (S/2003 J 3)\nএস/২০০৩ জে ১৮ (S/2003 J 18)\nএস/২০০৩ জে ১৬ (S/2003 J 16)\nএস/২০০৩ জে ১৯ (S/2003 J 19)\nএস/২০০৩ জে ১৫ (S/2003 J 15)\nএস/২০০৩ জে ১০ (S/2003 J 10)\nএস/২০০৩ জে ২৩ (S/2003 J 23)\nএস/২০০৩ জে ১৪ (S/2003 J 14)\nএস/২০০৩ জে ৯ (S/2003 J 9)\nএস/২০০৩ জে ৫ (S/2003 J 5)\nএস/২০০৩ জে ২ (S/2003 J 2)\nকেলিষ্টো, গ্যানিমেড, বৃহস্পতি আৰু ইউৰোপ\n↑ Williams, David R. (নৱেম্বৰ ১৬, ২০০৪). "জুপিটাৰ ফেক্ট". নাছা. http://nssdc.gsfc.nasa.gov/planetary/factsheet/jupiterfact.html। আহৰণ কৰা হৈছে: ২০০৭-০২-২১.\n↑ "জুপিটাৰ". European Space Agency. ছেপ্টেম্বৰ ২০, ২০০৪. http://sci.esa.int/science-e/www/object/index.cfm?fobjectid=৩৫৬৫১। আহৰণ কৰা হৈছে: ২০০৭-০২-২১.\n↑ Seidelmann, P. K.; Abalakin, V. K.; Bursa, M.; Davies, M. E.; de Burgh, C.; Lieske, J. H.; Oberst, J.; Simon, J. L.; Standish, E. M.; Stooke, P.; Thomas, P. C. (২০০১). "Report of the IAU/IAG Working Group on Cartographic Coordinates and Rotational Elements of the Planets and Satellites: ২০০০". HNSKY Planitarium Program. http://www.hnsky.org/iau-iag.htm। আহৰণ কৰা হৈছে: ২০০৭-০২-০২.\n↑ "Probe Nephelometer". Galileo Messenger (NASA/JPL) (৬). March ১৯৮৩. http://www2.jpl.nasa.gov/galileo/messenger/oldmess/২Probe.html। আহৰণ কৰা হৈছে: ২০০৭-০২-১২.\n↑ See for example IAUC 2844: Jupiter (1975 October 1). That particular word has been in use since at least 1966.\n↑ Harper, Douglas (November 2001). "Jupiter". Online Etymology Dictionary. http://www.etymonline.com/index.php?term=Jupiter। আহৰণ কৰা হৈছে: 2007-02-23.\n"https://as.wikipedia.org/w/index.php?title=বৃহস্পতি_গ্ৰহ&oldid=312131"ৰ পৰা অনা হৈছে\nএই পৃষ্ঠাখন ২৭ জানুৱাৰী, ২০২২ তাৰিখে ০৩:০৫ বজাত অন্তিম সংশোধন কৰা হৈছিল।


কাউৰী, মাছৰ পেটু, নাৰিকলৰ বাকলি ইত্যাদি-ইন্দুকল্প শইকীয়া – ফটাঢোল\nকাউৰী, মাছৰ পেটু, নাৰিকলৰ বাকলি ইত্যাদি-ইন্দুকল্প শইকীয়া\nচৰাইৰ ভিতৰত কাউৰীৰ গুৰুত্বই অসমীয়া সমাজত প্ৰায় ক্ষেত্ৰতে “কলৰে পাততে কাউৰী পৰে” গীতটোৰ সীমাৱদ্ধতা পাৰ কৰিবলৈ অসমৰ্থ হয়। কেতিয়াবা অতিথি অহাৰ আগজাননী পাবলৈ এই পক্ষীটিৰ অৱস্থিতিক সামাজিকভাৱে কিছু গুৰুত্ব দিয়া দেখা যায়। পিছে পূর্ব ভাৰতৰপৰা যিমানেই দক্ষিণলৈ আহি থাকিব কাউৰীৰ গুৰুত্বও সিমানেই বাঢ়ি গৈ থকা দেখিবলৈ পাব। প্রথম চেন্নাইলৈ আহি যেতিয়া ইয়াৰ লোকসকলে কাউৰীক মৰমতে ভাত খাবলৈ দিয়া দেখিছিলো আচৰিত লাগিছিল। লাহে লাহে কাউৰী যে দক্ষিণৰ বাবে এক পবিত্র পক্ষী সেয়া মানি ল’বলৈ ধৰিছিলো।\nকিন্তু তথাপিও কেতিয়াবা কিছুমান ঘটনাই অলপ বেলেগ ৰূপেই ধাৰণ কৰে। মাজতে এদিন ওচৰৰে এখন চাহৰ দোকানৰ কাষত ৰৈ চাহ খাই আছিলো। হঠাৎ এটা কাউৰী আহি আমাৰ বাইকখনৰ ওপৰত পৰিলহি। কেনেবাকৈ বাইকত বিষ্ঠা এৰিব বুলি ভাবি স্বভাৱগতভাৱে কাউৰীটো খেদি পঠিয়ালো। তাকে দেখি ওচৰতে ৰৈ থকা তামিল লোককেইজনে এনেকৈ মোলৈ চালে যেন মই কিবা সাংঘাটিক “অধর্ম” কৰিহে আহিলো। তাৰে মাজৰ এজনে আগবাঢ়ি আহি কাউৰীৰ ইতিবৃত্তৰ পাঠদান আৰম্ভ কৰিবলৈ ধৰোতেই মোৰ চাহ কাপ শেষ হ’ল বুলিহে! তেওঁৰ মতে কাউৰী লক্ষী পক্ষী। বাহনত কাউৰী পৰাটো শুভ লক্ষণ। তাতোকৈও শুভ যদিহে বাহনতে কাউৰীয়ে বিষ্ঠা ত্যাগ কৰি যায়। তেওঁৰ মতে যি বাহনত কাউৰীয়ে বিষ্ঠা এৰি যায় তেনে বাহনৰ “ইঞ্চিওৰ” কৰাৰো প্ৰয়োজন নাই। মনতে ভাবিলো চেন্নাইৰ পুলিচে ইঞ্চিওৰ বিচাৰিলে কাউৰীৰ বিষ্ঠাকে আগবঢ়াই দিলে যদি মানিলেহেঁতেন!\nঠিক সেইদৰে আন এক বস্তু হৈছে মাছৰ পেটু। এওঁলোকে ছাগলী, কুকুৰাৰ নাড়ী-পেটু সকলো কিনা দেখিছোঁ। কিন্তু ভুলতো যদি মাছৰ বেপাৰীক মাছ কাটোতে পেটুখিনি দিবলৈ কয়, মাছ বেপাৰী সম্বলিতে আশে-পাশে থকা সকলো গ্রাহকে এনে এক চাৱনি দিব যেন পৃথিৱীৰ সকলোতকৈ ঘিণ লগা খাদ্যবিধ সেইসময়ত আমাৰ বাহিৰে সেইখিনিত থকা আন কোনেও গ্রহণ কৰা নাই। কেতিয়াবা মনতে ভাবো বোলো কিবা খং উঠিব মাছৰ পেটুৱে, ধনীয়া পাতে মিহলাই ভাজি যেতিয়া খুৱাই থৈ যামহি তেতিয়াহে বুজিব এইবিধ ব্যঞ্জনৰ মোল!\nআন এবিধ এনে বস্তু হ’ল “নাৰিকলৰ বাকলি”। মাজতে ঘৰৰপৰা আহোতে অলপ ধূনা লৈ আনিছিলো। ভাবিছিলো নাৰিকলৰ তেলেৰে ৰন্ধা খাদ্য খোৱা ঠাইত নাৰিকলৰ বাকলিৰনো কি আকাল হ’ব!\nপিছে কথা বিপৰীত! ইয়াত নাৰিকলৰ বাকলিক পেলনীয়া বস্তুতকৈ কোনো গুণে কম জ্ঞান নকৰে।\nনাৰিকল আহে ঠিকেই, পিচে বাকলি ক’ত থাকি আহে নাৰিকল বেচোতাইও ক’ব নোৱাৰে। বিচাৰি বিচাৰি এদিন ৰাস্তাৰ কাষৰ দোকান এখনত নাৰিকলৰ বাকলি দেখিলো। আমিও খুব উৎফুল্লিত হৈ গৈ দোকানীক ক’লোগৈ বোলো অলপ বাকলি লাগিছিল।\nযেন আমি কিবা নুখুজিবলগীয়া বস্তুহে খুজিলো! প্রথম দেখোতে গ্রাহক বুলি ভাবি যি এক সম্ভ্রম সহিত চাৱনিৰে চাইছিল সেই চাৱনি যেন নিমিষতেই সলনি হৈ গ’ল। মোক চকুৰে ইংগিত দি ক’লে, ‘লৈ যা’। মই বোলো দাম? তেখেতৰ যেন খংহে উঠিবলৈ বাকী! বোলে, ‘জাৱৰৰ কিবা দাম থাকে নেকি! যিমান লাগে সিমান লৈ যা’। মইও নিজেই গৈ মোনা এটাত যিমান পাৰো বাকলি ভৰাই আনিলো। বাকলি ভৰাই থাকোতে নিজকে সেই ডাস্তবিনৰ ওচৰত পেলনীয়া বস্তু বিচাৰি ফুৰা শিশুটো যেন লাগিছিল আৰু কাষত থকা মানুহবোৰৰ চাৱনিও ঠিক তেনেকুৱাই আছিল। যেন ভাবিছে, ‘এইখিনি কিয় নিছে!”\nমনতে ভাবি আছিলো, বোলো এইহেন মহৰ ৰাজধানীখনত থাকি তহঁতে নাৰিকলৰ বাকলিৰ মোল নুবুজ! এবাৰ যেতিয়া বুজিবি, সেৰে সেৰে বিক্ৰী হ’ব, তেলতকৈ নাৰিকলৰ বাকলিৰ চাহিদা বাঢ়ি গ’লেও আচৰিত হ’বলগীয়া কথা একো নহ’ব!\n« গান দুটামান গালোঁ – ইফতিখাৰ হুছেইন\nহালি- নিৰ্মালী বৰমুদৈ »\nTumar likha porhi xodai bhal pao… Likhi thakiba\nভাল লাগিল ঔ!


৮ ফেব্ৰুৱাৰীৰ প্ৰতিৰোধ সংগ্ৰামক লৈ শংকিত নেকি চৰকাৰ-প্ৰশাসন! | News Next One\n৮ ফেব্ৰুৱাৰীৰ প্ৰতিৰোধ সংগ্ৰামক লৈ শংকিত নেকি চৰকাৰ-প্ৰশাসন!\nগুৱাহাটীঃ সমগ্ৰ দেশতে নাৰী জনিত অপৰাধ দিনক দিনে বৃদ্ধি হৈছে। সামাজিক অপৰাধৰ সংখ্যাৰে বিশ্বৰ দেশ সমূহৰ ভিতৰত আমাৰ দেশৰ স্থান ১১২ সংখ্যক। নিৰ্ভয়া, উন্নাও, প্ৰিয়ংকা ৰেড্ডি, অৰ্ণমাই বৰাকে আদি কৰি আৰু বহু এনে হত্যাকাণ্ডই আমাৰ দেশক জোকাৰি গৈছে যদিও এইসমূহ অপৰাধ নিৰ্মূলৰ বাবে কোনো এখন চৰকাৰে গুৰুত্বপূৰ্ণ পদক্ষেপ লোৱা নাই। কিছুদিন পূৰ্বে সংবাদ শিৰোনামৰ লগতে সমগ্ৰ দেশে হুমুনিয়াহ কঢ়া প্ৰিয়ংকা ৰেড্ডি আজি পাহৰণিৰ গৰ্ভত। নিৰ্ভয়া হত্যাকাণ্ডৰ গোচৰতো এতিয়া সোমাই পৰিছে ৰাজনৈতিক মেৰপেছ যাৰ বাবে আজিও ন্যায়ৰ আশাত উজাগৰী নিশা কটাবলৈ বাধ্য হৈ পৰিছে নিৰ্ভয়াৰ মাতৃ।\nপুৰুষতান্ত্ৰিক মানসিকতাই শিপাই থকা আমাৰ দেশত প্ৰতি মুহূৰ্তেই সংঘটিত হৈ আহিছে এনে বহু সামাজিক অপৰাধ। যোৱাটো সপ্তাহত অসমত সংঘটিত হৈছে তিনিটাকৈ ধৰ্ষণজনিত হত্যাকাণ্ড। আশ্চৰ্যজনক কথা এয়ে যে এই অপৰাধৰ বাবে একাংশ লোকে অপৰাধীৰ পৰিৱৰ্তে চুটি কাপোৰকহে জগৰীয়া কৰা দেখা গৈছে।\nপদাতিক নাৰী সমাজৰ প্ৰতিৰোধ সংগ্ৰাম\nসময়ে সময়ে নাৰী সমাজৰ লগতে অন্যান্য সচেতন লোকসকলেও ইয়াৰ বিৰুদ্ধে সজোৰে মাত মাতি আহিছে যদিও বলিষ্ঠ পদক্ষেপেৰে ইয়াক কেনেদৰে নিশেষ কৰিব পাৰি সেই সন্দৰ্ভত আজি পৰ্যন্ত কোনো ব্যৱস্থা গ্ৰহণ নকৰাৰ পৰিপ্ৰেক্ষিতত সম্প্ৰতি এনে সামাজিক অপৰাধ চৌদিশে বিয়পি পৰা পৰিলক্ষিত হৈছে। কেতিয়াবা যদি স্বামীৰ দ্বাৰা, কেতিয়াবা আকৌ নিজ পিতৃৰ দ্বাৰা ঘৰে-বাহিৰে, পদপথ, কাৰ্যালয়, বিদ্যালয়-মহাবিদ্যালয়, ৰাজহুৱা পৰিবহণ, ছ’চিয়েল মিডিয়া, ইণ্টাৰনেটকে আদি কৰি সকলোতে নিৰ্যাতনৰ সন্মুখীন হ’বলগীয়াত পৰিছে নাৰী।\nপৰিতাপৰ কথা এয়ে যে এটাৰ পিছত এটাকৈ নাৰীৰ বিৰুদ্ধে এনে ঘটনা সংঘটিত হৈ আহিলেও সমাজৰ নীতি-নিয়ম, মান-মৰ্যাদাৰ দোহাই দি সেয়া পাৰ্যমানে ঢাকি ৰখা হৈছে। যেতিয়াই তেনে ঘটনাই ভূক্তভোগীৰ প্ৰাণ কাঢ়িছে তেতিয়াহে ধানখেৰৰ জুইৰ দৰে চৌদিশে প্ৰতিবাদ-বিক্ষোভ পৰিলক্ষিত হয়। এনেদৰেই এতিয়া দিনক দিনে বৃদ্ধি পাবলৈ লৈছে নাৰীজনিত অপৰাধ।\nএগৰাকী মহিলা পলমকৈ ঘৰলৈ উভতিলে সকলোৰে চকুত কৌতূহলী প্ৰশ্ন। অথচ পুৰুষজন কেতিয়া কেনেকৈ ক’ত ঘূৰিছে সেই লৈ সকলো নিমাত। পুৰুষ-নাৰীৰ মাজত এনে বিভেদ অনাসকলৰ মুখতেই শুনা যায় সমঅধিকাৰৰ প্ৰসংগ। এইয়া জানো প্ৰকৃত গণতন্ত্ৰ? এইয়া জানো প্ৰকৃত সমঅধিকাৰ? এনে বহুকেইটা সামাজিক বিষয়ৰ লগতে মহিলাৰ অধিকাৰ তথা সুৰক্ষাৰ দিশটোকো সামৰি যোৱা ৮ ফেব্ৰুৱাৰীত গুৱাহাটীত পদাতিক নাৰী সমাজে আয়োজন কৰে ৰাজভৱন ঘেৰাও কাৰ্যসূচী। প্ৰায় তিনি শতাধিক বিভিন্ন কৰ্মক্ষেত্ৰত জড়িত মহিলা শ্ৰমিক, মহাবিদ্যালয়-বিশ্ববিদ্যালয়ৰ ছাত্ৰী তথা সচেতন বহু নাৰীয়ে অংশগ্ৰহণ কৰে এই প্ৰতিবাদত।\nঅসমৰ বিশিষ্ট বুদ্ধিজীৱী তথা চিন্তাবিদ ড০ হীৰেণ গোহাঁয়ো এই কাৰ্যসূচীত উপস্থিত হৈ মহিলাসকলক শুভেচ্ছা জ্ঞাপন কৰে। 'এখন সমাজ কেতিয়াও অকল পুৰুষে পৰিচালিত কৰিব নোৱাৰে। নাৰীও এই সমাজৰেই এক অংশ। তেওঁলোকৰ সহযোগিতা অবিহনে সমাজখন সুস্থিৰভাৱে পৰিচালিত হ'ব নোৱাৰে। নাৰীয়ে নিজৰ অধিকাৰৰ যুঁজখনত নিজেই অংশগ্ৰহণ কৰাটোৱে শুভ-বাৰ্তা কঢ়িয়াইছে। এই সংগ্ৰাম আৰু বহু দূৰ-দুৰণি পৰ্যন্ত বিয়পাব লাগিব। নাৰীৰ অধিকাৰৰ বাবে নাৰীয়েই মাত মাতিব লাগিব। সমাজখনত নাৰী-পুৰুষৰ সমমৰ্যদা থাকিলেহে প্ৰকৃতাৰ্থত গণতন্ত্ৰ বৰ্তি থাকিব। এতিয়া এইখন দেশত গণতন্ত্ৰ বৰ্তি থকা নাই।’-নাৰী সমাজৰ প্ৰতিবাদী কাৰ্যসূচীলৈ সমৰ্থন আৰু সহযোগিতা আগবঢ়াই এইদৰে কয় বিশিষ্ট চিন্তাবিদগৰাকীয়ে।\nকি উদ্দেশ্যৰে হৈছিল এই প্ৰতিৰোধ?\nলিংগভিত্তিক বৈষম্য আৰু নিৰ্যাতন, শ্ৰেণী শোষণৰ বিৰুদ্ধে আৰু অসাংবিধানিক তথা অসম বিৰোধী নাগৰিকত্ব সংশোধনী আইন বাতিলৰ দাবীক বিশেষ গুৰুত্ব প্ৰদানেৰে অসমৰ যোৰহাট আৰু গুৱাহাটীকে ধৰি ভিন্নস্থানত আয়োজিত এই কাৰ্যসূচীক লৈ বহুসংখ্যকে প্ৰতিক্ৰিয়া প্ৰকাশ কৰিছে। সামাজিক মাধ্যমতো এই প্ৰতিৰোধে চৰ্চা লাভ কৰিছে। সামাজিক মাধ্যমত একাংশ লোকে এই প্ৰতিৰোধলৈ শুভেচ্ছা জ্ঞাপন কৰাৰ লগতে অচিৰেই নাৰী-পুৰুষৰ বৈষম্য ভাঙি প্ৰকৃতাৰ্থত মানুহৰ এখন সমাজ গঢ় লোৱাৰ প্ৰত্যাশা ব্যক্ত কৰিছে অসংখ্যাজনে।\nপ্ৰতিৰোধ আন্দোলনৰ নেতৃত্ব দিয়া পূজা নিৰলাই NNOৰ আগত কয় যে এই যুঁজ কেৱল নাৰীৰ বাবেই নহয়। এই প্ৰতিবাদ ফেঁচীবাদ আৰু সাম্প্ৰদায়িক চৰকাৰৰ সকলোধৰণৰ দমননীতিৰ বিৰুদ্ধে বুলিও স্পষ্ট কৰি দিয়ে নিৰলাই। তেওঁ কয়, 'এইখন সমাজে এতিয়াও নাৰীক ভোগৰ সামগ্ৰী জ্ঞান কৰি আহিছে। দমনমূলক মনোভাৱ পোষণেৰে নাৰীক সমমৰ্যদাৰ পৰা বঞ্চিত কৰিছে। কেৱল ঘৰৰ কামেই নহয়, অসমীয়া নাৰীয়ে অসমত হোৱা প্ৰায়বোৰ ৰাজনৈতিক আন্দোলনত সক্ৰিয় অংশগ্ৰণ কৰিছে। ভিৰৰ মাজত নিজৰ স্থিতি সাব্যস্ত কৰিবলৈ চেষ্টা কৰিলেও তেওঁলোক বহু সময়ত কেৱল এক সংখ্য হৈ ৰৈছে। সিদ্ধান্ত গ্ৰহণৰ প্ৰক্ৰিয়াটোৰ পৰা কৌশলেৰে মহিলাক আতঁৰাই ৰখা হৈছে। মহিলাৰ সমস্যাসমূহ সদায় একাষৰীয়া কৰি ৰাখি মহিলাৰ ওপৰত দমন আৰু নিপীড়ন চলাই থকা হৈছে।’\nনাৰীজনিত অপৰাধ ৰোধৰ ক্ষেত্ৰত অসম চৰকাৰ সম্পূৰ্ণৰূপে ব্যৰ্থ হৈছে বুলিও সদৰী কৰে নিৰালাই। এই সন্দৰ্ভত তেওঁ এন চি আৰ বিৰ ২০১৮ চনৰ সমীক্ষাৰ প্ৰসংগও দাঙি ধৰে। 'এন চি আৰ বিৰ ২০১৮ চনৰ সমীক্ষাত অসমত মহিলাৰ বিৰুদ্ধে হোৱা অপৰাধৰ ভয়াৱহ ছবি প্ৰকাশ পাইছে। কেৱল নাৰীৰ বাবেই আমাৰ এই যুঁজ নহয়। এই যুঁজ হৈছে সকলোধৰণৰ দমননীতিৰ বিৰুদ্ধেও।’- কেৱল বেটী বছাও বেটী পঢ়াওৰ বিজ্ঞাপনৰ নামত কোটি কোটি টকা খৰছ কৰিলেই দেশৰ নাৰী সমাজৰ কোনো উন্নতি নহয় বুলি উল্লেখ কৰি চৰকাৰক শীঘ্ৰেই প্ৰয়োজনীয় ব্যৱস্থা গ্ৰহণ কৰিবলৈ দাবী জনাই এইদৰে কয় নেত্ৰীগৰাকীয়ে।\nআনহাতে ট্ৰেন্সজেণ্ডাৰসকলৰ অধিকাৰৰ প্ৰসংগটোও উক্ত প্ৰতিবাদী কাৰ্যসূচীৰ অংশ আছিল বুলিও জনাই নিৰলাই। 'আমাৰ ইয়াত ট্ৰেন্সজেণ্ডাৰসকলৰ বাবে কোনোধৰণৰ সা-সুবিধা নাই। আমি তেওঁলোকৰ বাবেও চৰকৰী আশ্ৰয়গৃহৰ দাবী উত্থাপন কৰিছো। কাৰণ তেওঁলোকো এই সমাজৰেই এক অংশ।’-নিৰলাই কয়।\nৰাজ্যপালক দিয়া নহ’ল স্মাৰকপত্ৰ\n'পদাতিক' নাৰী সমাজে দীঘলীপুখুৰীস্থিত 'লক্ষীধৰ বৰা ক্ষেত্ৰ'ত সমবেত হৈ ৰাজ্যপালক দাবীসমূহৰ স্মাৰকপত্ৰ দিবলৈ ৰাজভৱনত উপস্থিত হয়। কিন্তু ৰাজ্যপালগৰাকী দিল্লীত থকাত সেয়া হৈ নুঠিল। সেয়েহে তেওঁলোকে ৰাজভৱনৰ কোনো প্ৰতিনিধিক স্মাৰকপত্ৰ দিবলৈ চেষ্টা চলাই যদিও প্ৰশাসনে প্ৰতিবাদকাৰী দলটোক ৰাজভৱনৰ ভিতৰলৈ যোৱা বাটত বেৰিকেডেৰে আগভেটি ধৰে।\nপ্ৰতিবাদকাৰীসকলে ৰাজভৱনৰ প্ৰতিনিধিৰ লগত যোগাযোগ কৰি দিবলৈ অনুৰোধ কৰা স্বত্বেও তেওঁলোকৰ অনুৰোধ প্ৰশাসনে ৰক্ষা নকৰাত প্ৰতিবাদী সমদলটোৱে সেই স্থানতে প্ৰতিবাদ অব্যাহত ৰাখে। কিছু সময়ৰ পিছত প্ৰশাসনে তেওঁলোকক সেই স্থান ত্যাগ কৰিবলৈ হেঁচা প্ৰয়োগ কৰাই নহয় বলপূৰ্বকভাবে তেওঁলোকক আঁতৰাই পঠায়। আৰক্ষীয়ে টনা আজোঁৰাতে ক্ষান্ত নাথাকি এগৰাকী বৃদ্ধাৰ লগতে পাঁচগৰাকী অন্য মহিলা আৰু ছাত্ৰীক লাঠীৰে প্ৰহাৰ কৰে।\nপ্ৰশাসনৰ এনে দমনমূলক নীতিৰ বিৰুদ্ধে গৰিহণা দি তাত থকা প্ৰতিবাদী মহিলাসকলে চিলিৰ এক প্ৰতিবাদী সংগীত পৰিৱেশনেৰে অভিনৱ প্ৰতিবাদ সাব্যস্ত কৰে। প্ৰশাসনৰ অগণতান্ত্ৰিক আচৰণলৈ চাই নাৰীকেন্দ্ৰিক এই প্ৰতিবাদ পৰৱৰ্তী সময়ত বিস্তৃতৰূপত চৌদিশে বিয়পি পৰাৰ শংকাতেই চৰকাৰ-প্ৰশাসনে এনে দমনমূলক নীতি গ্ৰহণ কৰিছে বুলি ছ’চিয়েল মিডিয়াত মতপোষণ কৰা দেখা গৈছে নেটিজেনসকলক।


ঘিলামৰা - অসমীয়া ৱিকিপিডিয়া\nস্থানাঙ্ক 27°19′N 94°25′E / 27.31°N 94.41°E / 27.31; 94.41\nলোকসভা সমষ্টি ১৪ নং লখিমপুৰ লোকসভা সমষ্টি\nবিধানসভা সমষ্টি ১১২ নং ঢকুৱাখনা বিধানসভা সমষ্টি\n• 298 /কিমি২ (772 /বৰ্গ মাইল)\nআঞ্চলিক ভাষা অসমীয়া, মিচিং\nমাটিকালি >269 km2 (104 sq mi)\n• পিনক'ড • ৭৮৭০৫৩\nঘিলামৰা অঞ্চলটো অসমৰ লখিমপুৰ জিলাৰ পূব প্ৰান্তত অৱস্থিত\n3.1 স্বাস্থ্য বিভাগ\n3.2 পশু চিকিৎসা বিভাগ\n3.3 পেয় জলৰ বিতৰণ\n3.4 পথ যোগাযোগ\n3.6 সামাজিক গাঁথনি\n4 শিক্ষা অনুষ্ঠান\n5.1 গোপালপুৰ সত্ৰ\nঘিলামৰা নামটোৰ ইতিবৃত্ত বুৰঞ্জীত পোৱা যায়। ঘিলামৰা অঞ্চল এসময়ৰ শক্তিশালী চুতীয়া ৰাজ্যৰ এক গুৰুত্বপূৰ্ণ অংশ আছিল। এই অঞ্চলতে চুতীয়া ৰজা লক্ষ্মীনাৰায়ণে ১৪০১ খৃষ্টাব্দত কৰা ভূমিদানৰ ফলি পোৱা গৈছিল। চুতীয়া ৰাজ্যৰ অন্তিম খন তামৰ ফলি ঘিলামৰাৰ ওচৰৰে কোঁৱৰ গাঁৱ অঞ্চলত উদ্ধাৰ হৈছিল। ফলিখনৰ জড়িয়তে চুতীয়া ৰজা ধীৰনাৰায়ণে ১৫২২চনত ব্ৰাহ্মণক ভূমি দান কৰিছিল। আহোমৰ লগত হোৱা ৰণত পৰাজিত হৈ ঘিলামৰা অঞ্চলৰ চুতীয়াসকলে পুণৰ বিদ্ৰোহ কৰিবলৈ লৈছিল আৰু শত্ৰুৰ লগত তয়া-ময়া ৰণ লাগিছিল। সেই ৰণতে চুতীয়াসকলৰ ঘিলা নামৰ সেনাপতিজনৰ মৃত্যু হৈছিল। ইয়াৰ পৰাই অঞ্চলটোৰ নাম ঘিলামৰা হৈছিল বুলি জনা যায়। \nচুতীয়াৰ শাসন কালত ব্ৰহ্মপুত্ৰৰ উত্তৰপাৰৰ সোৱণশিৰিৰ পাৰৰ ঘিলামৰা-ঢকুৱাখনা-ধেমাজীৰ এই সমগ্ৰ অঞ্চলটোক হাবুং নামেৰে জনা গৈছিল। এই অঞ্চলতে চুতীয়া ৰজাই হাবুঙাধিপতি বৃহৎপাত্ৰ নামৰ এজন সেনাপতিক শাসক হিচাপে ৰাখিছিল। ১৫২৩ চনৰ ডিব্ৰুগড়ৰ চুতীয়া-আহোম ৰণত চুতীয়াৰ বৃহৎপাত্ৰে অংশগ্ৰহণ কৰিছিল বুলি বুৰঞ্জীত পোৱা যায়। আহোম ৰাজ্যৰ প্ৰতিষ্ঠাতা স্বৰ্গদেউ চুকাফাই খেতি কৰিবলৈ উপযুক্ত স্থান বিচাৰি হাবুঙত তিনি বছৰ (১২৪২-১২৪৪) শালি খেতি কৰি বানপানী হোৱাৰ বাবে দক্ষিণ পাৰলৈ ঘূৰি গৈছিল।\n১২০০ শতিকাৰ পৰা ১৫০৫ চনলৈকে এই অঞ্চল চুতীয়া ৰাজ্যৰ অন্তৰ্ভুক্ত আছিল। চুতীয়া ৰজা গৌৰীনাৰায়ণে স্বেতাগিৰি ৰাজ্য দখল কৰি ঘিলামৰাৰ দক্ষিণত ৰতনপুৰ নামৰ এখন নগৰ গঠন কৰি ৰাজধানী কৰি লৈছিল। অঞ্চলটোত চুতীয়া ৰজা সকলে মাটি দান কৰা তিনিখন তামৰফলি উদ্ধাৰ হৈছে-\nধেনুখনা তামৰফলি, ১৩১৪ শক (১৩৯২ চন)\nঘিলামৰা তামৰফলি, ১৩৩২ শক (১৪০১ চন)\nবৰমূৰ্ত্তীয়া বিল তামৰফলি, ১৩১৪ শক (১৩৯২ চন)\nকোঁৱৰগাঁও তামৰ ফলি, ১৪৪৪ শক(১৫২২ চন)\n১৫১২ চনত চুহুংমুং দিহিঙীয়া ৰজাৰ শাসনকালত আহোম সৈন্যই হাবুং আক্ৰমণ কৰে যাৰ ফলত আহোম-চুতীয়া যুদ্ধ আৰম্ভ হয়। ১৫২০ চনত চুতীয়া সেনায়ে আহোমৰ মাজুলীত স্থিত মৌঙ-খ্ৰাঙ্গ দূৰ্গ আক্ৰমণ কৰি আহোম সৈন্যক পৰাস্ত কৰি পুণৰ এই অঞ্চলতোক নিজৰ অধীনলৈ আনে। ১৫২৪ চনত চুতীয়া ৰজা নীতিপালক পৰাস্ত কৰাৰ ফলত এই অঞ্চল আহোম ৰাজ্যৰ ভিতৰুৱা হয়।\nগাঁৱৰ সংখ্যা =১২২ খন,\nগাওঁ পঞ্চায়ত =৯ খন,\nআৰক্ষী থানা= ১ টা,\nসৰ্বমুঠ জনসংখ্যা =৮০২০৫ (পুৰুষ ৫৩০৪২ জন আৰু মহিলা ২৭১৬৩ গৰাকী)।\nঅন্যান্য জনগোষ্ঠীৰ মুঠ =২৫৮৭৯ জন।\nশিক্ষিত মানুহৰ সংখ্যা =২৩২৮৯ (পুৰুষ ১১৭৪৯, মহিলা ১১৫৪০) সৰ্বমুঠ কৰ্মচাৰীৰ সংখ্যা ১৯৭( প্ৰতি বৰ্গ মি:ত) জন,\nস্বাস্থ্য বিভাগ[সম্পাদনা কৰক]\n১. চৰকাৰী হস্পিতাল= ১খন (সৰ্বমুঠ বিছনা ৩০ খন)\n২. প্ৰাথমিক স্বাস্থ্যকেন্দ্ৰ= ২খন\nপশু চিকিৎসা বিভাগ[সম্পাদনা কৰক]\n১. চৰকাৰী পশু চিকিৎসালয় কেন্দ্ৰ- ১ টা\nপেয় জলৰ বিতৰণ[সম্পাদনা কৰক]\n১. নাদৰ সংখ্যা= ৬৫টা\n২. দমকল সংখ্যা= ২৭৬৩টা\nপথ যোগাযোগ[সম্পাদনা কৰক]\n১. সৰ্বমুঠ পকী পথ= ২৬ কি:মি:\n২. অৰ্ধ পকী পথ= ৬৫ কি:মি:\n১. বেংক: ঘিলামৰাত ৩টা বেংক আছে; ইউ বি আই, ভাৰতীয় ষ্টেট বেংক আৰু অসম গ্ৰামীণ বিকাশ বেংক।\n১. মহিলা মণ্ডল= ৯৯টা\n২. অঙ্গনৱাদী কেন্দ্ৰ= ৭৮টা\n৩. মহিলা আৰু শিশু কল্যাণ কেন্দ্ৰ= ১টা\n১. বৈদ্যুতিকৰণেৰে সামৰা গাওঁ= ২৯খন\n২. দৈনিক বজাৰ= ২খন\n৩. সাপ্তাহিক বজাৰ= ১ খন(শনিবৰীয়া)\n৪. পুঁথিভৰাল= ১৮টা\n৫. চিনেমা গৃহ= নাই\nশিক্ষা অনুষ্ঠান[সম্পাদনা কৰক]\nনৰ্থ বেংক কলেজ\nঘিলামৰা আদৰ্শ উচ্চতৰ মাধ্যমিক বিদ্যালয়\nকান্তখনিকৰ ছোৱালী হাইস্কুল\nপশ্চিম ঘিলামৰা হাইস্কুল\nঘাঁহিগাওঁ এম ভি স্কুল\nনৰ্থ বেঙ্ক ফাইন আৰ্টছ কলেজ\nগোপালপুৰ সত্ৰ[সম্পাদনা কৰক]\nগোপালপুৰ সত্ৰ (ইংৰাজী- Gopalpur Satra) চাৰি ৰাজসত্ৰৰ অন্যতম মাজুলীস্থিত দক্ষিণপাট সত্ৰৰ এখন শাখা সত্ৰ। এই সত্ৰখনি লখিমপুৰ জিলাৰ ঘিলামৰাৰ উত্তৰ-পূব প্ৰান্তত কঢ়া আৰু কুমটীয়া নদীৰ সংগমস্থলীত অৱস্থিত। সত্ৰখনি স্বৰ্গদেউ চক্ৰধ্বজ সিংহৰ ৰাজত্ব কালত প্ৰতিষ্ঠা কৰা হৈছিল। সত্ৰৰ উপাস্য বিগ্ৰহজনাৰ নাম বংশীবদন বা গোপাল। গোপালৰ নামানুসাৰেই সত্ৰখনৰ নাম গোপালপুৰ।\nহিমালয় পৰ্বতৰাশিৰ গাতে লাগি থকা এই অঞ্চলৰ জলবায়ু তুলনামুলক ভাৱে চেঁচা আৰু সেমেকা। গড় উষ্ণতা শীতকালত ৫º ৰ পৰা ২০º ছেলছিয়াছ আৰু গ্ৰীষ্মকালত ১৮º ৰ পৰা ৩৬º ছেলছিয়াছলৈকে পৰিৱৰ্তিত হয়। আগষ্ট আৰু জানুৱাৰী মাহেই এইখন জিলাৰ ক্ৰমে আটাইতকৈ গৰম আৰু চেঁচা মাহ। বাৰ্ষিক গড় বৰষুণৰ পৰিমাণ ২০০ ছে.মি.ৰ পৰা ২৫০ ছে.মি.। ৬০% ৰ পৰা কেতিয়াও তললৈ ননমা এই অঞ্চলৰ জলবায়ুৰ আৰ্দ্ৰতা সদায়ে উচ্চ। অসমৰ অন্যান্য এলেকাত দেখা দিয়া বালি–ধুমুহা এই জিলাত নাই।\nঅৰ্থনৈতিকভাৱে ঘিলামৰা ইমান উন্নত নহয়। ইয়াৰ সৰহখিনি মানুহ কৃষিজীৱি। মুগা উৎপাদনৰ ক্ষেত্ৰত ঘিলামৰাৰ এক সুকীয়া নাম আছে।\n↑ Kalita, Jitaram, Dhakuakhana Mahkumar Thair Naamor Itibriti aru Anyanyo Prabandha, p. 25.\n↑ গগৈ, নিত্যানন্দ, ঘিলামৰাৰ ইতিকথা, ঘিলামৰা আদৰ্শ নিম্ন বুনিয়াদী বিদ্যালয়ৰ সোণালী জয়ন্তীৰ স্মৃতিগ্ৰন্থ, ২০১৪ চন\n"https://as.wikipedia.org/w/index.php?title=ঘিলামৰা&oldid=268789"ৰ পৰা অনা হৈছে\nএই পৃষ্ঠাখন ২৩ মাৰ্চ, ২০২১ তাৰিখে ২১:০৬ বজাত অন্তিম সংশোধন কৰা হৈছিল।


পিছুৱাই গ’ল অসম! আত্মনিৰ্ভৰ ভাৰত গঢ়াৰ সূচাংকত ২০ নম্বৰ স্থানত অসমstate-business-repofm-action-plan-ranking-assam-got-20th-position– News18 Assam\nপিছুৱাই গ’ল অসম! আত্মনিৰ্ভৰ ভাৰত গঢ়াৰ সূচাংকত ২০ নম্বৰ স্থানত অসম\nUpdated:September 5, 2020, 11:12 PM IST\nকেন্দ্ৰীয় চৰকাৰে আজি ‘State Business Reform Action Plan 2019 Ranking’ ঘোষণা কৰে ।\nLast Updated: September 5, 2020, 11:12 PM IST\nকেন্দ্ৰীয় চৰকাৰে আজি ‘State Business Reform Action Plan 2019 Ranking’ ঘোষণা কৰে। এই তালিকাৰ যোগেদি দেশৰ ৰাজ্যসমূহে আত্মনিৰ্ভৰ ভাৰত গঢ়িবলৈ উদ্যোগী সকলক বিনিয়োগৰ কাৰণে সুবিধাজনক পৰিৱেশ তৈয়াৰ কৰাৰ দিশত গ্ৰহণ কৰা পদক্ষেপ সমূহৰ মূল্যাংকন কৰা হয় । এই তালিকাত অসমে ৩৬খন ৰাজ্য আৰু কেন্দ্ৰীয় শাসিত অঞ্চলৰ ভিতৰত ২০ নম্বৰ স্থান দখল কৰিছে। কেন্দ্ৰীয় বিত্তমন্ত্ৰী নিৰ্মলা সীতাৰমণ আৰু বাণিজ্য মন্ত্ৰী পীয়ুষ গোয়েলে মুকলি কৰা এই তালিকাত প্ৰথম স্থান দখল কৰিছে অন্ধ্ৰ প্ৰদেশে। দ্বিতীয় আৰু তৃতীয় স্থানত আছে ক্ৰমে উত্তৰ প্ৰদেশ আৰু তেলেংগানা।\nউল্লেখযোগ্য ২০১৮বৰ্ষত অসমে সপ্তদশ স্থান দখল কৰিবলৈ সক্ষম হৈছিল। ২০১৯ বৰ্ষত তিনি সূচাংক অৱনমিত হয় ২০ নম্বৰ স্থান দখল কৰিছে অসমে। তালিকাৰ তলৰ পৰা শীৰ্ষত আছে উত্তৰ পূৱৰ ৬ ৰাজ্য ক্ৰমে অৰুণাচল প্ৰদেশ, মণিপুৰ, মেঘালয়, নাগালেণ্ড, ছিকিম আৰু ত্ৰিপুৰা। আটাইকেইখন ৰাজ্যই ২৯তম স্থান দখল কৰিছে। মিজোৰাম আছে ২৫তম স্থানত।\nৰাজ্য এখনে অনুজ্ঞাপত্ৰ প্ৰদানৰ ব্যৱস্থা, শ্ৰমিক মোতায়েন, পৰিৱেশ সংৰক্ষণৰ পঞ্জীয়ণ, মাটিৰ যোগান আৰু ‘single window system’ প্ৰৱৰ্তন কৰাৰ ক্ষেত্ৰত উদ্যোগীসকলক আকৰ্ষিত কৰিবলৈ গ্ৰহণ কৰা ফলপ্ৰসূ ব্যৱস্থাৰ ভিত্তিত এই মূল্যাংকন কৰা হয়।\nFirst published: September 5, 2020, 11:12 PM IST\nAssam. Atmanirvar Bharat


এছপি আনন্দ মিশ্ৰৰ জিলাত ডকাইতৰ দপদপনিঃ বাইপাছত নিশা গাড়ী ৰখাই ধনদাবী-গুলীচালনা, ক’ত আছিল আৰক্ষী? -\nHomeআঞ্চলিকএছপি আনন্দ মিশ্ৰৰ জিলাত ডকাইতৰ দপদপনিঃ বাইপাছত নিশা গাড়ী ৰখাই ধনদাবী-গুলীচালনা, ক’ত...\nবাইপাছত নিশা গাড়ী ৰখাই ধনদাবী-গুলীচালনা, ক’ত আছিল আৰক্ষী?\nনগাঁওঃ অসম আৰক্ষীৰ ‘সিংহম’ৰূপী আনন্দ মিশ্ৰৰ নামটো শুনিলেই ছ’চিয়েল মিডিয়া ব্যৱহাৰকাৰীৰ মনত এজন নিকা, দুৰ্নীতিমুক্ত আৰক্ষী বিষয়াৰ ছবি মানসপটত ভাহি উঠে। কিন্তু প্ৰকৃততে আনন্দ মিশ্ৰৰ নেতৃত্বাধীন নগাঁও আৰক্ষী কৰ্মক্ষেত্ৰত সফলনে? আমাৰ সাংবাদিকে জনোৱা অনুসৰি, নিশা নগাঁৱৰ বাইপাছত সংঘটিত হৈছে গুলীচালনাৰ ঘটনা৷ গুলীবিদ্ধ হৈছে বৰপেটাৰ সুমন দাস নামৰ এজন গাড়ীচালক।\nনগাঁৱৰ বাইপাছৰ ঝাৰণি গাঁও নামৰ ঠাইত ডকাইতৰ দলটোৱে সংঘটিত কৰে গুলীচালনাৰ ঘটনা৷ গুৱাহাটী বৰাগাঁৱৰ পৰা হাফলং অভিমুখে অনলাইনৰ সামগ্ৰী কঢ়িয়াই অনা কুৰিয়াৰ ছাৰ্ভিচৰ AS 25EC 6515 নম্বৰৰ বাহনখন নিশা নগাঁও বাইপাছত আগভেটি ধৰে ডকাইতৰ এটা দলে৷ ডকাইতৰ দলটোৱে গাড়ীচালক সুমন আৰু তেওঁৰ লগত থকা হৰ্ষজিৎ দাসৰ পৰা মানিবেগ আৰু মোবাইল কাঢ়ি নিয়াৰ লগতে অধিক ধন বিচাৰি ভাবুকি প্ৰদান কৰে।\nকিন্তু ‘লগত আৰু ধন নাই’- বুলি সুমনে মন্তব্য প্ৰদান কৰাত গুলীচালনা কৰে ডকাইতৰ দলটোৱে৷ ডকাইতৰ গুলীচালনাত ডিঙিত গুলী লাগে সুমন দাসৰ৷ পাছত গুলীবিদ্ধ সুমনক ‘নগাঁও অসামৰিক চিকিৎসালয়’ত ভৰ্তি কৰা হয় যদিও উন্নত চিকিৎসাৰ বাবে গুৱাহাটীলৈ প্ৰেৰণ কৰা হয়। ইতিমধ্যে নগাঁও আৰক্ষীযে ঘটনাস্থলী পৰিদৰ্শন কৰি তদন্ত আৰম্ভ কৰিছে৷ বাইপাছত নিশা ডকাইতৰ দলে সংঘটিত কৰা এই গুলীচালনাৰ ঘটনাই সমগ্ৰ নগাঁৱতে চাঞ্চল্যৰ সৃষ্টি কৰিছে৷ উক্ত ঘটনা সন্দৰ্ভত বিভিন্ন দল-সংগঠনৰ লগতে স্থানীয় লোকৰ মাজত প্ৰশ্নৰ অৱতাৰণা হৈছে যে, “নিশা ক’ত আছিল ‘নগাঁও আৰক্ষী’?”\nPrevious articleদেওৰেকৰ হাতত প্ৰাণ গ’ল মহিলাৰ! প্ৰেমজনিত কাৰণ, নে অন্য কিবা?\nNext articleঢলপুৰৰ উচ্ছেদ! ভাঙিলে ৮০০ঘৰ, ৪ধৰ্মীয় উপাসনাগৃহ; উচ্ছেদ হোৱাসকল ক’লৈ গ’ল?


চাকৰি কৰাৰ আনন্দ- ডঃ কুমুদ দাসৰ দেওবৰীয়া বিশেষ লেখা – প্ৰথম খবৰ\nHome/ অসম/চাকৰি কৰাৰ আনন্দ- ডঃ কুমুদ দাসৰ দেওবৰীয়া বিশেষ লেখা\nচাকৰি কৰাৰ আনন্দ- ডঃ কুমুদ দাসৰ দেওবৰীয়া বিশেষ লেখা\nজীৱনৰ লক্ষ্য- এই শিৰোনামটোৱে বহুতকে হয়তো স্কুলীয়া দিনত লিখা ৰচনাখনলৈ মনত পেলাই দিব৷ স্কুলীয়া দিনত লিখা ৰচনাখনত বহুতেই লিখে, মই চিকিৎসক হ’ম, অভিযন্তা হ’ম, সাহিত্যিক, বিজ্ঞানী আৰু কিমানে যে কি? আজিকালি স্কুলীয়া পাঠ্যক্ৰমত এই ৰচনাখন কোনোবাই লিখিবলগীয়া হয় নে নহয় নাজানো, কিন্তু এই ৰচনাখন সৰুতে লিখা সকলক লগ পালে সুধিবৰ মন যায়, তেওঁলোক লক্ষ্যস্থানত উপনীত হ’লনে? নে জীৱনৰ দৌৰাদৌৰিৰ মাজত ক’ৰবাত হেৰাই গ’ল মাই এইম ইন লাইফ৷\nবহুদিন হ’ল লগৰবোৰক লগ নোপোৱা৷ বহু দিন হ’ল অলসভাৱে দিনটো টিভিত মাদ্ৰাছ কাট চিনেমা চাই সময় পাৰ নকৰা৷ বহুদিন হ’ল সূৰ্যাস্ত নেদেখা৷ বহু দিন হ’ল চিনেমা হ’লত পপকৰ্ণ খাই প্ৰিয়জনৰ সৈতে সময় নকটোৱা৷ বহুদিন হ’ল গাঁৱত গৈ পুখুৰীত বৰশী বাই নোপোৱা৷ চমুকৈ ক’বলৈ গ’লে নিজৰ মতে জীৱনটো যাপন নকৰা বহুদিনেই হ’ল৷ পঢ়িম বুলি গ্ৰন্থমেলাতেই কিনি থোৱা কিতাপখন কিতাপ থোৱা আলমাৰীটোতে পৰি আছে৷ এপৃষ্ঠাও পঢ়া হোৱা নাই৷\nপুৱাই কৰি থকা কামটোৰ তাগিদাত আৰম্ভ হৈ যায় দৌৰাদৌৰি৷ কাৰ্যালয়ত সময়মতে উপস্থিত হোৱাৰ বাবে পুৱাই উঠি যন্ত্ৰৱৎ ব্ৰেকফাষ্ট, গা ধোৱা, দাঢ়ি কটা, বজাৰ কৰা, সঘনাই বাজি থকা ফোনটো ৰিচিভ কৰি সিটো মূৰৰ জনক প্ৰবোধ দিওতে নিজলৈ সময় নাথাকে৷ তাতো কেতিয়াবা অফিচ পাওতে পোন্ধৰ বিশ মিনিটমান দেৰিও হৈ যায়৷ তথাপি চলি যায়৷ অফিচত ঠিকমতে কাম নকৰিলে ইনক্ৰিমেণ্ট বা প্ৰমোশ্যন নহ’ব, বছৰ গালি খাব লাগিব, এশ এটা চিন্তাৰ মাজত নিজৰ খোৱাটোও হয়গৈ অখাদ্য৷৷ অপুষ্টিকৰ, সোৱাদলগা আৰু কেৱল ভোক গুচোৱা খাদ্য খাওতে নিজৰ পচন্দমতে পুষ্টিকৰ খাদ্যও খোৱা নহয়৷ নামত আঠ ঘণ্টাৰ অফিচ যদিও অহা যোৱা বা কামৰ তাগিদাত থাকিবলগীয়া হোৱা বাবে গড়ে চাগে দহ এঘাৰ ঘণ্টা পাৰ হৈ যায়৷ পত্নীক বহুদিনৰ পৰা ফুৰাব লৈ যাম বুলি ক’লৈকো নিয়া নহয়৷ সন্তানে সময় নাপায় ব্যস্ত মানুহৰ পৰা৷ তাৰ মাজত মানসিক উদ্বেগ দূৰ কৰিবলৈ দৈনিক দুই এঘণ্টা আকৌ ফেচবুকতো পাৰ হৈ যায়৷ ফেচবুকত সুখী আৰু সৌন্দৰ্যশালী হোৱাৰ অভিনয় কৰি ভালৰো ভাল ফটো এখন লগাই থোৱা হয়৷ তাতে আকৌ সমাজ, ৰাজনীতিৰো জ্ঞান থকা বুলি জহাবলৈ দুই এটা আপডেট দি নাথাকিলে গুৰুত্ব কমি যোৱাৰ ভয়৷ মুঠতে সময় একেবাৰে নাই৷\nএনে এক যন্ত্ৰৱৎ জীৱনত লাহে লাহে অভ্যস্ত হৈ গৈছো আমি৷ কেৱল মোৰ কথা নহয়৷ মধ্যবিত্ত বা সৰু চাকৰি এটা নাথাকিলে চলিব নোৱাৰা সকলো পুৰু মহিলাই এতিয়া এনে জীৱন আকোঁৱালি ল’বলগীয়া হৈছে৷ য’ত কেৱল ভৱিষ্যতটো ভালকৈ যাপন কৰাৰ স্বাৰ্থত বৰ্তমানৰ সুখ স্বাচ্ছ্যন্দৰ সৈতে কেৱল কম্প্ৰমাইজ৷ কোৱা বাহুল্য মাথোন, এক অলীক কল্পনাত্মক সুখময় ভৱিষ্যতৰ কল্পনাত বৰ্তমানটোক ভালকৈ উপভোগ নকৰাকৈ থকা একো একোটা প্ৰাণীত পৰিণত হওঁ আমি৷ কেৱল মাত্ৰ কেইটামান টকা ঘটি ভৱিয়্যতলৈ বিশেষ জমাটো কৰিব নোৱাৰোৱে, বৰ্তমানটোও নষ্ট কৰি পেলাওঁ৷\nএইখন পৃথিৱীত এনে মানুহ হয়তো খুব সুখী, যিসকলে মাত্ৰ এদিনৰ বাবে জীয়াই থাকে৷ এটা দিন সুখেৰে পাৰ কৰিলেই পৰৱৰ্তী দিনটোও সুখকৰ হ’ব৷৷ দামী গাড়ী, ফ্লেট কিনা নহ’ব পাৰে, কিন্তু প্ৰতিটো ক্ষণত জীয়াই থকাৰ বা সুখ অনুভৱ কৰাৰ সুযোগ আছে৷৷\nসৰুতে জীৱনৰ লক্ষ্য ৰচনাখন লিখাসকলে কোনেও কেতিয়াও নিলিখে মই সুখী মানুহ হ’ম বুলি? কেতিয়াও নিলিখে মোৰ জীৱনকালৰ প্ৰতিটো মিনিট আনন্দৰে পাৰ কৰিম বুলি৷ লিখে অৰ্থনৈতিক নিৰাপত্তা থকা পেছাৰ কথা৷ ব্যক্তিগতভাৱে অৰ্থনৈতিক দুৰাৱস্থা বহুত মানুহৰে হয়তো নাই৷ কিন্তু সময়ৰ অভাৱত ভোগা মানুহ বুলি ক’লে প্ৰথম দহজনৰ ভিতৰতেই থাকিব৷ সৰুতে এনে এটা জীৱনৰ কল্পনা নকৰাকৈয়ে এনে পৰিৱেশৰ সন্মুখীন দাসৰ দৰে আপুনিও যে হোৱা নাই, তাক আপুনি নদি ক’ব পাৰিবনে? এই লেখা পঢ়ি থকাৰ সময়ত আপোনাৰো হয়তো মনলৈ আহিছো- মই জীৱনত কি কৰিব খুজিছিলো, বৰ্তমান কি কৰি আছো? কি ভৱিষ্যতৰ কথা বৰ্তমানটো উপভোগ নকৰাকৈ কেৱল কেইটামান টকাৰ পিছত দৌৰি আছো৷ বহুতেই এনেকৈয়ে সুখী মই বুলি যুক্তি বনাই লৈ জীৱন বাটত আগুৱাই গৈ থাকে৷ উপায়ো নাই৷ ডিজিটেল পৃথিৱীত সুখী নহ’লেও আনৰ ওচৰত সুখী হোৱাৰ অভিনয় কৰাটো এটা প্ৰয়োজনীয় কলাৰ নিচিনাই হৈছেগৈ৷ কিন্তু নিজকটো আৰু ফাঁকি দি কোনেও চলিব নোৱাৰে৷ নিজৰ ওচৰত, অকলশৰীয়া মূহূৰ্তত এনেবোৰ কথাই বহুতৰে দোলা দি থাকে৷ যিসকলৰ কেৱল কামৰ তাগিদাত সূৰ্যাস্তৰ দৃশ্যটো চাবলৈ আহৰি নাথাকে, কাম কাম বুলি দৌৰি থাকোতে শৰতৰ শেৱালিৰ সুঘ্ৰাণ ল’বলৈ সময় নাথাকে, যাৰ এমাহ দুমাহত এখন চিনেমা, নাটক চোৱাৰ সময় নাথাকে, দৈনিক ঘৰত ৰখা কাকতখনৰ প্ৰথমপৃষ্ঠাৰ হেডলাইন পঢ়াত বাহিৰে অন্য একোতে চকু দিবলৈ সময় নাই, তেওঁলোকেই জীৱনত বৰ্তমানক হেৰুৱাইছে এক অলীক কল্পনাত্মক সুখময় ভৱিষ্যতৰ সাধনা কৰি৷\nভৱিষ্যত জীৱন সুখময় কৰাৰ ধাৰণাটো এটা ভ্ৰান্ত ধাৰণা য’ত প্ৰতি বৰ্তমানৰ প্ৰতিটো সুখকৰ মূহূৰ্তক কম্প্ৰমাইজ কৰা হয়৷ ভৱিষ্যতটো তেতিয়াহে সুখময় হ’ব, যেতিয়া বৰ্তমানটো অৱসাদমুক্ত হ’ব, বৰ্তমানৰ ক্ষণিকৰ সুখকৰ মূহূৰ্তবোৰৰ পৰাই ভৱিষ্যতৰ সুখৰ বুনিয়াদ নিৰ্মাণ হ’ব৷\nঅৱশ্যে এই কথাখিনি বৰ্তমান পঢ়ি থকা যুৱক যুৱতীৰ বাবে নহয়৷ তেওঁলোকৰ বাবে বৰ্তমান ভৱিষ্যতৰ বাখ্যাৰ দৃষ্টিকোণ অলপ বেলেগ৷ নহ’লে এই ৰচনাখন দেখুৱাই পিতৃ মাতৃক সুখী হোৱাৰ যুক্তি বিচৰা চেমনীয়া ওলাই গ’লে লেখাটোৰ উদ্দেশ্য বিঘ্নিত হ’ব৷ এই লেখাটো পঢ়া শুনা শেষ কৰি সৰু এটা চাকৰিৰ মাজতে জীৱনৰ লক্ষ্য প্ৰাপ্তিত বিলীন হৈ যোৱাসকলৰ নামত উচৰ্গা কৰিছো৷ ভাবক, জীৱনটোত কৰিবলগীয়া আছিল কি? কৰিলে কি? বা কি কৰিব গৈ আছে? এতিয়াও কেৱল ভৱিষ্যতৰ চিন্তাত শৰীৰ মনক বৃদ্ধ নকৰি বৰ্তমানটোকো সুখকৰ কৰাৰ সুযোগ ওলায়েই৷ শুভেচ্ছা থাকিল৷\nবি:দ্ৰ: এটা ফেচবুক আপডেট লিখিবলৈ গৈ এই দীঘলীয়া কথাখিনি লিখিবলগীয়া হ’ল৷৷\nসীমান্ত আৰক্ষীৰ লিখিত পৰীক্ষাত বিসংগতি\nসাংবাদিক ৰীমা শৰ্মাৰ অকাল বিয়োগত শোঁক প্ৰকাশ, সাংবাদিক বিমান কলিতাক আক্ৰমণক তীব্ৰ গৰিহনা\nওৰাঙত গাড়ীৰ খুন্দাত বিদ্যুৎ ট্ৰেন্সফৰ্মাৰ বিকল\nমুম্বাইত লংকাৰ যুৱকৰ কৰুণ মৃত্যু\nছয়গাওঁত আৰক্ষী চকী ঘেৰাও বিজেপি কৰ্মীৰ


ঘৰলৈ আৰু উভতি যোৱা নহ’ল! মাৰ্ঘেৰিটাৰ চাইডিঙত শোকাৱহ পথ দুৰ্ঘটনা, থিতাতে নিহত এগৰাকী মহিলা, ৬গৰাকীক AMCHলৈ প্ৰেৰণ tragic-road-accident-at-margherita-one-spot-dead-tvrina– News18 Assam\nঘৰলৈ আৰু উভতি যোৱা নহ’ল! মাৰ্ঘেৰিটাৰ চাইডিঙত শোকাৱহ পথ দুৰ্ঘটনা, থিতাতে নিহত এগৰাকী মহিলা, ৬গৰাকীক AMCHলৈ প্ৰেৰণ\nUpdated:November 11, 2020, 8:58 PM IST\nমাৰ্ঘেৰিটাত সংঘটিত হৈছে এক ভয়ংকৰ পথ দুৰ্ঘটনা\nLast Updated: November 11, 2020, 8:58 PM IST\nমাৰ্ঘেৰিটাত সংঘটিত হৈছে এক ভয়ংকৰ পথ দুৰ্ঘটনা। শিৱসাগৰৰ পৰা সকাম খাই ঘৰলৈ উভতি গৈ থাকোতে মাৰ্ঘেৰিটাৰ চাইডিঙৰ ৰাষ্ট্ৰীয় ঘাইপথৰ সমীপত সংঘটিত হয় দুৰ্ঘটনাটো। দুৰ্ঘটনাৰ ফলত থিতাতে নিহত হয় এগৰাকী মহিলা। আনহাতে গুৰুতৰ ভাবে আহত হোৱা আন ছগৰাকী লোকক ডিব্ৰুগড়ৰ অসম চিকিত্‍সা মহাবিদ্যালয়লৈ প্ৰেৰণ কৰা হৈছে।\nজানিব পৰা মতে, শিৱসাগৰলৈ যোৱা দলটো মাৰুটি ইক’ বাহনত গৈছিল। কিন্তু শিৱসাগৰৰ পৰা ঘূৰি গৈ থকা অৱস্থাত গাড়ীখনৰ যান্ত্ৰিক বিজুটি ঘটি চাইডিঙৰ ৰাষ্ট্ৰীয় ঘাইপথৰ কাষত ৰৈ থকা এখন ছিলিণ্ডাৰ ভৰ্তি ট্ৰাকত তীব্ৰ জোৰেৰে খুন্দা মাৰে। ঘটনাত থিতাতে নিহত হোৱা মহিলাগৰাকীৰ নাম টুলু বৰুৱা বুলি জানিব পৰা গৈছে। ইতিমধ্যে ঘটনাস্থলীত উপস্থিত হৈছে মাৰ্ঘেৰিটা আৰক্ষী।\nFirst published: November 11, 2020, 8:58 PM IST


নাৰী নিৰ্যাতন আৰু সমাজৰ মানসিকতা- (অসমী গগৈ) - মুক্ত চিন্তা\nনাৰী নিৰ্যাতন আৰু সমাজৰ মানসিকতা- (অসমী গগৈ)\nনাৰীৰ বিৰুদ্ধে অপৰাধ আৰু হিংসা এখন দেশ, সমাজ আৰু জাতিৰ কাৰণে অত্যন্ত লজ্জাজনক আৰু কলংকজনক কথা । এখন দেশৰ চৰকাৰ আৰু প্ৰশাসনৰ দায়িত্বই হৈছে শক্তিশালী আইন প্ৰণয়ন কৰি তাৰ যথাযথ প্ৰয়োগ কৰাৰ মাধ্যমত এনে অপৰাধ বন্ধ কৰা।\nঅগণন মানুহৰ আত্মত্যাগ আৰু সংগ্ৰামৰ ফলত ১৯৪৭ চনত আমাৰ দেশ স্বাধীন হৈছিল। সদ্য স্বাধীন ভাৰতবৰ্ষৰ নৱগঠিত চৰকাৰে সেই সময়ত দেশত অপৰাধৰ এক সমীক্ষা চলাইছিল। নাৰীৰ প্ৰতি অপৰাধৰ ক্ষেত্ৰত সেয়াই আছিল দেশত প্ৰথম সমীক্ষা। সেই সময়ত নাৰীৰ বিৰুদ্ধে অত্যাচাৰ আৰু হিংসা প্ৰতিৰোধৰ বাবে যিকেইখন আইন ১৯৬৩ চনত প্ৰণয়ন কৰা হৈছিল সেইবোৰ হৈছে ধৰ্ষণ, অপহৰণ, যৌতুকজনিত হত্যা, মানসিক-শাৰীৰিক উৎপীড়ন, শিশু সৰবৰাহ বন্ধ কৰা ইত্যাদি। পৰৱৰ্তী কালত সেই আইনসমূহ পৰিবৰ্ধিত আৰু সংশোধিত কৰা হৈছে। উদাহৰণস্বৰূপে ভাৰতীয় দণ্ডবিধি আইনত ধৰ্ষণ হৈছে নাৰীৰ ওপৰত গুৰুতৰ মানৱাধিকাৰ হৰণৰ এক অপৰাধ । স্মৰণীয় যে যোৱা শতিকাৰ ৮০ৰ দশকত মুম্বাইৰ ‘‘ মথুৰা ধৰ্ষণ'' গোচৰক কেন্দ্ৰ কৰি ধৰ্ষণৰ বিৰুদ্ধে যি প্ৰবল আন্দোলনৰ সৃষ্টি হৈছিল- সেই আন্দোলন ক্ৰমশঃ সম্প্ৰসাৰিত হৈছিল অন্য ৰাজ্যলৈকো। উল্লেখ কৰা প্ৰয়োজন যে ১৯৮০ চনৰ ১৭ মাৰ্চ তাৰিখে ভাৰতীয় মহিলা ফেডাৰেচন আৰু অন্যান্য গণতান্ত্ৰিক নাৰী সংগঠনৰ সহযোগত দেশৰ সৰ্বোচ্চ ন্যায়ালয়ৰ বাহিৰত ‘‘ মথুৰা ধৰ্ষণ '' গোচৰ পুনৰ বিবেচনাৰ বাবে প্ৰবল দাবী উত্থাপিত হৈছিল। কাৰণ মথুৰা ধৰ্ষণ গোচৰত অপৰাধী দুই কনিষ্টবলক আদালতত নিৰ্দোষ বুলি কোৱা হৈছিল। আদালতৰ এই ৰায়ৰ বিৰুদ্ধে দেশব্যাপী প্ৰবল আন্দোলনৰ ফলশ্ৰুতিত ১৯৮৩ চনত ধৰ্ষণ আইন সংশোধিত হৈছিল। কিন্তু নাৰীসমাজৰ সুদীৰ্ঘ আৰু কঠোৰ আন্দোলনৰ পিছতো দেশত নাৰীৰ বিৰুদ্ধে সংঘটিত অপৰাধ নিয়ন্ত্ৰণত চৰকাৰ বিফল হৈছিল। ইয়াৰ পিছত পুনৰ ২০১৩ চনত ভাৰতীয় দণ্ডবিধি আইন সংশোধিত কৰা হ'ল। নাৰী ধৰ্ষণ ৰোধ কৰাৰ বাবে এই আইন অধিক কঠোৰ আৰু ইয়াত নতুন ৰণকৌশল ইয়াৰ অন্তৰ্ভুক্ত কৰা হ'ল। দেশৰ চেতনাক জোকাৰি যোৱা ২০১২ চনৰ ১৬ ডিচেম্বৰৰ ৰাতি সংঘটিত দিল্লীৰ নিৰ্ভয়া কাণ্ডৰ পিছত চৰকাৰ, আৰক্ষী-প্ৰশাসন আৰু বিচাৰ ব্যৱস্থাৰ প্ৰতি জনগণৰ অনাস্থাৰ পাছত প্ৰবল জনৰোষত পৰি চৰকাৰ বাধ্য হৈছিল অপৰাধ-বিৰোধী আইন সংশোধন কৰিবলৈ। প্ৰতিষ্ঠিত আইন চালি-জাৰি চাই নতুন শক্তিশালী আইন প্ৰণয়ন কৰিবলৈ এইমৰ্মে উচ্চতম ন্যায়ালয়ৰ প্ৰাক্তন মুখ্য ন্যায়াধীশ জে এছ বাৰ্মাৰ নেতৃত্বত গঠিত কমিটিৰ ঐতিহাসিক পৰামৰ্শৰ আধাৰত চৰকাৰে ২০১৩ চনত ধৰ্ষণ-বিৰোধী আইন সংশোধিত কৰে য'ত নাৰীৰ বিৰুদ্ধে যৌন হিংসাক এই গুৰুতৰ অপৰাধ হিচাপে গণ্য কৰা হৈছে। বাৰ্মা কমিটিৰ পৰামৰ্শৱলীৰ আধাৰত ধৰ্ষণ-বিৰোধী কঠোৰ আইন প্ৰণয়নত গুৰুত্ব লাভ কৰিলে সঁচা, কিন্তু বাস্তৱত ৰূপায়ণৰ ব্যৰ্থতাই দেখা গ'ল – এই আইনেও নাৰীৰ সুৰক্ষা দিব পৰা নাই। যোৱা পাঁচটা বছৰত সংঘটিত বহু নৃশংস ধৰ্ষণৰ ঘটনাত নিৰ্যাতিতাই ন্যায় পোৱাৰপৰা বঞ্চিত হৈছে আৰু আনফালে অপৰাধীৰ শাস্তি হোৱা নাই। আজি সমাজজীৱনত ধৰ্ষণ এক সাধাৰণ ঘটনালৈ পৰ্যবসিত হৈছে। নিৰ্যাতিতাৰ ন্যায়াধিকাৰ অস্বীকাৰ আৰু উপেক্ষাই যেন ধৰ্ষণৰ মাত্ৰা বঢ়াইছে। আমাৰ ৰাজ্যখনকে ধৰি দেশৰ ভিন্ন প্ৰান্তত সংঘটিত ক্ৰমবৰ্ধমান নাৰী নিগ্ৰহৰ ভয়াৱহ ছবিখনে সেই কথাকে প্ৰমাণ কৰে। শেহতীয়াকৈ অসমৰ বুকুত সংঘটিত এনে পৈশাচিক ঘটনাৰ বিৰুদ্ধে প্ৰতিবাদী মানুহ ক্ৰমে বিক্ষুব্ধ হৈ পৰিছে।\nঅতি উদ্বেগজনক বিষয় যে নাৰীৰ প্ৰতি অপৰাধৰ ক্ষেত্ৰত শিৰোনাম দখল কৰা দেশৰ ৰাজধানী দিল্লীৰ পিছতে দ্বিতীয় স্থানত আছে অসম। এসময়ত নাৰীৰ প্ৰতি সন্মান প্ৰদৰ্শনৰ সুনামৰ ঐতিহ্যবহনকাৰী অসমত কলংকৰ চেকা পৰিছে। শেহতীয়াকৈ নাৰীৰ মানৱ অধিকাৰ ভূলুন্ঠিত হোৱা বৈঠালাংচ’ আৰু যমুনামুখৰ পৈশাচিক হত্যাকাণ্ডই অসমৰ চেতনাক জোকাৰিছে। সংগঠিত আন্দোলনৰ উপৰি অসংগঠিত স্বতঃস্ফূৰ্ত প্ৰতিবাদ, ক্ষোভিত, শোকাচ্ছন্ন মানুহৰ ব্ৰজকন্ঠত নিনাদিত হৈছে অপৰাধীহঁতৰ দৃষ্টান্তমূলক শাস্তি বা মৃত্যুদণ্ডৰ দাবী। অতি হৃদয়বিদাৰক আৰু সংবেদনশীল উক্ত ঘটনাই ক্ষমতাত উপৱিষ্ট থকাসকলৰ চেতনাক স্পৰ্শ কৰিব পাৰিছেনে নাই সন্দেহ হয়। কাৰণ ইয়াৰ কেইমাহমানৰ পূৰ্বেও কামৰূপৰ সোণাপুৰৰ জাৰিকুছি গাঁৱত সাত বছৰীয়া এজনী কণমানি আৰু তাৰো কিছুদিনৰ পূৰ্বে নুনমাটিত দুগৰাকীকৈ যুৱতীৰ হত্যাকাণ্ডৰ বিচাৰ আজিপৰ্যন্ত নহ'ল। সেয়ে প্ৰশ্ন উঠে আৰু কিমান দিনলৈ আৰক্ষী-প্ৰশাসনৰ নিষ্ক্ৰিয়তা মানি ল’ম? এতিয়া এনে পৰিৱেশ বিৰাজমান য'ত দৈনন্দিন জীৱন-যাত্ৰাত প্ৰতিগৰাকী ছোৱালী আৰু নাৰী বিপদৰ আশংকাত ভুগিব লগা হৈছে। যৌন হিংসা এক স্বাভাৱিক ঘটনাত পৰিণত হৈছে। ইয়াৰপৰা কিছু পৰিত্ৰাণ পাবলৈ নিশ্চিতকৈ বাৰ্মা কমিটিৰ ঐতিহাসিক পৰামশাৱালী কাৰ্যকৰী কৰাটো চৰকাৰে জৰুৰী পদক্ষেপ হিচাপে লোৱাৰ প্ৰয়োজন আছিল যদিও আজিও চৰকাৰৰ নিৰ্জীৱ-নিৰ্লিপ্ত ভূমিকাকেই দেখা যায়। উল্লেখ নকৰিলে ভুল হ’ব যে অসমৰ কেইবাটাও প্ৰগতিশীল নাৰী সংগঠনে পূৰ্বৰ কংগ্ৰেছ চৰকাৰৰ শাসন কালৰপৰা বৰ্তমানৰ বিজেপি চৰকাৰৰ এবছৰীয়া শাসন কালৰ ভিতৰত ৰাজ্যখনত ক্ৰমবৰ্ধিত নাৰী নিৰ্যাতনৰ বিষয়টোক এক সংবেদনশীল দৃষ্টিৰে গ্ৰহণ কৰি ধৰ্ষণৰ গোচৰ ফাষ্টট্ৰেক আদালতত কম দিনৰ ভিতৰত নিষ্পত্তি কৰা আৰু অপৰাধীক শাস্তি প্ৰদান কৰা , হেল্প লাইন সক্ৰিয় কৰা , স্বাস্থ্যসন্মত অনাময় ব্যৱস্থা, ষ্ট্ৰিট লাইট, কৰ্মক্ষেত্ৰত সুৰক্ষা কমিটি গঠন কৰা আদি দাবী সজোৰে উত্থাপন কৰি আহিছে। এইক্ষেত্ৰত প্ৰতিশ্ৰুতি দিয়াতে যেন চৰকাৰৰ দায়িত্ব শেষ।\nভাৰতীয় সংবিধানত মৰ্যাদা আৰু সন্মানৰ সৈতে মানুহৰ জীয়াই থকাৰ অধিকাৰৰ কথা উল্লেখ কৰা হৈছে। কিন্তু নাৰীৰ ক্ষেত্ৰত বাৰে বাৰে উলংঘন হৈছে কিয়? সেয়ে নাৰী নিৰ্যাতন কেৱল সংবিধান বা আইনী ব্যৱস্থা নহয় - ই এক মানৱীয় মূল্যবোধৰ প্ৰশ্নও। সেয়ে ক্ৰমবৰ্ধিত অপৰাধৰ উৎসবোৰৰ বস্তুনিষ্ঠ বিচাৰ-বিশ্লেষণৰো প্ৰয়োজন। কাৰণ অপৰাধবোৰৰ মূল উৎস হিচাপে প্ৰধানকৈ নাৰীৰ প্ৰতি সমাজত বৰ্তি থকা সামন্তীয় দৃষ্টিভংগী-যাৰ মূল শিপাডাল সমাজৰ গভীৰলৈ প্ৰোথিত। আমাৰ দেশৰ যিসকল জনপ্ৰতিনিধি, আইনৰ প্ৰণেতা সেইসকলো পিতৃতান্ত্ৰিক মানসিকতাৰপৰা মুক্ত নহয়। পৰিয়ালৰপৰা আৰম্ভ কৰি ৰাষ্ট্ৰৰ সৰ্বোচ্চ স্তৰপৰ্যন্ত ,পুলিচ-প্ৰশাসন, ন্যায়ালয়, বিচাৰ-ব্যৱস্থা সকলোবোৰ পিতৃতন্ত্ৰৰদ্বাৰা নিয়ন্ত্ৰিত। প্ৰাচীন কালৰপৰাই নাৰী- পুৰুষৰ মাজত অসমতা আৰু বৈষম্যমূলক ব্যৱস্থাৰ বলি হৈ আহিছে নাৰী। আজি একৈশ শতিকাতো তাৰ পৰিৱৰ্তন হোৱা নাই । সুকুমাৰী ভট্টাচাযৰ্ৰ ‘প্ৰাচীন ভাৰত -সমাজ ও সাহিত্য’ত উল্লেখ আছে যে প্ৰাচীন হিন্দু ধৰ্মগ্ৰন্থবিলাকতো নাৰীক ভোগ্যবস্তু হিচাপে গণ্য কৰা হৈছে। আজিৰ ভোগবাদী দৰ্শন আৰু পণ্য সংস্কৃতিৰ বাতাবৰণে নাৰীৰ বিৰুদ্ধে অপৰাধৰ ক্ষেত্ৰ দুগুণ বৃদ্ধি কৰাত ইন্ধন যোগাইছে। প্ৰতিটো ধৰ্ষণৰ প্ৰকাশেই হৈছে পুৰুষতান্ত্ৰিক সমাজকাঠামোত এচাম পুৰুষৰ আধিপত্য। নাৰীক সন্ত্ৰাসিত আৰু পৰাধীন কৰি ৰখাৰ এক হাথিয়াৰ। লিংগ-বৈষম্য আৰু অসাম্যৰ বাবে নাৰীক শাৰীৰিকভাৱে, ৰাজনৈতিকভাৱে, আৰ্থিক আৰু আৱেগিকভাৱে দমন কৰি অহা হৈছে।\nতাৰ পৰিপ্ৰেক্ষিততে প্ৰচলিত পিতৃতান্ত্ৰিক মানসিক স্থিতিৰ পৰিবৰ্তনৰ বাবে প্ৰয়োজন দীৰ্ঘসূত্ৰী আৰু আদৰ্শগত আন্দোলনৰ। যি পিতৃতান্ত্ৰিক ধ্যান-ধাৰণাই নাৰীক হেয় প্ৰতিপন্ন কৰাৰ সাংস্কৃতিক চেতনাৰ উন্মেষ ঘটাইছে তাৰ বিপৰীত সাংস্কৃতিক চেতনাৰ সঞ্চাৰ ঘটাব লাগিব। পুৰুষৰদ্বাৰাই ৰচিত ধৰ্মগ্ৰন্থসমূহক নাৰী সম্পৰ্কত থকা উক্তিবোৰ নতুন ৰূপ দি জনগণৰ মাজলৈ লৈ যাব লাগিব। এনে সামাজিক আন্দোলনৰ লগে লগে পৰিয়ালৰ ভিতৰতো পুত্ৰ-কন্যাৰ মাজত বৈষম্য নাৰাখি সমজ্ঞান কৰাৰ মানসিকতা গঢ়ি তুলিব লাগিব। এনে এক জনজাগৰণ সৃষ্টি কৰাৰ মাজেৰে সমাজত নাৰীৰ প্ৰতি থকা পশ্চাদপদ পিতৃতান্ত্ৰিক মানসিকতাক পৰিবৰ্তন কৰাটো সম্ভৱ। তাৰ বাবে সকলো অংশৰ আন্তৰিক প্ৰয়াসৰ প্ৰয়োজন বৰ্তমান সময়ৰ দাবী।\nNo Comments : "নাৰী নিৰ্যাতন আৰু সমাজৰ মানসিকতা- (অসমী গগৈ)"


পৃষ্ঠা:Chalachitra.pdf/১৩০ - ৱিকিউৎস\nঅকল ৰাষ্ট্ৰীয় বঁটাৰ বাবেই নহয়, ৰোজাৰ গীতবোৰৰ সুৰ আৰু সংগীত ৰচনাৰ অভিনবত্বৰ বাবেও এ. আৰ. ৰহমানে প্ৰথম ছবিৰেই অৰ্জন কৰিলে সৰ্বভাৰতীয় খ্যাতি। ‘শংকৰভৰণম’, ‘ৰুদ্ৰবীণা’, ‘স্বাতীকিৰণম’ আদি দক্ষিণ ভাৰতীয় ছবিৰ গীতেও উত্তৰ ভাৰতত জনপ্ৰিয়তা অৰ্জন কৰিছিল; কিন্তু সেই জনপ্ৰিয়তা আছিল সংগীত ৰসিকসকলৰ মাজত সীমাবদ্ধ। কিছু গীতৰ সুৰ হিন্দী ছবি বাবে\n"https://as.wikisource.org/w/index.php?title=পৃষ্ঠা:Chalachitra.pdf/১৩০&oldid=70135"ৰ পৰা অনা হৈছে\nLast edited on ১ জুলাই ২০২০, at ০০:৪৫\nএই পৃষ্ঠাটো শেষবাৰৰ কাৰণে ১ জুলাই ২০২০ তাৰিখে ০০:৪৫ বজাত সলনি কৰা হৈছিল।


Download and installaunicode font (Click here to download), if your system does not support Assamese text. The Nineteenth Century Renaissance in India and Lakshminath Bezbaruwa of Assam (1864-1938)বেজবৰুৱাৰ স্মৃতিৰ মৌ সৰা কথাLakshminath Bezbaroa asaWriter of FarcesNationalism in Bezboroasque literature and 19th Century Assamবেজবৰুৱাৰ পদুম কুঁৱৰী : এক অৱলোকনচুটি গল্প আৰু বেজবৰুৱাৰ ' পাটমুগী ' বেজবৰুৱাৰ পদুম কুঁৱৰী : এক অৱলোকন\nসাহিত্যৰথী লক্ষ্মীনাথ বেজবৰুৱাদেৱৰ এক অমৰ সৃষ্টি আছিল - ‘পদুম কুঁৱৰী’। তেখেতৰ সাহিত্য সৃষ্টিৰ এক উত্‍কৃষ্ট নিদৰ্শন হ’ল ‘’পদুম কুঁৱৰী’’ উপন্যাসখন। আধুনিক অসমীয়া সাহিত্যৰ পৰা ফালৰি কাটি এনে এখন ব্যতিক্ৰমী উপন্যাসৰ সোৱাদ ল’বলে পাই নিজকে ধন্য মানিছো লগতে কেইবাটিও ন ন কথাও শিকিব পাৰিছো। জোনাকী যুগৰ অসমীয়া সাহিত্য যে আজিৰ আধুনিক অসমীয়া সাহিত্যতকৈ বহুগুণে উত্‍কৃষ্ট তাত তিলমাত্ৰও সন্দেহ নাই। বুৰঞ্জীত সিচৰঁতি সমলবোৰ গোটাই প্ৰত্যেকটো চৰিত্ৰক বেজবৰুৱা দেৱে তাহানিৰ দিনতে এনেদৰে উপস্থাপন কৰিছিল যে প্ৰতিগৰাকী পাঠকেই হয়তো বুৰঞ্জীৰ পাত লুটিয়াই এবাৰ হ’লেও উভতি যাবলৈ চেষ্টা কৰিব সেই যুগলৈ। সঁচাকৈয়ে বুৰঞ্জীত পদুম আছেনে? সূৰ্যকুমাৰ বা ফুল কুঁৱৰী বুৰঞ্জীৰ পাতত ক’তনো লুকাল? -মানুহৰ তেনে উত্‍সুকতাৰ অন্ত নাই।\nবুৰঞ্জীত পঢ়িবলৈ পোৱা তাহানিৰ কামৰূপৰ দুই বীৰ ৰজা হৰদত্ত আৰু বীৰদত্তৰ মাধ্যমেৰে পদুম কুঁৱৰী উপন্যাসখনৰ কাহিনীভাগ আৰম্ভ হৈছে। সেই ৰজা হৰদত্তৰে সুন্দৰী কন্যা পদুম কুঁৱৰীৰে অগাধ প্ৰেম তেঁওলোকৰ ঘৰতে ডাঙৰ দীঘল হোৱা তুলনীয়া পো সূৰ্য কুমাৰৰ লগত। সূৰ্যকুমাৰৰ প্ৰতি পদুমৰ যিমান প্ৰেম সুৰ্যয়ো সেই একেই প্ৰেমত মগ্ন পদুমৰ লগত। দুয়ো দুয়োকে এৰি কোনো কালেই থাকিব নোৱাৰে। কিন্তু দাতাই দিলে বিধাতাই নিদিয়ে। সদায় হোৱাৰ দৰে প্ৰেমত থকা বাধা বিঘিনিবোৰৰ কথা বেজবৰুৱা দেৱে এই উপন্যাসখনিতো বৰ্ণাইছে। সময় উকলি যোৱাৰ লগে লগে পদুমৰ কলিৰ দৰে সুন্দৰী পদুমলৈ বিবাহৰ প্ৰস্তাৱ লৈ বহুতো ৰাজকোঁৱৰ আহিল আৰু পিতৃ দ্বায়িত্ব পালনৰ স্বাৰ্থত হৰদত্তয়ো পদুমৰ বাবে সুযোগ্য পাত্ৰৰ বাবে বিচাৰ খোচাৰ কৰিলে। সেই সময়তে তেওঁ সুৰ্য আৰু পদুমৰ গোপন প্ৰণয় সম্পৰ্কে অৱগত হৈ বীৰদত্তৰে সৈতে আলচ কৰি সুৰ্যক ঘৰৰ পৰা খেদি পঠিয়ালে। আকৌ তাহানিৰ আহোমৰ সেনাপতি কলীয়া ভোমোৰা বৰফুকনৰ কামৰূপৰ ৰজা হৰদত্তৰ সৈতে আছিল ঘোৰ শক্ৰুতা আৰু তাৰ মাজতে সুৰ্যইও গৈ বৰফুকনৰ ঘৰতে আশ্ৰয় ল’লেগৈ। আৰম্ভ হ’ল এক নতুন ৰাজনৈতিক সমীকৰণ আৰু অভিসন্ধিৰ। বৰফুকনে সেই সুবৰ্ণ সুযোগৰ পূৰ্ণ ব্যৱহাৰ কৰি হৰদত্তৰ ৰাজ্যও আক্ৰমণ কৰিলে। হৰদত্তই প্ৰাণৰ মমতাত পৰিয়ালবৰ্গ সমন্বিতে ভূটানলৈ পলায়ন কৰিলে।\nবেজবৰুৱা দেৱে এই খিনিতে আৰু একে প্ৰেম গাঁথা উল্লেখ কৰিছে। বৰফুকনৰ কন্যা ফুল কুঁৱৰীৰ সুৰ্যৰে সৈতে আছিল অশেষ কিন্তু একপক্ষীয় প্ৰেম। প্ৰেমৰ এনে কাহিনীৰ মাজেৰে উপন্যাস খনৰ কাহিনীভাগ আগবঢ়িছে আৰু তাৰ মাজতে হৰদত্তৰ দেশপ্ৰেম, বৰফুকনৰ বিশ্বাসঘাটকতাৰ অনেক কাহিনীও বেজবৰৱা দেৱে উপন্যাসখনত বৰ্ণনা কৰিছে। যুদ্ধই যে মানুহৰ জীৱনলৈ অন্ধকাৰ নমাই আনে তাক সুন্দৰ ৰূপত উপস্থাপন কৰিছে। আনকি শেষত বৰফুকনৰ নিজৰ জীয়েকেই প্ৰকৃত প্ৰেমৰ বাবেই নিজৰ প্ৰেমিকৰ মৃত্যুৰ পাছতো তেঁওক প্ৰাণে প্ৰণে ভালপোৱাৰ কথাৰে কাহিনীভাগ শেষ কৰিছে।\nবেজবৰুৱা দেৱৰ এনে অমৰ সৃষ্টি সম্বন্ধে আলচ কৰিবলৈ আমাৰ তিলমাত্ৰাও জ্ঞান নাই। এগৰাকী পঢ়ুৱৈ হিচাপে তেওঁৰ এনে অমৰ সৃষ্টিক অধ্যয়ন কৰি অভিজ্ঞতাহে বৰ্ণনা কৰিব পাৰি। তেখেতৰ লিখনি শৈলী অপূৰ্ব। অসমীয়া ভাষাৰ পৰিপূৰ্ণ জ্ঞানে তেখেতক সাহিত্যৰথীৰ আসনত যে শুৱনি কৰিছে ই ধ্ৰুৱ সত্য। প্ৰতিটো বাক্যৰ মাজতে বেজবৰুৱা দেৱে এনে কিছুমান সমাজত প্ৰচলিত শব্দৰ ব্যৱহাৰ কৰিছে যি সঁচাকৈয়ে সাহিত্যৰ অন্যতম মনোগ্ৰাহী দিশ। উপন্যাস খন সৰ্বমুঠ পোন্ধৰটা অধ্যায়ত উল্লেখিত কাহিনীৰ শিৰোনামেৰে বৰ্ণনা কৰা হৈছে আৰু তাৰোপৰি তেখেতে উপন্যাস খনত প্ৰতিটো অধ্যায়ৰ আৰম্ভনিতে কৰা ইংৰাজীৰ সাহিত্যৰ মূধা ফুটা লোক যেনে ইলিয়ত, শ্বেক্সপিয়েৰ বা হোমাৰৰ কিছুমান উক্তি আৰু অন্যতম শ্ৰেষ্ঠ ইংৰাজী সাহিত্য ‘হেমলেট’ৰ বিখ্যাত উক্তি বোৰৰ উল্লেখ মন কৰিব লগীয়া। বেজবৰুৱা দেৱে প্ৰতিটো অধ্যায়ৰ আৰম্ভনিতে সেই অধ্যায় সম্পৰ্কে কেইবাটাও উপমাৰে এনেভাৱে বৰ্ণনা কৰিছে যে তাৰ সঠিক অধ্যয়নে পাছৰ কাহিনীটোৰ গম দিয়ে। কিন্তু বেজবৰুৱা দেৱে দশম অধ্যায়ত পদুমৰ মাকৰ মৃত্যৰ কাহিনীভাগ অত্যাধিক বৰ্ণনা কৰিছে যেনে অনুভৱ হয়। যিয়ে পাঠকক অলপ আমনি যোগায় কাহিনীৰ মাজভাগত। কিন্তু উপন্যাস খনত ৰঘুৱে মৃত্যুৰ সময়ত বৰফুকনে কৰা বিশ্বাসঘাটকতাৰ বাবে আহোমক যি ধ্বংস হোৱাৰ শাপ দিছিল ই সঁচা যেন অনুভূত হয়। তাৰোপৰি পদুমে সূৰ্যক দেখা পাই আনন্দমনে বিষপ্ৰাণ কৰি মৃত্যু বৰণ কৰা আৰু তাকে দেখি সূৰ্যয়ো আত্মহনন কৰা কাৰ্যই পাঠকৰ মনত এক শিহৰণ তোলে। আকৌ শেষত ফুল কুঁৱৰীয়ে নিজৰ প্ৰেমৰ অমৰ কীৰ্তি স্বৰূপে মৈদামত অন্তিম শয়নৰ কাহিনীভাগে বেজবৰুৱা দেৱে ৰচনা কৰা ‘পদুম কুঁৱৰী’ উপন্যাসখনক অমৰ প্ৰেমৰ অন্যতম নিদৰ্শন হিচাপে প্ৰতিপন্ন কৰিছে। এইটো নি:সন্দেহে ক’ব লাগিব যে জোনাকী যুগৰ অন্যতম তথা অসমৰে শ্ৰেষ্ঠ সাহিত্যিক বা তাতোতকৈও উৰ্দ্ধত আৰু যাক সাহিত্যৰথী হিচাপে নামাকৰণ কৰো তেখেতৰ কল্পনাৰ কলিটি পদুম কুঁৱৰী তেঁওৰ অমৰ সৃষ্টি আৰু ই যুগে যুগে অসমীয়াৰ প্ৰেম তথা স্বদেশপ্ৰীতিৰ গুণ গৰিমা গাই থাকিব ।\nChandan Bora, Student, Dept. of Commerce, Gauhati University


ৰাধিকা শৰৎকুমাৰ - অসমীয়া ৱিকিপিডিয়া\n৬২তম ফিল্মফেয়াৰ-দাক্ষিণাত্য বঁটা-প্ৰদান অনুষ্ঠানত ৰাধিকা\n২১ আগষ্ট, ১৯৬২ (৫৯ বছৰ)\nৰায়ানে হাৰ্ডী (কন্যা)\nৱাৰালক্ষ্মী শৰৎকুমাৰ (সতিয়া কন্যা)\nপূজা (সতিয়া কন্যা)\nৰাধিকা শৰৎকুমাৰ (ইংৰাজী: Raadhikaa Sarathkumar, জন্ম: ১৯৬২) হৈছে এগৰাকী ভাৰতীয় অভিনেত্ৰী, উদ্যোগী আৰু প্ৰযোজক। তেখেতে তামিল, তেলুগু ছবি উদ্যোগৰ লগত জড়িত। ইয়াৰ লগতে মালয়ালম, হিন্দী আৰু কন্নড় ভাষাৰ ছবিতো তেখেতে প্ৰদৰ্শন আগবঢ়াইছে। ৰাধিকা শৰৎকুমাৰ নিজৰ কেৰিয়াৰত প্ৰায় ৩৫০খন ছবিত অভিনয় কৰিছে। তেখেত 'ৰাদান মিডিয়াৱৰ্কছ ইণ্ডিয়া লিমিটেড'ৰ প্ৰতিষ্ঠাপক। তেখেতে বহুতো দক্ষিণ ভাৰতীয় ধাৰাবাহিকতো কাম কৰিছে।\n1 পৰিচয় আৰু পৰিয়াল\n2 ছবি জগতত\n3.1 উদ্যোগী হিচাপে\n3.2 বিচাৰক হিচাপে\nপৰিচয় আৰু পৰিয়াল[সম্পাদনা কৰক]\nৰাধিকা হৈছে প্ৰয়াত তামিল অভিনেতা আৰু কমেডিয়ান এম.আৰ. ৰাধাৰ জীয়েক। মাতৃ হৈছে গীতা। মাতৃৰ ঘৰ শ্ৰীলংকাত। ৰাধিকাই নিজৰ পঢ়াশালীয়া শিক্ষা শ্ৰীলংকা, ভাৰত আৰু যুক্তৰাজ্যত সম্পন্ন কৰে। ৰাধিকাৰ কনিষ্ঠ ভগ্নী হৈছে নিৰোশা। নিৰোশা এগৰাকী অভিনেত্ৰী। ৰাধিকাৰ দুগৰাকী কনিষ্ঠ ভ্ৰাতৃ হৈছে ৰাজু আৰু মোহন। তেখেতৰ এজন জ্যেষ্ঠ সতীয়া ককায়েকো আছে। তেওঁৰ নাম হৈছে ৰাধা ৰৱী।\nছবি জগতত[সম্পাদনা কৰক]\n১৯৭৮ চনত মুক্তিপ্ৰাপ্ত তামিল ভাষাৰ ছবি 'Kizhakke Pogum Rail'ৰ জৰিয়তে ৰাধিকাই ছবিৰ জগতত পদাৰ্পণ কৰে। ইয়াৰ পিছৰপৰাই তেখেতে তামিল, তেলুগু, মালয়ালম, হিন্দী, কন্নড় ছবিত অভিনয় কৰিবলৈ আৰম্ভ কৰে।\n১৯৮৫ চনত ৰাধিকাই এখন ছবি প্ৰযোজন কৰে। ছবিখনৰ নাম হৈছে 'Meendum Oru Kaathal Kathai'। এইখন ছবিয়ে শ্ৰেষ্ঠ নৱাগত পৰিচালকৰ ইন্দিৰা গান্ধী বঁটা পাবলৈ সক্ষম হয়।\n১৯৮১ চনত মুক্তিলাভ কৰা তেলুগু ভাষাৰ ছবি 'Nyayam Kavali'ত আগবঢ়োৱা অভিনয়ৰ বাবে ৰাধিকাই শ্ৰেষ্ঠ অভিনেত্ৰীৰ ফিল্মফেয়াৰ বঁটা লাভ কৰে। ১৯৮৬ চনত মুক্তি লাভ কৰা তামিল ভাষাৰ ছবি 'Dharma Devathai'ৰ বাবে পুনৰবাৰ উক্ত সন্মানৰ পাত্ৰী হয়। ১৯৮৭ আৰু ১৯৯০ চনত যথাক্ৰমে 'Neethikku Thandanai' আৰু 'Keladi Kanmani' ছবি দুখনৰ বাবে ৰাধিকাই ফিল্মফেয়াৰৰ শ্ৰেষ্ঠ অভিনেত্ৰীৰ সন্মান লাভ কৰে।\nউদ্যোগী হিচাপে[সম্পাদনা কৰক]\nছবিজগতত লাভ কৰা সফলতাৰ পাছত ৰাধিকাই এক ব্যতিক্ৰমী কাম কৰাৰ চিন্তা কৰে। ইয়াৰ পৰিণতিস্বৰূপে তেখেতে নিজাকৈ টিভি ছফ্টৱেৰ প্ৰযোজনা কৰে, যিটো 'ৰাদান মিডিয়াৱৰ্কছ'ৰ অধীনত নিৰ্মিত হহয়। প্ৰাৰম্ভিক পৰ্যায়ৰ খলাবমাৰ পাছত, তেখেতৰ এই নতুনে উদ্যমে সফলতা লাভ কৰে আৰু ব্যৱসায়িক দিশৰ পৰাও লাভান্বিত হয়।\nবিচাৰক হিচাপে[সম্পাদনা কৰক]\nবিজয় টিভিত সম্প্ৰচাৰিত হোৱা 'জোড়ি নাম্বাৰ ওৱান-চিজন ৪'ত ৰাধিকাই বিচাৰক হিচাপে দায়িত্ব চম্ভালে।\nৰাধিকাই তেলুগু ভাষাত প্ৰযোজনা কৰা কেইখনমান ধাৰাবাহিক হৈছে- 'Idi Katha Kadu' 'Chithi' (টিভি চিৰিজ), 'Annamalai' (২০০২ৰ টিভি চিৰিজ), 'Selvi', 'Arasi', 'Chellamay', 'Vani Rani' (টিভি চিৰিজ), 'Thamarai' (টিভি চিৰিজ) আৰু 'Chithi - 2'.\n২০১৯ চনৰ ছেপ্টেম্বৰ মাহত 'মাৰ্কেট ৰাজা এমবিবিএছ'ৰ শ্ৰাব্যগীত উদ্বোধনৰ সময়ত ৰাধিকাই "নদীগাৱেল ছেলভি" সন্মান লাভ কৰে।\nৰাধিকা শৰৎকুমাৰে এটা ৰাষ্ট্ৰীয় বঁটা (প্ৰযোজক), ৬টা ফিল্মফেয়াৰ বঁটা-দাক্ষিণাত্য, ৩টা তামিল ৰাজ্যিক চলচ্চিত্ৰ বঁটা, এটা চিনেমা এক্সপ্ৰেছ বঁটা আৰু এটা নন্দী বঁটা লাভ কৰে।\n↑ Kumar, S. r Ashok (9 April 2020). "Radhika Sarathkumar: ‘Acting is my first priority’". https://www.thehindu.com/entertainment/radhika-sarathkumar-acting-is-my-first-priority/article31299765.ece.\n↑ "Indira Gandhi Award for Best Debut Film". http://www.awardsandshows.com/features/indira-gandhi-award-528.html.\n↑ "Nyayam Kavali Awards: List of Awards won by Telugu movie Nyayam Kavali". https://timesofindia.indiatimes.com/entertainment/telugu/movie-details/nyayam-kavali/movieawards/65198874.cms.\n↑ "35th Annual Filmfare Winner Tamil Raadhika Special".6February 2017. https://archive.org/details/35thAnnualFilmfareWinnerTamilRaadhikaSpecial.\n↑ "Keladi Kanmani - IMDb". http://www.imdb.com/title/tt0319660/awards.\n↑ "Exclusive biography of @realradikaa and on her life.". https://www.filmibeat.com/celebs/radhika-sarathkumar/biography.html.\n↑ "Vijay TV's Jodi No.1 Season4Grand Finale". 25 August 2010. https://www.southdreamz.com/27216/vijay-tvs-jodi-no-1-season-4-grand-finale/.\n↑ "Raadhika Sarathkumar Indian Actress Profile, Pictures, Movies, Events". https://www.nowrunning.com/celebrity/384/raadhika-sarathkumar/index.htm.\n↑ Winters, Bryce J. (24 September 2019). "Actress Radhika Sarathkumar felicitated with 'Nadigavel Selvi' title during Market Raja MBBS Audio Launch". https://thenewscrunch.com/actress-radhika-sarathkumar-felicitated-with-nadigavel-selvi-title-during-market-raja-mbbs-audio-launch/5783/.\n"https://as.wikipedia.org/w/index.php?title=ৰাধিকা_শৰৎকুমাৰ&oldid=263189"ৰ পৰা অনা হৈছে\nএই পৃষ্ঠাখন ১৫ ফেব্ৰুৱাৰী, ২০২১ তাৰিখে ০৯:৫৯ বজাত অন্তিম সংশোধন কৰা হৈছিল।


ভাৰতবৰ্ষৰ ভূগোল Class9(সম্পূৰ্ণ প্ৰশ্নোত্তৰ) ভূগোল অধ্যায় ৩\nঅধ্যায়/ পাঠ অধ্যায় – ৩ (ভূগোল)\nভাৰতবৰ্ষৰ ভূগোল Class IX\n১। ভাৰতবৰ্ষৰ ভৌগােলিক অৱস্থানৰ বিষয়ে লিখা।\nউঃ ভাৰতবৰ্ষ পৃথিৱীৰ এখন বিশাল দেশ। ই পৃথিৱীৰ উত্তৰ গােলার্ধত আৰুএছিয়া মহাদেশৰ দক্ষিণাংশত অৱস্থিত। ইয়াৰ উত্তৰে সুউচ্চ হিমালয় পর্বতমালা আৰু চীন দেশ। দক্ষিণে ভাৰত মহাসাগৰ আৰু শ্রীলংকা। পূৱে বঙ্গোপ সাগৰ আৰু ম্যানমাৰ। পশ্চিমে আৰব সাগৰ আৰু পাকিস্থান। ভাৰতৰ ভূখণ্ড উত্তৰা-দক্ষিণাকৈ কাশ্মীৰৰ পৰা কন্যাকুমাৰীলৈ আৰু পূৱা-পশ্চিমাকৈ অৰুণাচল প্রদেশৰ পূৱ প্ৰান্তৰ পৰা সৌৰাষ্ট্ৰলৈকে বিস্তৃত। উ-দক্ষিণাকৈ ভাৰতবৰ্ষ প্ৰায় ৩,২১৪ কিলােমিটাৰ আৰু পূৱা-পশ্চিমাকৈ প্রায় ২,৯৩৯ কিলােমিটাৰ। ভাৰতবর্ষ ৮°৪২৮ উত্তৰ অক্ষাংশৰ পৰা ৩৭°১৭৫৩ উত্তৰ অক্ষৰেখা আৰু ৬৮°৭৩৩ পূৱৰ পৰা ৯৭°২৪৪৭ পূৱদ্রাঘিমা ৰেখাৰ মাজত অৱস্থিত। ভাৰতবৰ্ষৰ সোঁমাজেদি ২৩½°, কর্কটক্রান্তি ৰেখা পাৰ হৈ গৈছে।\n২। ভাৰতৰ উপকূল ৰেখাৰ মুঠ দৈর্ঘ্য কিমান?\nউ : ভাৰতৰ উপকূল ৰেখাৰ মুঠ দৈর্ঘ্য ৬,১০০ কিলােমিটাৰ।\n৩। ভাৰতৰ মুঠ স্থলসীমাৰ দৈর্ঘ্য কিমান?\nউঃ ভাৰতৰ মুঠ স্থলসীমাৰ দের্ঘ্য ১৫,২০০ কিলােমিটাৰ।\n৪। ভাৰতৰ ভূখণ্ড সম্পর্কে এটি চমুটোকা লিখা।\nউঃ ভাৰতবর্ষ এখন বিশাল দেশ। মাটিকালিৰ দিশৰ পৰা ই পৃথিৱীৰ সপ্তম স্থানত আছে। পৃথিৱীৰ মাটিকালিৰ মুঠ ২.৪ শতাংশ ভাৰতবৰ্ষই আগুৰি আছে৷ ইয়াৰ উত্তৰত সুউচ্চ হিমালয় পর্বতমালা । দক্ষিণে আৰাবলী, বিন্ধ্য, পূর্বঘাট, পশ্চিমঘাট মহাকাল আদি পর্বতশ্রেণী আছে। দক্ষিণ ভাৰতত বিৰাট মালভূমি আছে। ইয়াৰ ভূ ভাগৰ মাজেদি বৈ যােৱা কেইবাটাও ডাঙৰ ডাঙৰ নদী যেনেঃ ব্রহ্মপুত্র, গংগা, সিন্ধু, আদিয়ে সমভূমিৰ সৃষ্টি কৰিছে। ভাৰতৰ পশ্চিম অংশৰ ৰাজস্থানত থৰ মৰুভূমি আছে।\n৫। উত্তৰ ভাৰত আৰু দক্ষিণ ভাৰতৰ নদীসমূহৰ চাৰিটামুল পার্থক্য লিখা।\nউঃ উত্তৰ ভাৰতৰ নদী আৰু দক্ষিণ ভাৰতৰ নদীসমূহৰ মাজত বৈশিষ্ট্যগত কিছুমান পার্থক্য আছে।\n(ক) উত্তৰ ভাৰতৰ নদী বৰফেৰে আবৃত ওখ পর্বত পৰা ওলাই অহা বাবে গােটেই বছৰ পানী থাকে। কিন্তু দক্ষিণ ভাৰতৰ নদীবােৰ চাপৰ পর্বত অথবা মালভূমিৰ পৰা ওলাই অহা বাবে খৰালি কালত পানী প্রায় নাথাকেই।\n(খ) উত্তৰ ভাৰতৰ নদীবােৰে সঘনাই সুতি সলাই থাকে। ইয়াৰ প্লাৱন ভূমি বহল। আনহাতে দক্ষিণ ভাৰতৰ নদীবােৰ বহু যুগৰ আগতে সৃষ্টি হােৱা বাবে মালভূমিৰ কঠিন শিলাময় ঠাইৰ মাজেদি নির্দিষ্ট গতিপথেৰে বৈ আছে। এইবােৰে সুতি নসলায়। ইয়াৰ প্লাৱন ভূমি ঠেক।\n(গ) উত্তৰ ভাৰতৰ নদীবােৰৰ উচ্চ গতি, মধ্য গতি আৰু নিম্নগতি আছে। কিন্তু দক্ষিণভাৰতৰ নদীবােৰৰ এনে গতি দেখা নাযায়।\n(ঘ) উত্তৰ ভাৰতৰ নদীবােৰৰ উপত্যকা বহল আৰু বহুদূৰ সমতলৰ মাজেদি বৈ যােৱা বাবে ধীৰ আৰু নাব্য। কিন্তু দক্ষিণ ভাৰতৰ নদীবােৰৰ উপত্যকা ঠেক আৰু নাব্য নহয়।\nভাৰতবৰ্ষৰ ভূগোল Question Answer\n৬। ভাৰতৰ ভূ-প্রাকৃতিক ভাগকেইটা কি কি ?\nউঃ ভাৰতৰভূ-প্রাকৃতিক ভাগ প্রধানকৈ চাৰিটা, যেনে – (ক) উত্তৰ হিমালয় পার্বত্য অঞ্চল (খ) উত্তৰ ভাৰতৰ সমভূমি অঞ্চল (গ) দাক্ষিণাত্য মালভূমি অঞ্চল আৰু (ঘ) উপকূল অঞ্চল।\n৭৷ উত্তৰ ভাৰতৰ হিমালয় পার্বত্য অঞ্চলৰ বৈশিষ্ট্য লিখা।\nউঃ ভাৰতৰ উত্তৰে বিশাল হিমালয় পার্বত্য অঞ্চল। ই পৃথিৱীৰ ভিতৰতে সর্বোচ্চ পর্বতশ্রেণী। ই কাশ্মীৰৰ নঙ্গ পৰ্বতৰ পৰা অৰুণাচল প্রদেশৰ পূৱ সীমা পর্যন্ত পূৱা-পশ্চিমাকৈ বিস্তৃত হৈ আছে। ই প্রায় ২,৫০০ কিলােমিটাৰ দীঘল আৰু ২৪০ কিলােমিটাৰৰ পৰা ৫০০ কিলােমিটাৰ বহল। ইয়াৰ মাটিকালি প্রায় ৫০০,০০০ বর্গ কিলােমিটাৰ। ইয়াৰ উচ্চতা সাগৰৰ পৃষ্ঠৰ পৰা ৮০০০ মিটাৰৰাে অধিক। হিমালয় পার্বত্য অঞ্চল প্রায় বৰফময়। ইয়াৰ উচ্চ শিখৰবােৰ গােটেই বছৰ বৰফেৰে আবৃত হৈ থাকে। সমান্তৰালভাবে পূৱা-পশ্চিমাকৈ হিমালয় পর্বতশ্রেণীক তিনি শাৰীত বিভক্ত কৰা হৈছে। যেনেঃ উচ্চ হিমালয়, নিম্ন হিমালয় আৰু বহিঃ হিমালয়।\n৮। উত্তৰ ভাৰতৰ সমভূমি অঞ্চলৰ বৈশিষ্ট্য লিখা।\nউঃউত্তৰ হিমালয় পার্বত্য অঞ্চল আৰুদক্ষিণৰ মালভূমি অঞ্চলৰ মাজৰ বিশাল সমভূমি অঞ্চলেই হৈছেউত্তৰ ভাৰতৰ সমভূমি অঞ্চল। পূৱে অসমৰ পৰা পশ্চিমে পাকিস্থানৰ সীমালৈকেইপ্রায় ২,৪০০ কিলােমিটাৰ বিস্তৃত। ইয়াকপ্রধানকৈ সিন্ধু-গঙ্গা ব্ৰহ্মপুত্ৰ উপত্যকা বুলি কোৱা হয়। সিন্ধু-গঙ্গা সমভূমি অঞ্চলৰ প্রস্থ ২৪০ কিলােমিটাৰৰ পৰা ৩২০ কিলােমিটাৰ পর্যন্ত বিস্তৃত।ব্রহ্মপুত্র সমভূমিৰ প্ৰস্থ গড়ে ৮০ কিলােমিটাৰ। উত্তৰ ভাৰতৰ সমভূমি অঞ্চলটোৱে মুঠতে ৭,০০,০০০ কিলােমিটাৰ আগুৰি আছে।\n৯। দাক্ষিণাত্য মালভূমি অঞ্চলৰ বৈশিষ্ট্য লিখা।\nউঃ উত্তৰ ভাৰতৰ সমভূমি অঞ্চলৰ দক্ষিণে দাক্ষিণাত্য মালভূমি অঞ্চল অৱস্থিত। ইয়াৰ আকৃতি ত্রিভূজৰ দৰে। ই কঠিন শিলাৰে গঠিত। দাক্ষিণাত্য মালভূমিটো উত্তৰৰ মালৱা মালভূমি, উত্তৰ-পূৱৰ ছােটনাগপুৰ মালভূমিক লৈ গঠিত হৈছে। বিন্ধ্য, সাতপুৰা, মহাদেৱ আৰু মহাকাল পর্বতে এই সমগ্র মালভূমিটোক উত্তৰ আৰু দক্ষিণ—এই দুটা ভাগত ভাগ কৰিছে। এই মালভূমি অঞ্চলটোৰ পশ্চিম সীমাত আছে পশ্চিমঘাট পর্বত আৰু পূর্ব সীমাত আছে পূর্বঘাট পর্বতশ্রেণী।\n১০। উপকূল অঞ্চলৰ বৈশিষ্ট্য লিখা।\nউঃ ভাৰতৰ দাক্ষিণাত্য মালভূমি অঞ্চলৰ পূৱ-আৰু পশ্চিম সীমাত বংগােপ সাগৰ আৰু আৰব সাগৰৰ পাৰে পাৰে ভাৰতৰ উপকূল অঞ্চল অৱস্থিত। সাগৰ পৃষ্ঠৰ পৰা ইয়াৰ উচ্চতা ৩০ মিটাৰৰ পৰা ৫০ মিটাৰৰ ভিতৰত ভাৰতৰ উপকূলীয় সমতল অঞ্চল দীঘল আৰু ঠেক। এই উপকূল অঞ্চলক পূৱ আৰু পশ্চিম উপকূল হিচাপে দুটা ভাগত ভাগ কৰিব পাৰি। পূৱ উপকূলটো বঙ্গোপ সাগৰ আৰু পূর্বঘাট পর্বতশ্রেণীৰ মাজত অৱস্থিত। ই গংগা নদীৰ মােৰ পৰা কন্যাকুমাৰীলৈকে বিস্তৃত। পশ্চিম উপকূল অঞ্চলটো আৰব সাগৰ আৰু পশ্চিমঘাট পর্বতৰ মাজত অৱস্থিত।ইকাম্বে সাগৰৰ পৰা দক্ষিণে কুমাৰীকালৈকে বিস্তৃত।\n১১। ভাৰতৰ জলবায়ুৰ বৈশিষ্ট্য লিখা।\nউঃ ভাৰতবৰ্ষ পৃথিৱীৰ ভিতৰত এখন বিশাল দেশ। ইয়াৰ জলবায়ুও অঞ্চলভেদে ভিন ভিন। ভাৰতৰ সোঁমাজেদি কর্কটক্রান্তি ৰেখা পাৰ হৈ গৈছে৷ ইয়াৰ উত্তৰ অংশ সমমণ্ডল আৰু দক্ষিণ অংশ গ্রীষ্মমণ্ডলত পৰিছে। সেয়ে উত্তৰ ভাৰত শীতপ্রধান আৰু দক্ষিণ ভাৰত গ্রীষ্মপ্রধান বুলি ক’ব পাৰি। ভাৰতবৰ্ষৰ ভূখণ্ড সৰু-ডাঙৰ পাহাৰ-পর্বত, মালভূমি, সমভূমি, মৰুভূমি আদিৰে গঠিত। উচ্চতাৰ পাৰ্থক্যৰ বাবে ইয়াৰ জলবায়ু, উত্তাপ, বৰষুণ, আতা, বানুৰ ঢাপ আদি কম-বেছি হয়। হিমালয় পর্বতমালাই চেঁচা বাহক বাধা দি শীতৰ পৰা ৰক্ষা কৰে। দক্ষিণ ভাৰত গ্রীষ্মমণ্ডলত পৰিছে যদিও ইয়াৰ ভু-প্রকৃতি দাক্ষিণাত্য মালভুমিয়ে নির্ধাৰণ কৰে। ইয়াৰ জলবায়ু প্রায় মৃদু।\n১২। ভাৰতৰ মৌচুমী বতাহৰ প্ৰভাৱ সম্পর্কে এটি টোকা লিখা।\nউঃ ভাৰতবর্য এখন মৌচুমী প্রধান দেশ। ভাৰতৰ জলবায়ু, বতৰ আৰু কৃষিৰ ক্ষেত্ৰত মৌচুমী বতাহৰ প্ৰভাৱ যথেষ্ট। গ্রীষ্মকালত দক্ষিণ পশ্চিম মৌচুমী বতাহে আৰব সাগৰৰ পৰা জলীয় বাষ্প কঢ়িয়াই আনি প্রথমে পশ্চিমঘাট পর্বতত বাধা পাই প্ৰচুৰ বৰষুণ দিয়ে। ইকংকন আৰু মালাৱৰ উপকূলত বছৰি ৩০০ ছেন্টিমিটাৰতকৈ অধিক বৰষুণ দিয়ে। এই মৌচুমীবতাহৰ এটাঅংশ পশ্চিম ঘাট পাৰ হৈ বংগােপ সাগৰৰ ওপৰেদি আহিঅসম তথা উত্তৰ পূৰ্বাঞ্চলৰ মেঘালয় পর্বতমালাত বাধা পাইপ্ৰচুৰ বৰষুণ দিয়ে। মৌচুমীবতাহৰ প্রভাৱত মেঘালয়ৰ চেপুঞ্জীত বছৰি ১,২৫০ ছেন্টিমিটাৰ বৰষুণ হয়। আকৌ শীতকালত উত্তৰ-পূৱ মৌচুমী বতাহ হিমালয় অঞ্চল পাৰ হৈ ভাৰতবৰ্ষত সােমায়। এই বতাহ বংগােপ। সাগৰৰ মাজেদি অগ্ৰসৰ হৈ জলীয় ভাপ আহৰণ কৰি পূর্বঘাট পর্বতত ঠেকা খাই কৰমণ্ডল উপকূলত বৰষুণ দিয়ে।\n১৩। ভাৰতৰ উদ্ভিদসমূক কেইভাগত ভগােৱা হৈছে লিখা।\nউঃ বিশাল ভাৰতবৰ্ষৰ জলবায়ু আৰু মাটিৰ গুণাগুণ ভিন ভিন হােৱা বাবে ইয়াত বিভিন্ন ধৰণৰ উদ্ভিদ জন্মে। দেশখনৰ উদ্ভিদসমূহক মুঠতে ছয় ভাগত ভাগ কৰিব পাৰি।\n(ক) চিৰসেউজীয়া উদ্ভিদ\n(খ) মৌচুমীয় উদ্ভিদ।\n(গ) কাঁইটীয়া মৰু উদ্ভিদ\n(ঘ) তৃণজাতীয় উদ্ভিদ\n(ঙ) বদ্বীপীয় উদ্ভিদ আৰু\n(চ) পার্বত্য উদ্ভিদ।\nভাৰতবৰ্ষৰ ভূগোল Class 9\n১৪। ভাৰতৰ চিৰসেউজীয়া উদ্ভিদৰ বৈশিষ্ট্য কি?\nউঃ সাধাৰণতে যি অঞ্চলত বৰষুণৰ পৰিমাণ বছৰি ২০০ ছেন্টিমিটাৰতকৈ অধিক আৰুবার্ষিক গড়উত্তাপ ২৫০ ৰ পৰা ২৭০ চেন্টিগ্রেডৰ ভিতৰত তেনে অঞ্চলত চিৰ সেউজীয়া উদ্ভিদ প্ৰচুৰ পৰিমাণে জন্মে। ভাৰত মৌচুমী বতাহৰ দেশ হােৱা বাবে ভাৰতৰ বহু অঞ্চলত প্ৰচুৰ পৰিমাণে বৰষুণ হয় ফলত ভাৰতত প্ৰচুৰ পৰিমাণে চিৰসেউজীয়া উদ্ভিদ জন্মে। চিৰসেউজীয়া উদ্ভিদৰ পাত নসৰে। ভাৰতৰ চিৰসেউজীয়া উদ্ভিদৰ ভিতৰত বহু মূল্যৱান বৃক্ষ জাতীয় গছ যেনেঃশিশু, শাল,ৰবৰ, চন্দন আদি প্ৰচুৰ পৰিমাণে দেখা যায়। অসম, মণিপুৰ, মিজোৰাম, মেঘালয়, হিমালয়ৰ নামনি অঞ্চল, পশ্চিমঘাট পর্বতৰ পশ্চিম ঢাল, আন্দামান নিকোবৰ দ্বীপপুঞ্জ আদিত প্ৰচুৰ পৰিমাণে চিৰসেউজীয়া উদ্ভিদ উৎপন্ন হয়।\n১৫। ভাৰতৰ পার্বত্য উদ্ভিদৰ বৈশিষ্ট্য লিখা।\nউঃ ভাৰতত যথেষ্ট পৰিমাণে পার্বত্য অঞ্চল আছে। আৰু সেই অঞ্চলবােৰত নানান ধৰণৰ উদ্ভিদ দেখা পােৱা যায়। অৱশ্যে পাহাৰৰ উচ্চতা,পর্বতৰ ঢাল,বষুণৰ পৰিমাণ, উত্তাপ আদিৰ ওপৰত উদ্ভিদৰ ভিন্নতা নির্ভৰ কৰে। ভাৰতৰ পার্বত্য উদ্ভিদৰ প্ৰধান বৈশিষ্ট্যসমূহ হ’ল —\n(ক) ভাৰতৰ যি অঞ্চল গড়ে ১০০০ মিটাৰ উচ্চতাৰ আৰু মৌচুমী বায়ুৰ দ্বাৰা প্ৰভাৱিত তেনে অঞ্চলত মূল্যৱান শাল গছকে ধৰিনানান ধৰণৰ বাঁহজাতীয় উদ্ভিদ জন্মা দেখা যায়। বিশেষকৈ অসম, অৰুণাচল প্রদেশ, হিমালয়ৰ পাদদেশত এনেবােৰ গছ-গছনি প্রচুৰ পৰিমাণে জন্মে।\n(খ) যিবােৰ অঞ্চল ১০০০ মিটাৰৰ পৰা ২০০০ মিটাৰ উচ্চতা সম্পন্ন তেনে অঞ্চলসমূহত বহল পাতৰ ওখ আৰু সৰল জাতীয় চিৰসেউজীয়া গছ দেখিবলৈ পােৱা যায়। ভাৰতৰ উত্তৰ-পূর্বাঞ্চলত তেনে সৰল গছ প্রচুৰ পৰিমাণে উৎপন্ন হয়।\n(গ) ১,৬০০ মিটাৰৰ পৰা ৩,০০০ মিটাৰ উচ্চতাত দেৱদাৰু জাতীয় সৰল গছৰ অৰণ্য দেখিবলৈ পােৱা যায়। ভাৰতৰ কাশ্মীৰ, হিমাচল প্রদেশ, দার্জিলিং, ছিকিম আদি অঞ্চলত এনে গছ উভৈনদীকৈ উৎপন্ন হয়।\n১৬।ভাৰতৰ বর্তমান জনসংখ্যা কিমান? ইয়াৰ ঘনত্ব কিমান?\nউঃ জনসংখ্যাৰ দিশৰ পৰা ভাৰতৰ স্থান পৃথিৱীত দ্বিতীয়। চীনদেশৰ পিছতেই ভাৰতৰ স্থান। ২০১১ চনৰ\nলােকপিয়ল অনুসৰি ভাৰতৰজনসংখ্যা ১,২১,০১,৯৩,৪২২ জন। ২০১১চনৰ লােকপিয়ল অনুসৰি ভাৰতৰ জনসংখ্যাৰ ঘনত্ব প্রতি বর্গকিলােমিটাৰত ৩৮২ জন।\nভাৰতবৰ্ষৰ ভূগোল Class9Question Answer\n১৭। জনপ্ৰব্ৰজন কেইপ্ৰকাৰৰ আৰু কি কি?\nউঃ মানুহে স্থায়ীভাৱে বা অস্থায়ীভাবে এঠাইৰ পৰা আন ঠাইলৈ গমন কৰাকে জনপ্ৰব্ৰজন বােলে। জনপ্ৰব্ৰজন প্রধানকৈ দুইভাগত ভাগ কৰা হৈছে। যেনে— আন্তঃৰাষ্ট্ৰীয় প্ৰব্ৰজন আৰু আভ্যন্তৰীণ প্রজন্ম।\nএখন দেশৰ পৰা আন এখন দেশলৈ হােৱা প্ৰব্ৰজনক আন্তঃৰাষ্ট্ৰীয় জনপ্রব্রজন বুলি কোৱা হয়। আনহাতে এখন দেশৰ ভিতৰত এঠাইৰ পৰা আন ঠাইলৈ হােৱা জনপ্ৰব্ৰজনক আভ্যন্তৰীণ জনপ্ৰব্ৰজন বুলি কোৱা হয়।\n১৮। জনপ্ৰব্ৰজনৰ ফলত ভাৰতত কেনে প্ৰভাৱ পৰিছে?\nউঃ ভাৰতবর্য হৈছে পৃথিৱীৰ এখন সুন্দৰ আৰু বৈচিত্রময় দেশ। এই দেশৰ প্রতি প্রাচীন কালৰ পৰাইবিদেশী লােকৰ কৌতুহল আছে। গতিকে ইতিহাসৰ ভিন ভিন সময়ত ভাৰতলৈ পৃথিৱীৰ ভিন ভিন দেশ বা অঞ্চলৰ পৰা ভিন ভিন জাতিৰ মানুহৰ প্ৰব্ৰজন ঘটিছে। এই প্রব্রজন বর্তমানেও ঘটি আছে। সাধাৰণতে বাংলাদেশ, নেপাল, ভূটান, পাকিস্থান, আফগানিস্থান আদি দেশৰ পৰা কম-বেছি পৰিমাণে ভাৰতলৈ প্ৰব্ৰজন ঘটি ভাৰতৰ জনসংখ্যা যথেষ্ট পৰিমাণে বৃদ্ধি পাই দেশখনত জনবিস্ফোৰণ ঘটাইছে। অৱশ্যে জনপ্ৰব্ৰজনৰ ফলত ভাৰতৰ সমাজ আৰু সাংস্কৃতিক দিশত বৈচিত্রতাও বৃদ্ধি পাই ভাৰতবৰ্ষ বিশ্বৰ দৰবাৰত এক সুকীয়া পৰিচয় লাভ কৰিছে।\n১৯। ভাৰতৰ অর্থনীতিৰ মূল বৈশিষ্ট্যসমূহ লিখ।\nউঃ ভাৰতৰ অর্থনীতিৰ মূল বৈশিষ্ট্য হল—\n(ক) ভাৰতৰ অর্থনীতি কৃষিপ্রধান\n(খ) জনমুৰি আয় নিম্ন\n(ঘ) জনমুৰি আয় বৃদ্ধি মন্থৰ\n(ঙ) বর্ধিত নিবনুৱা সমস্যা।\n(চ) পৰিকল্পনা ভিত্তিক উন্নয়ন।\n২০। ভাৰতৰ কেন্দ্রীয় শাসিত অঞ্চল কেইটা আৰু কি কি?\nউঃ ভাৰতৰ কেন্দ্রীয় শাসিত অঞ্চলৰ সংখ্যা ৭ খন। যেনেঃ (ক) দিল্লী (খ) চণ্ডীগড় (গ) আন্দামান নিকোবৰ দ্বীপপুঞ্জ (ঘ) দদ্ৰা আৰু নগৰ হাভেলী (ঙ) দমন\nআৰু দিউ (চ) পণ্ডিচেৰীআৰু(ছ) লাক্ষাদ্বীপ।\n২১। ভাৰতৰ বর্তমান ৰাজ্য কেইখন ?\nউঃ বর্তমান ভাৰতৰ ৰাজ্যৰ সংখ্যা ২৯ খন।\n২২।ভাৰতৰ শেহতীয়াকৈ গঠন হােৱাৰাজ্যখন কি? ইয়াৰসৰ্বমুঠ মাটিকালি আৰু জনসংখ্যা কিমান?\nউঃ ভাৰতবৰ্ষৰ শেহতীয়াকৈ গঠন হােৱা ৰাজ্যখনৰ নাম তেলেঙ্গেনা। ইয়াৰ মাটিকালি ১,১৪,৮৪০ বর্গ কি.মি.\nClass9geography chapter3question answer in assamese\nHere we have updated detailed Assam Seba Board 9th Class Social Science Chapter 1 (ভাৰতবৰ্ষৰ ভূগোল ) Solutions of Assamese Book. Class 9th Social Science Solutions Assamese Answer Guide, Assam Text Book Class9Assamese Medium Social Science Questions and Answers, Chapter Wise Notes PDF, Model Question Papers, Study Material To help the students to understand the concepts behind each question inasimple and detailed manner.\nপ্ৰঃ ভাৰতৰ জলবায়ুৰ দুটা বৈশিষ্ট্য লিখা\nপ্ৰঃ ভাৰতৰ উপকূল ৰেখাৰ মুঠ দৈৰ্ঘ্য কিমান?\nপ্ৰঃ মৌচুমী জলবায়ুৰ দুটা বৈশিষ্ট্য লিখা?\n1 thought on “ভাৰতবৰ্ষৰ ভূগোল Class9(সম্পূৰ্ণ প্ৰশ্নোত্তৰ) ভূগোল অধ্যায় ৩”


পুৰণি গ্ৰন্থৰ সুবাস- অভিনিবেশ শৰ্মা - সাহিত্য ডট অৰ্গ\n“সখীৰ বিয়াত উত্তৰ গুৱাহাটীলৈ গৈছোঁ জোৰণৰ দিনাই৷ কাৰণ আমি দুয়ো নোওৱা-ধুওৱা সখী৷ নাৱৰ পাৰ-ঘাট আছিল বৰ্তমানৰ জাহাজ ঘাটৰ কাষতে৷ আমি আগবাঢ়িছোঁ নামঘৰৰ বাটেৰে খোজ কাঢ়ি৷ তেতিয়াৰ দিনত বৰ্তমান ফটিক কুটীৰৰ পাহাৰটোৰ কাষত কিছুমান সমাজৰ বেয়া মানুহে বাস কৰিছিল৷ সেইপিনে যোৱা আমাৰ মানা৷ ডাঙৰ মানুহে কয়, সেইপিনে সমাজৰ পাপী মানুহ বাস কৰে; সৰু ল’ৰা-ছোৱালী যাব নাপায়৷ সেইদিনা বুঢ়ী বায়ে আমাক সেইপিনে নিয়ে৷ বাধা পোৱা বাটে গৈ বেয়া ঘৰবোৰৰ পিনেই চকু গ’ল৷ দেখিলোঁ কেইজনীমান ধুনীয়া শাৰী পিন্ধা তিৰোতা বাহিৰত বহি আছে৷ এজনীক এটা মানুহে বাউসিত ধৰি ভিতৰলৈ টানি আনি লৈ গ’ল৷ এই দৃশ্যটো দেখি মোৰ মনটো আতঙ্কত কঁপি উঠিল৷ মনতে ভাবিছিলোঁ, কিয় আহিছিলোঁ এই পিনে৷ সদায় পাপৰ কথা শুনি পাপৰ ভয়ত কঁপি উঠিল৷ পাপীৰ ঘৰলৈ চাই পাপ দৃশ্য দেখিলোঁ, মোৰো গাত পাপ লাগিছে৷ এই কথা ভাবি ভাবি মনত শান্তি নাপাওঁ৷ যিমানেই সেই দৃশ্যৰ কথা পাহৰিবলৈ বিচাৰোঁ সিমানেই মনলৈ আহে৷ মনৰ অশান্তি লৈয়েই সখীৰ বিয়ালৈ গ’লোঁ৷ সখীক নোৱাই-ধোৱাই বিয়াৰ শেষত ঘৰলৈ উভতিলোঁ৷ কিন্তু মনৰ পৰা মোৰ সেই অশান্তি দূৰ নহ’ল৷ শেষত উপায় নাপাই আইতাক সকলো কথা কৈ সুধিলোঁ, ’আইতা! মোৰ পাপ লাগিছে নেকি? ’ মোৰ মনৰ দেখোন সেই দৃশ্যটো নুগুচে৷ কি কৰোঁ? আইতাই ক’লে, ’কিয় পাপ লাগিব? নিজে পাপ নকৰিলে তোক কোনো পাপে চুব নোৱাৰে৷ ঈশ্বৰক প্ৰাৰ্থনা কৰিবি, ঈশ্বৰে যেন তোক সকলো পাপৰ পৰা আঁতৰাই ৰাখে৷ এয়া আছিল ১৯০৯ চনৰ কথা৷ “\n(গ্ৰন্থ – এৰি অহা দিনবোৰ\nৰচয়িত্ৰী – নলিনীবালা দেৱী)\nনলিনীবালা দেৱীয়ে উক্ত মন্তব্য আগবঢ়াইছিল গুৱাহাটীৰ প্ৰথমখন চৰকাৰী অনুমোদন পোৱা গণিকালয়ৰ (brothel) বিষয়ে৷ উজান বজাৰৰ অধুনা বিলুপ্ত Red Light Area বা নিষিদ্ধ এলেকাৰো এক ইতিহাস আছে৷ তাত বসবাস কৰা ’the underbelly of urban life and the outcastes of society’ – বেশ্যাসকলৰ আশা-আকাংক্ষা, জিলিক-মিলিক সাজে ঢাকি ৰখা অবুজ বেদনাই দুই-এজন গল্পকাৰৰ বাহিৰে সৃজনী-প্ৰতিভাৰ গৰাকী আন লোকক আজিলৈকে আকৃষ্ট কৰিব পৰা নাই৷ গুৱাহাটীৰ ইতিহাস প্ৰণয়ন কৰিবলৈ হ’লে কিন্তু এই নিষিদ্ধ এলেকাৰ বিষয়ে উল্লেখ থকাটো বাঞ্ছনীয়৷ মই গল্পকাৰ নহয়, বুৰঞ্জীৰ ছাত্ৰ হিচাপে মোৰ ভাষা খহটা৷ সেয়েহে তেনে এক প্ৰচেষ্টা হাতত লোৱাৰ পৰা বিৰত থাকি নিষিদ্ধ এলেকাটোৰ ইতিহাসৰ বিষয়ে মাথোঁ আভাস দিয়াৰ যত্ন কৰিম৷\nপ্ৰয়াত কুমুদেশ্বৰ হাজৰিকাই মোক কোৱা মতে এই বেশ্যা পট্টি স্থাপিত হৈছিল চৰকাৰী পৃষ্ঠপোষকতাত – দীৰ্ঘদিন নিজৰ পৰিয়ালৰ পৰা নিলগত থকা জাহাজৰ খালাচী সকলৰ বাবে৷ উনবিংশ শতিকাৰ শেহৰ ফালে স্থাপন হোৱা গণিকালয় সমূহলৈ আহিছিল অবিভক্ত বংগ প্ৰদেশৰ মৈমনসিং জিলাৰ পৰা অহা লোক৷ খালাচী সকলক বহুতে দস্যু প্ৰকৃতিৰ মানুহ বুলিয়েই গণ্য কৰিছিল৷ তেওঁলোকৰ কাণ্ড-কাৰখানাও আছিল ঠিক তেনেকুৱাই৷ পৰিয়ালৰ পৰা দূৰত থকাৰ গইনা লৈ তেওঁলোকে ৰাতিৰ সময়ত নিচাসক্ত অৱস্থাত লতাশিল-উজান বজাৰ এলেকাত অৰাজকতাৰ সৃষ্টি কৰিছিল৷ তিৰোতাসকলৰ চিঞৰ-বাখৰ, কিৰিলি পৰাই উজান বজাৰৰ বাসিন্দাসকলক ব্যতিব্যস্ত কৰি তুলিছিল৷ ইয়াকে লৈ মিউনিচিপেলিটিৰ চেয়াৰমেন মাণিক চন্দ্ৰ বৰুৱাৰ ওচৰত উজান বজাৰৰ সমীপত থকা বাসিন্দাসকলৰ নানা ওজৰ-আপত্তি৷ সকলোৱে একে সুৰতে ক’লে যে সেই ঠাইৰ পৰা গণিকালয় উঠাই দিব লাগে৷ কিন্তু সমাজৰ সকলো শ্ৰেণীৰ প্ৰতি সহৃদয় মাণিক বৰুৱাই প্ৰথমে প্ৰস্তাৱ প্ৰত্যাখ্যান কৰি কৈছিল – ’নহয়, এওঁলোক থাকক, কিছুমান লোকৰ বাবে এওঁলোক অপৰিহাৰ্য৷ আনহাতে এওঁলোকক আঁতৰাই দিলে সেই শ্ৰেণীৰ লোকে নিৰুপায় হৈ ভদ্ৰ ঘৰৰ নৈতিকতাতো আঘাত কৰিব পাৰে’ (’মাণিক চন্দ্ৰ বৰুৱা’, ড° প্ৰফুল্লদত্ত গোস্বামী)৷ কিন্তু অধিক কোলাহল হোৱাত বৰুৱাই বিকল্প ব্যৱস্থা এটাৰ চিন্তা-চৰ্চা কৰিলে, আৰু কেইদিনমান পিছতেই সেই গণিকালয় পুলিচ ৰিজাৰ্ভ আৰু লাখটকীয়াৰ ৰে’ল লাইনৰ ৩নং গে’টৰ কাষলৈ স্থানান্তৰিত কৰা হ’ল (’যুগ সন্ধিক্ষণৰ গুৱাহাটী’, ড° ভূপেন্দ্ৰ ৰায়চৌধুৰী)৷\nবুৰঞ্জী গৱেষক এজনৰ দায়িত্ব হ’ল নিৰপেক্ষ দৃষ্টিৰে অতীতৰ বিষয় এটা চালি-জাৰি চাই তাক উপস্থাপন কৰা – in all its complexities৷ ক’লা-বগা হিচাপে নহয়, উপস্থাপনৰ উদ্দেশ্য হ’ব লাগিব to bring out the infinite shades of gray. And, learn how to infer what drives and motivates human behavior. সেয়েহে হয়তো কোনোবাই কৈছিল – History is not something to be judged, but to be understood contextually. নলিনীবালা দেৱীৰ মন্তব্যটোও আমি ঠিক তেনেদৰেই বিশ্লেষণ কৰি চাব লাগিব, আৰু লগতে গণিকালয়ৰ তিৰোতাসকলক৷ অৱশ্যে এটা কথা মনত ৰাখিব লাগিব যে উজান বজাৰৰ তথাকথিত ভদ্ৰলোকে দুৰ্ব্যৱহাৰ কৰা সাধাৰণ লোকক ’সমাজৰ বেয়া মানুহ’ এই তিৰোতাসকলেই আদৰ-সাদৰ কৰি ৰাখিছিল – তেওঁলোকৰ ’বেয়া ঘৰবোৰত’; হৈছিল দুখৰ সমভাগী৷ অনাথ বুলি ’ভদ্ৰ সমাজৰ’ তুচ্ছ-তাচ্ছিল্যৰ ভুক্তভোগী হোৱা কেইটামান কণমানি ল’ৰাক ’পাপী মনৰ’ বেশ্যাইহে আশ্ৰয় দিছিল৷ নিজেই এক অন্ধকাৰ ভৱিষ্যতৰ সন্মুখীন হ’লেও ল’ৰাকেইটাৰ ফুল- কুমলীয়া মনত তেওঁলোকে আশাৰ সঞ্চাৰ কৰিছিল৷ লক্ষ্ণৌৰ ফালৰ এগৰাকী ইছলামধৰ্মী তিৰোতাই মাক-দেউতাক নথকা অসমীয়া ব্ৰাহ্মণ ল’ৰা এটাক তুলি-তালি, ডাঙৰ-দীঘল কৰাৰ কথা উজান বজাৰৰ জনদিয়েক বয়োজ্যেষ্ঠ ব্যক্তিয়ে জানে৷ ল’ৰাজন পিছলৈ গুৱাহাটীৰ এজন নামজ্বলা ব্যক্তি হয়গৈ৷ কলিকতা, পাটনা, লক্ষ্ণৌ আদি ঠাইৰ পৰা অহা তিৰোতাসকলৰ প্ৰভাৱ উজান বজাৰৰ বাসিন্দাসকলৰ কথা-বতৰাটো পৰিছিল৷ নিজস্ব কথনশৈলী আৰু শব্দ সম্ভাৰেৰে পৰিপুষ্ট উজান বজাৰৰ ভাষা পৰৱৰ্তী সময়ত বেছ জনপ্ৰিয় হৈ পৰিলে৷ তচনচ, নিহিলাবি, কোলাত লোৱা, ৰুকণ-ৰুকণ, চাৰু-পাৰু-নিৰু, ইদিকে ব’ল ইত্যাদি তিৰোতা আৰু খালাচী সকলৰে দান৷\nমোৰ মনত পৰিছিল মেৰি এলেন মাৰ্কে তোলা মুম্বাইৰ ফ’ক লেণ্ড ৰ’ড বেশ্যা পট্টিৰ পোহৰ ছবিকেইখনলৈ৷ তেখেতৰ দৃষ্টিভংগীয়ে মোক মোহাচ্ছন্ন কৰিছিল – she looked through the lens of absolute empathy and concern৷ সত্যজিত ৰায়ৰ ভাষাত ক’বলৈ গ’লে – She invests them (photographs) withapalpable humanism.\nলেখাটিৰ লগত সংলগ্ন আলোকচিত্ৰখন তুলিছিল প্ৰখ্যাত মাৰ্কিন সাংবাদিক, অগ্ৰণী মহিলা ফট’গ্ৰাফাৰ – মাৰ্গাৰেট বুৰ্ক হোৱাইটে; লাহোৰৰ এখন গণিকালয়, ১৯৪৬ চন৷\nসৈনিক নবীন (প্ৰতিম প্ৰতাপ বৰুৱা)\nচিঠি (ধ্ৰুৱজ্যোতি শৰ্মা)\nমোৰ জীৱনৰ স্মৰণীয় ঘটনা (অঞ্জল বৰা)


আমিহে শ্ৰেষ্ঠ, একো মূল্য নাই এম এ, পি এইচ ডিৰ : শিক্ষামন্ত্ৰী উবাচ -\nHomeআন্তঃৰাষ্ট্ৰীয়আমিহে শ্ৰেষ্ঠ, একো মূল্য নাই এম এ, পি এইচ ডিৰ : শিক্ষামন্ত্ৰী...\nPrevious articleকাষ চাপিছে উপ-নিৰ্বাচন : ৰাজনৈতিক দলৰ সমানে তৎপৰ চিবিআই, ইডি!\nNext articleএপিডিচিএলৰ ভুৱা বিল কেলেংকাৰি: অব্যাহতি ৩৬জনক


এজেকিয়েল 37 - पवित्र बाइबिल [ইণ্ডিয়ান ৰিভাইচ ভাৰচন] - (এজে 37)\nপাছত যিহোৱাৰ হাত মোৰ ওপৰত অৰ্পিত হ’ল, আৰু যিহোৱাই নিজ আত্মাৰে মোক লৈ গৈ উপত্যকাটিৰ মাজত থলে। সেই উপত্যকা হাড়েৰে পৰিপূৰ্ণ আছিল।\nতেওঁ সেইবোৰৰ ওচৰে ওচৰে এইদৰে চাৰিওফালে মোক ফুৰালে। আৰু চোৱা! সেই উপত্যকাটিত অনেক অনেক হাড় আছিল। আৰু চোৱা! সেইবোৰ অতি শুকান।\nতেওঁ মোক ক’লে, “হে মনুষ্য সন্তান,এই হাড়বোৰ জীৱ পাৰেনে?” তেতিয়া মই ক’লোঁ, “হে প্ৰভু যিহোৱা, আপুনিহে জানে!”\nতেতিয়া তেওঁ মোক ক’লে, “তুমি এই হাড়বোৰৰ আগত ভাববাণী প্ৰচাৰ কৰা, আৰু এইবোৰক কোৱা, ‘হে শুকান হাড়বিলাক! যিহোৱাৰ বাক্য শুনা।\nপ্ৰভু যিহোৱাই এই হাড়বোৰক এই কথা কৈছে: “চোৱা! মই তোমালোকৰ ভিতৰত নিশ্বাস সুমুৱাম; তাতে তোমালোক জীৱা।\nআৰু মই তোমালোকৰ ওপৰত সিৰ দিম, মাংস উৎপন্ন কৰিম, তোমালোকক ছালেৰে ঢাকিম, আৰু তোমালোকৰ ভিতৰত প্ৰাণবায়ু দিম; তাতে তোমালোক জীৱা, আৰু মই যে যিহোৱা, তাক তোমালোকে জানিবা’।”\nপাছত মই আজ্ঞা পোৱাৰ দৰে ভাববাণী প্ৰচাৰ কৰিলোঁ; মই প্ৰচাৰ কৰোঁতে এটি শব্দ হ’ল, মৰ মৰ শব্দ হ’ল। আৰু হাড়বোৰ গোটখাই নিজ নিজ হাড়ত লাগিল।\nআৰু মই চাই দেখিলোঁ, সেইবোৰত সিৰ হ’ল, মাংস উৎপন্ন হ’ল, আৰু সেইবোৰক ছালে ঢাকিলে! কিন্তু সেইবোৰৰ ভিতৰত প্ৰাণ-বায়ু নাছিল।\nতেতিয়া তেওঁ মোক ক’লে, “বায়ুৰ আগত ভাববাণী প্ৰচাৰ কৰা! হে মনুষ্য সন্তান ভাববাণী প্ৰচাৰ কৰি বায়ুক কোৱা ‘প্ৰভু যিহোৱাই এই কথা কৈছে: হে বায়ু চাৰিওদিশৰ পৰা আহি এই হত লোকবোৰ জীৱৰ নিমিত্তে ইহঁতৰ ওপৰত বলোওৱা’।”\nতেতিয়া তেওঁ মোক আজ্ঞা দিয়াৰ দৰ, মই ভাববাণী প্ৰচাৰ কৰিলোঁ; তেতিয়া সিহঁতৰ ভিতৰত প্ৰাণ-বায়ু সোমালত সিহঁত জীলে! আৰু তেতিয়া অতিশয় মহাবাহিনী হৈ নিজ নিজ ভৰিত ভৰ দি থিয় হ’ল।\nআৰু ঈশ্বৰে মোক ক’লে, “হে মনুষ্য সন্তান, এই হাড়বোৰেই ইস্ৰায়েলৰ গোটেই বংশ। চোৱা! তেওঁলোকে কয়, ‘আমাৰ হাড়বোৰ শুকাল, আৰু আমাৰ আশা নাইকিয়া হ’ল, আমি নিচেইকৈ উচ্ছন্ন হ’লো!’\nএই হেতুকে তুমি ভাববাণী প্ৰচাৰ কৰি তেওঁলোকক কোৱা, ‘প্ৰভু যিহোৱাই এই কথা কৈছে: চোৱা! হে মোৰ প্ৰজাসকল, মই তোমালোকৰ মৈদামবোৰ মুকলি কৰিম, আৰু তোমালোকৰ মৈদামৰ পৰা তোমালোকক উলিয়াম! আৰু মই তোমালোকক ইস্ৰায়েল দেশলৈ লৈ যাম!\nতেতিয়া হে মোৰ প্ৰজাসকল, মই যেতিয়া তোমালোকৰ মৈদামবোৰ মুকলি কৰিম, আৰু তোমালোকৰ মৈদামৰ পৰা তোমালোকক উলিয়াম তেতিয়া, মই যে যিহোৱা, ইয়াকে তোমালোকে জানিবা।\nআৰু মই তোমালোকৰ অন্তৰত মোৰ আত্মা স্থাপন কৰিম, তেতিয়া তোমালোক জীৱা, আৰু মই তোমালোকৰ দেশত তোমালোকক বহুৱাম; আৰু মই যিহোৱায়েই যে ইয়াক কলোঁ, আৰু ইয়াক সিদ্ধও কৰিলোঁ’।” তাক তোমালোকে জানিবা, ইয়াক যিহোৱাই কৈছে।\nতেতিয়া যিহোৱাৰ বাক্য মোৰ গুৰিলৈ আহিল, বোলে,\n“এতিয়া তুমি, হে মনুষ্য সন্তান, তুমি নিজৰ কাৰণে এডাল কাঠ লৈ তাৰ ওপৰত এই কথা লিখা, ‘যিহূদাৰ আৰু তেওঁৰ লগৰীয়া ইস্ৰায়েলৰ সন্তান সকল।’ আৰু এডাল কাঠ লৈ তাৰ ওপৰত এই কথা লিখা, ‘যোচেফৰ, অৰ্থাৎ ইফ্ৰয়িমৰ আৰু তেওঁৰ লগৰীয়া ইস্ৰায়েলৰ আটাই বংশৰ কাঠ।’\nআৰু সেই দুডাল তোমাৰ হাতত এডাল হ’বৰ কাৰণে এডালৰ লগত আন ডাল লগ লগাই তোমাৰ কাৰণে এডাল কৰা।\n‘আৰু এইবোৰৰ দ্বাৰাই তুমি কি বুজাইছা, তাক তুমি আমাক নজনাবানে?’ এইবুলি তোমাৰ জাতিৰ সন্তানসকলে যেতিয়া তোমাক সুধিব,\nতেতিয়া তুমি তেওঁলোকক ক’বা, ‘প্ৰভু যিহোৱাই এই কথা কৈছে: চোৱা! মই ইফ্ৰয়িমৰ হাতত থকা, যোচেফৰ কাঠডাল, আৰু তেওঁৰ লগৰীয়া ইস্ৰায়েলৰ ফৈদবোৰক লৈ, যিহূদাৰ কাঠডালৰ লগতে লগ লগাই এডাল কৰিম, আৰু তেওঁলোক মোৰ হাতত এডাল হ’ব!’\nতেতিয়া তুমি লিখা কাঠ দুডাল তেওঁলোকৰ আগত তোমাৰ হাতত থাকিব।\nআৰু তুমি তেওঁলোকক কোৱা, ‘প্ৰভু যিহোৱাই এই কথা কৈছে: চোৱা! ইস্ৰায়েলৰ সন্তান সকল যোৱা জাতিবোৰৰ মাজৰ পৰা মই তেওঁলোকক লৈ চাৰিওফালৰ পৰা তেওঁলোকক গোটাই তেওঁলোকৰ নিজ দেশলৈ লৈ যাম।\nপাছে মই দেশত ইস্ৰায়েলৰ পৰ্ব্বতবোৰৰ ওপৰত তেওঁলোকক এক জাতি কৰিম, আৰু এজন ৰজা তেওঁলোকৰ আটাইৰে ৰজা হ’ব; তেওঁলোক পুনৰায় দুই জাতি নহ’ব, বা কেতিয়াও দুই ৰাজ্য বিভক্ত নহ’ব।\nআৰু তেওঁলোকৰ নিজৰ মুৰ্ত্তিৰে, নিজৰ ঘিণলগীয়া বস্তুৰে, নাইবা নিজৰ অপৰাধৰ কোনো অপৰাধেৰে নিজক আৰু অশুচি নকৰিব; কিন্তু তেওঁলোকে পাপ কৰা তেওঁলোকৰ আটাই বাসস্থানৰ পৰা মই তেওঁলোকক ৰক্ষা কৰিম, আৰু তেওঁলোকক শুচি কৰিম; তেতিয়া তেওঁলোক মোৰ প্ৰজা হ’ব, আৰু মই তেওঁলোকৰ ঈশ্বৰ হ’ম।\nআৰু মোৰ দাস দায়ুদ তেওঁলোকৰ ওপৰত ৰজা হ’ব, আৰু তেওঁলোক সকলোৰে এজন ৰখীয়া হ’ব; তেওঁলোকে মোৰ শাসন-প্ৰণালী বোৰত চলিব, আৰু মোৰ বিধিবোৰ পালন কৰি সেই মতে কাৰ্য কৰিব।\nআৰু তোমালোকৰ পূৰ্বপুৰুষসকলে বাস কৰা, মোৰ দাস যাকোবক মই দিয়া দেশখনত তেওঁলোকে বাস কৰিব; তেওঁলোকে তেওঁলোকৰ পুত্ৰ-পৌত্ৰাদিক্ৰমে চিৰকাললৈকে তাত বাস কৰিব, আৰু মোৰ দাস দায়ুদ চিৰকাললৈকে তেওঁলোকৰ অধিপতি হ’ব।\nইয়াৰ বাহিৰে মই তেওঁলোকৰ লগত এটি শান্তিৰ নিয়ম কৰিম; সেয়ে তেওঁলোকে সৈতে এটি চিৰকলীয়া নিয়ম হ’ব; মই তেওঁলোকক স্থাপন কৰি তেওঁলোকক বৃদ্ধি কৰিম, আৰু চিৰকাললৈকে তেওঁলোকৰ মাজত মোৰ ধৰ্মধাম স্থাপন কৰিম।\nমোৰ আবাসো তেওঁলোকৰ লগত থাকিব, আৰু মই তেওঁলোকৰ ঈশ্বৰ হ’ম, আৰু তেওঁলোক মোৰ প্ৰজা হ’ব!\nআৰু যেতিয়া মোৰ ধৰ্মধাম তেওঁলোকৰ মাজত চিৰকাললৈকে থাকিব, তেতিয়া মই যে ইস্ৰায়েলক পবিত্ৰ কৰোঁতা যিহোৱা, তাক জাতিবোৰে জানিব’!”


Salcef in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Salcef ar byavahar, ppali, parshwakriya, upkaar, kriya-pratikriya aaru satarkatabani\nSalcef ৰ মূল্য আৰু পেকৰ চাইজ - Salcef Price and Pack Size in Assamese - Salcef ar mulya aaru pakor size\nSalcef ৰ লাভ আৰু ব্যৱহাৰসমূহ- Salcef Benefits & Uses in Assamese- Salcef ar laabh aaru byavaharsamuh\nSalcef ৰ পালি আৰু সেয়া কেনেদৰে ল'ব- Salcef Dosage & How to Take in Assamese - Salcef ar paali aaru xeya kenedore lobo\nSalcef ৰ পাৰ্শ্চক্ৰিয়াসমূহ- Salcef Side Effects in Assamese- Salcef ar parshwakriyasamuh\nSalcef সংক্ৰান্ত সতৰ্কতাবাণীসমূহ- Salcef Related Warnings in Assamese- Salcef xonkranta xatarkatabanisamuh\nঅইন দৰৱৰ সৈতে Salcefৰ গুৰুতৰ ক্ৰিয়া-প্ৰতিক্ৰিয়া- Severe Interaction of Salcef with Other Drugs in Assamese- Oinor xoite Salcef ar gurutor kriya-pratikriya\nSalcef মতভেদসমূহ- Salcef Contraindications in Assamese- Salcef nishedhsamuh\nSalcef ৰ বিষয়ে সততে সোধা প্ৰশ্নসমূহ- Frequently asked Questions about Salcef in Assamese- Salcef ar bikhoye satate xodha prashnasamuh\nখাদ্য আৰু মদৰ সৈতে Salcef ক্ৰিয়া-প্ৰতিক্ৰিয়া- Salcef Interactions with Food and Alcohol in Assamese- khadya aaru modor xoite Salcef kriya-pratikriya\nSalcef ৰ লাভ আৰু ব্যৱহাৰসমূহ - Salcef Benefits & Uses in Assamese - Salcef ar laabh aaru byavaharsamuh\nSalcef তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nSalcef ৰ পালি আৰু সেয়া কেনেদৰে ল'ব - Salcef Dosage & How to Take in Assamese - Salcef ar paali aaru xeya kenedore lobo\nSalcef-ৰ উপাদানসমূহ - Salcef Active Ingredients in Assamese - Salcef-ar upadaansamuh\nSalcef ৰ পাৰ্শ্চক্ৰিয়াসমূহ - Salcef Side Effects in Assamese - Salcef ar parshwakriyasamuh\nগৱেষণাৰ ভিত্তিত, Salcef ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nSalcef সংক্ৰান্ত সতৰ্কতাবাণীসমূহ - Salcef Related Warnings in Assamese - Salcef xonkranta xatarkatabanisamuh\nSalcef-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Salcef সুৰক্ষিত ভাবে গ্ৰহণ কৰিব পাৰে।\nSalcef-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nSalcef ৰ স্তন্যপায়ী মহিলাৰ ক্ষেত্ৰত কোনো পাৰ্শ্ব-প্ৰতিক্ৰিয়া নাই।\nবৃক্কত Salcef কি প্ৰভাৱ দেখা গৈছে?\nSalcefৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Salcef কি প্ৰভাৱ দেখা গৈছে?\nSalcefৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Salcef ৰ কি প্ৰভাৱ দেখা গৈছে?\nSalcefৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nঅইন দৰৱৰ সৈতে Salcefৰ গুৰুতৰ ক্ৰিয়া-প্ৰতিক্ৰিয়া - Severe Interaction of Salcef with Other Drugs in Assamese - Oinor xoite Salcef ar gurutor kriya-pratikriya\nSalcef তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nSalcef মতভেদসমূহ - Salcef Contraindications in Assamese - Salcef nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Salcef লোৱা অনুচিত যাতে -\nSalcef ৰ বিষয়ে সততে সোধা প্ৰশ্নসমূহ - Frequently asked Questions about Salcef in Assamese - Salcef ar bikhoye satate xodha prashnasamuh\nএই Salcef-এ অভ্য়াস বা নিচাৰ সৃষ্টি কৰে নেকি?\nনহয়, আপনি Salcefৰ প্ৰতি আসক্ত নহয়।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Salcef লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, আপুনি ডাক্তৰৰ পৰামৰ্শৰ পিছতহ Salcef লোৱাটো নিৰাপদ।\nSalcef য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Salcef ক্ৰিয়া-প্ৰতিক্ৰিয়া - Salcef Interactions with Food and Alcohol in Assamese - khadya aaru modor xoite Salcef kriya-pratikriya\nখাদ্য আৰু Salcefৰ ক্ৰিয়া-প্ৰতিক্ৰিয়া\nখাদ্যৰ সৈতে Salcef লোৱাটোৱে একো সমস্যাৰ সৃষ্টি নকৰে।\nমদ আৰু Salcefৰ মাজৰ প্ৰতিক্ৰিয়া\nগৱেষণাৰ অভাৱত, Salcef লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nSalcef ৰ অনুকল্প - Substitutes for Salcef in Assamese\nআপুনি বা আপোনাৰ পৰিয়ালৰ কোনোবাই Salcef লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Salcef ব্যৱহাৰ কৰিছিল নেকি?\nআপুনি কিমান পৰিমাণে Salcef সেৱন কৰিছিল?\nআপুনি Salcef ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Salcef সেৱন কৰে?


১.ৰাজ্যত বিগত ২৪ ঘণ্টাত মুঠ ৫২৪ গৰাকী ব্যক্তিৰ দেহত কোৰোনমাৰ উপস্থিতি ধৰা পৰিছে। এই সময়চোৱাত ৭৯,২৪৫ গৰাকী ব্যক্তিৰ দেহত কোৰোনা পৰীক্ষা কৰা হৈছিল। সেই অনুসৰি যোৱা ২৪ ঘণ্টাত কোৰোনা পজিটিভিটিৰ হাৰ ০.৫৫ শতাংশ।\n২. যোৱা ২৪ ঘণ্টাত ৰাজ্যত কোৰোনাত আক্ৰান্ত হৈ মৃত্যু হৈছে মুঠ ৪ গৰাকী ব্যক্তি। ইয়াৰ ভিতৰত ২ জনৰ কামৰূপ মহানগৰত আৰু ২ জনৰ লখিমপুৰত মৃত্যু হৈছে। আনহাতে সৰ্বাধিক কামৰূপ মহানগৰত ৭১ গৰাকী, গোলাঘাটত ৪১ গৰাকী শিৱসাগৰত ৩২ গৰাকী শোণিতপুৰত ২৭ গৰাকী ব্যক্তিৰ দেহত কোৰোনাৰ উপস্থিতি ধৰা পৰিছে।\n৩.বৃহস্পতিবাৰে জনতাভৱনত অনুষ্ঠিত হয় মুখ্যমন্ত্ৰী ড০ হিমন্ত বিশ্ব শৰ্মাৰ নেতৃত্বাধীন অসম চৰকাৰৰ কেবিনেট বৈঠক। এই কেবিনেট বৈঠকৰ পিছতে সংবাদমেল সম্বোধন স্বাস্থ্যমন্ত্রী কেশৱ মহন্তৰ। মাজুলীৰ ঘটনাৰ বাবে কেবিনেটৰ আৰম্ভণিতে কৰা হৈছে মৌন প্রাৰ্থনা। অতিৰিক্ত মুখ্য সচিব মনিন্দ্র সিঙক দিয়া হৈছে মাজুলী ঘটনাৰ তদন্তৰ দায়িত্ব। ঘটনাৰ তদন্তৰ প্ৰতিবেদন এমাহৰ ভিতৰত দাখিল কৰিব লাগিব। মাজুলীৰ ঘটনাৰ বাবে আৰক্ষীকো ফৌজদাৰী গোচৰ তৰাৰ নিৰ্দেশ কেবিনেটৰ। মাজুলী সংযোগী দলং নিৰ্মাণ সম্পৰ্কে পৰ্যবেক্ষণ কৰিবলৈ বিত্তমন্ত্রী অজন্তা নেওগক দায়িত্ব প্ৰদান।\n৪.ডি এন এল এয়ে ৬ মাহৰ বাবে ঘোষণা কৰা যুদ্ধ বিৰতি সন্দৰ্ভতো কেবিনেটত সিদ্ধান্ত গ্ৰহণ। এই সময়ছোৱাত তেওঁলোকৰ বিৰুদ্ধে কোনোধৰণৰ অভিযান চলোৱা নহয়। সংগঠনটোৱে এই সময়চোৱাত অস্ত্র-শস্ত্র লৈ ঘূৰা আৰু ধন দাবী আদি কাৰ্যত লিপ্ত হ’ব নোৱাৰিব।\n৬.চৰকাৰী চাকৰি সন্দৰ্ভতো লোৱা হৈছে সিদ্ধান্ত। এতিয়াৰে পৰা চৰকাৰী চাকৰি মকৰলৰ ক্ষেত্রত পুলিচ ভেৰিফিকেছনৰ প্রয়োজন নহ’ব। প্রাৰ্থীয়ে ছেল্ফ ডিকলাৰেচন দিব লাগিব। কোনো প্রাৰ্থীয়ে ভুল তথ্য দিলে তেওঁলোকৰ ওপৰত আইনগত ব্যৱস্থা লোৱা হ’ব। আধাৰ কাৰ্ডৰ জৰিয়তে নিয়োগ বিনিময় কেন্দ্রত পঞ্জীয়ন কৰিব পাৰিব। চৰকাৰী চাকৰিত বিশেষভাৱে সক্ষম সকলৰ বাবে পূৰ্বৰ ৩ শতাংশৰ পৰিৱৰ্তে ৪ শতাংশ আসন সংৰক্ষণ থাকিব।\n৭. এতিয়াৰে পৰা দূৰ শিক্ষাৰ ডিগ্রী, ডিপ্ল’মা আদি নিয়মীয়াৰ সৈতে একেই গণ্য কৰা হ’ব। গুৱাহাটী বিশ্ববিদ্যালয় আৰু আইড’ল আদিৰ ডিগ্রী, ডিপ্ল’মা একেই বিবেচনা কৰা হ’ব।\n৮. মৰিগাওঁ জিলাৰ উপায়ুক্তই জিলাখনৰ জনসাধাৰণৰ বাবে মুকলি কৰিছে তেওঁৰ দুটা মোবাইল নম্বৰ। জিলাবাসীৰ সুবিধাৰ্থে উপায়ুক্তগৰাকীয়ে ৮৮১১৯৫১৫৫২ হোৱাটছএপ নম্বৰ আৰু ফোন কৰিব পৰাকৈ ৮০৯৯২৫৩০৪৬ নম্বৰ মুকলি কৰিছে।জিলাখনৰ জনসাধাৰণে সকলোধৰণৰ চৰকাৰী কাৰ্যালয়ৰ ৰাজহুৱা অভিযোগ এই নম্বৰ দুটাৰ জৰিয়তে উপায়ুক্তক পোনপটীয়াকৈ দাখিল কৰিব পাৰিব। ইয়াৰ উপৰিও জনসাধাৰণে উপায়ুক্ত কাৰ্যালয়ত লিখিত আকাৰে অভিযোগ দাখিল কৰিব পৰাকৈ কাৰ্যালয়ত স্থাপন কৰিছে এটা ৰাজহুৱা অভিযোগ বাকচ।\n৯. গুৱাহাটীৰ ৰেভ পাৰ্টিৰ ৭ অভিযুক্তলৈ জামিন প্ৰদান গুৱাহাটী উচ্চ ন্যায়ালয়ৰ।সমান্তৰালকৈ এই ৰেভ পাৰ্টিৰ ৫ জনৰ জামিন আবেদন নাকচ কৰিলে উচ্চ ন্যায়ালয়ে।মুঠ ১২ অভিযুক্তই জামিনৰ বাবে কৰিছিল আবেদন।ৰেভ পাৰ্টিৰ সৈতে মুঠ ১৯ জন ব্যক্তি অভিযুক্ত হৈছিল।বৰ্তমানে এই ৰেভ পাৰ্টিৰ সৈতে জড়িত থকা ১২ জন অভিযুক্ত কাৰাগাৰত আছে।চৰকাৰী পক্ষৰ হৈ যুক্তি দিছিল অধিবক্তা মাখন ফুকনে।\n১০. ৰাজ্যসভাৰ নিৰ্বাচনৰ দিন ঘোষণা কৰিছে নিৰ্বাচন আয়োগে। অসমত ৪ অক্টোবৰত হ’ব ৰাজ্যসভাৰ এখন আসনৰ বাবে উপ নিৰ্বাচন। উল্লেখ্য যে, ১০ মে’ত খালী হৈছিল বিশ্বজিত্ দৈমাৰীৰ আসন। মুঠ ৫খন ৰাজ্যত ৬খন অসমৰ বাবে অনুুষ্ঠিত হব এই নিৰ্বাচন।\nনুমলীগড় হাইস্কুলৰ প্ৰধান শিক্ষক মহেন শইকীয়াক দল-সংগঠনৰ সম্বৰ্ধনা…